**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

### Στην Αθήνα, σήμερα, 11 Ιουνίου 2025, ημέρα Τετάρτη και ώρα 15.10΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης υπό την προεδρία του Προέδρου της, κ. Αναστασίου Μπαρτζώκα, με θέμα ημερήσιας διάταξης την επεξεργασία και εξέταση του σχεδίου νόμου του  Υφυπουργού στον Πρωθυπουργό, κ. Παύλου Μαρινάκη, «Ενίσχυση της δημοσιότητας και της διαφάνειας στον έντυπο και ηλεκτρονικό τύπο –Τροποποιήσεις ν. 5005/2022 και ν. 3548/2007 και λοιπές διατάξεις».

### Στη συνεδρίαση παρέστησαν ο Υφυπουργός στον Πρωθυπουργό, κ. Παύλος Μαρινάκης, καθώς και αρμόδιοι υπηρεσιακοί παράγοντες.

### Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αθανασίου Χαράλαμπος, Αντωνίου Μαρία, Βεσυρόπουλος Απόστολος, Βούλτεψη Σοφία, Δημοσχάκης Αναστάσιος (Τάσος), Ζεμπίλης Αθανάσιος, Καιρίδης Δημήτριος, Καππάτος Παναγής, Κεδίκογλου Συμεών (Σίμος), Κελέτσης Σταύρος, Κεφάλα Μαρία – Αλεξάνδρα, Κοτρωνιάς Γεώργιος, Κούβελας Δημήτριος, Κτιστάκης Ελευθέριος, Κωνσταντινίδης Ευστάθιος, Κωτσός Γεώργιος, Λαζαρίδης Μακάριος, Μακρή Ζωή (Ζέττα), Μάνη - Παπαδημητρίου Άννα, Μαντάς Περικλής, Μηταράκης Παναγιώτης (Νότης), Μπαρτζώκας Αναστάσιος, Νικολακόπουλος Ανδρέας, Οικονόμου Βασίλειος, Πλεύρης Αθανάσιος (Θάνος), Ράπτη Ζωή, Τριαντόπουλος Χρήστος, Υψηλάντης Βασίλειος – Νικόλαος, Φόρτωμας Φίλιππος, Χαρακόπουλος Μάξιμος, Δουδωνής Παναγιώτης, Μπιάγκης Δημήτριος, Λιακούλη Ευαγγελία, Μουλκιώτης Γεώργιος, Πάνας Απόστολος, Ακρίτα Έλενα, Μπάρκας Κωνσταντίνος, Ξανθόπουλος Θεόφιλος, Παπαηλιού Γεώργιος, Τσαπανίδου Παρθένα (Πόπη), Ψυχογιός Γεώργιος, Δελής Ιωάννης, Κανέλλη Γαρυφαλλιά (Λιάνα), Κομνηνάκα Μαρία, Μεταξάς Κωνσταντίνος - Βασίλειος, Γραμμένος Βασίλειος, Χήτας Κωνσταντίνος, Ηλιόπουλος Αθανάσιος (Νάσος), Τζανακόπουλος Δημήτριος, Ρούντας Γεώργιος, Καραγεωργοπούλου Ελένη, Κωνσταντοπούλου Ζωή, Χαλκιάς Αθανάσιος, Βαλτογιάννης Διονύσιος, Σαρακιώτης Ιωάννης και Χρηστίδου Ραλλία.

### ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης με θέμα ημερήσιας διάταξης την επεξεργασία και εξέταση του σχεδίου νόμου του Υφυπουργού στον Πρωθυπουργό, κυρίου Παύλου Μαρινάκη, «Ενίσχυση της δημοσιότητας και της διαφάνειας στον έντυπο και ηλεκτρονικό τύπο –Τροποποιήσεις ν. 5005/2022 και ν. 3548/2007 και λοιπές διατάξεις».

### Στη συνεδρίαση, παρίσταται ο Υφυπουργός στον Πρωθυπουργό, κ. Παύλος Μαρινάκης, καθώς και αρμόδιοι υπηρεσιακοί παράγοντες.

### Πριν ξεκινήσουμε, θα ήθελα να αναφέρω τον προγραμματισμό των επόμενων συνεδριάσεων. Η πρότασή μου είναι να συνεχίσουμε την επεξεργασία του σχεδίου νόμου αύριο, Πέμπτη, 12 Ιουνίου και ώρα 16.00΄, με την ακρόαση των εξωκοινοβουλευτικών προσώπων. Την Παρασκευή, 13 Ιουνίου και ώρα 10.00΄, με τη συζήτηση επί των άρθρων και την Τρίτη, 17 Ιουνίου και ώρα 16.00΄ με την β΄ ανάγνωση του νομοσχεδίου.

### Στο σημείο αυτό θα ήθελα οι Ειδικοί Εισηγητές και οι Ειδικοί Αγορητές των Κομμάτων να προτείνουν τους φορείς που θα κληθούν, στην επόμενη συνεδρίασή μας. Οι προτάσεις παρακαλώ να κατατεθούν και γραπτώς στη Γραμματεία της Επιτροπής ώστε να καταρτιστεί ο σχετικός κατάλογος των Φορέων σύμφωνα με τα οριζόμενα στην παράγραφο 5 του άρθρου 38 του Κανονισμού της Βουλής, τον οποίο θα σας ανακοινώσω στη συνέχεια.

### Τον λόγο έχει η Εισηγήτρια της Πλειοψηφίας, κυρία Σοφία Βούλτεψη, για την πρόταση των Φορέων.

### ΣΟΦΙΑ ΒΟΥΛΤΕΨΗ (Εισηγήτρια της Πλειοψηφίας): Είναι αρκετοί αυτοί, τους οποίους έχουμε να προτείνουμε. Ωστόσο, πιστεύω ότι πολλοί θα στείλουν και υπομνήματα καθώς αύριο είναι και ημέρα απεργίας και καθώς ξέρω ότι ο Πρόεδρος της Ε.Σ.Η.Ε.Α. και ο Πρόεδρος της Ένωσης Συντακτών Περιοδικού και Ηλεκτρονικού Τύπου, λείπουν στο εξωτερικό.

### Προτείνουμε:

### Η Πανελλήνια Ομοσπονδία Ενώσεων Συντακτών, η Ε.Σ.Η.Ε.Α., η Ένωση Συντακτών Ημερησίων Εφημερίδων Αθηνών, η Ένωση Συντακτών Μακεδονίας-Θράκης, η Ένωση Συντακτών Ημερήσιων Εφημερίδων Θεσσαλίας, Στερεάς Ελλάδας και Εύβοιας, η Ένωση Συντακτών Ημερήσιων Εφημερίδων Πελοποννήσου, Ηπείρου και Νήσων, η Ένωση Συντακτών Περιοδικού και Ηλεκτρονικού Τύπου, η Ένωση Δημοσιογράφων Ιδιοκτητών Περιοδικού Τύπου, η Ένωση Ιδιοκτητών Ημερησίων Εφημερίδων Αθηνών, η Ένωση Ιδιοκτητών Τοπικών Ημερησίων και Εβδομαδιαίων Εφημερίδων Αττικής, η Ένωση Ιδιοκτητών Επαρχιακού Τύπου, ο Σύνδεσμος Ημερησίων Περιφερειακών Εφημερίδων, η Ένωση Περιφερειακού Τύπου Ελλάδος, η Ένωση Ιδιοκτητών Ημερησίων Επαρχιακών Εφημερίδων. Αυτά είναι όσον αφορά τις εφημερίδες και τα περιοδικά και για το διαδίκτυο, η Ένωση Εκδοτών Διαδικτύου. Για την Τηλεόραση, η Ε.Ι.ΤΗ.Σ.Ε.Ε., η Ένωση Ιδιωτικών Τηλεοπτικών Σταθμών Εθνικής Εμβέλειας, η Ένωση Ενημερωτικών Τηλεοράσεων Ελληνικής Περιφέρειας. Για το ραδιόφωνο, η Ε.Ι.Ι.Ρ.Α., Ένωση Ιδιοκτητών Ιδιωτικών Ραδιοφωνικών Σταθμών Αττικής και Π.Ε.Ι.ΡΑ.Σ., Πανελλήνια Ένωση Ιδιοκτητών Ραδιοφωνικών Σταθμών.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Ο κ. Μπιάγκης, έχει τον λόγο.

**ΔΗΜΗΤΡΙΟΣ ΜΠΙΑΓΚΗΣ (Εισηγητής της Μειοψηφίας):** Κύριε Πρόεδρε, θα ήθελα την Ένωση Περιφερειακού τύπου Ελλάδος, την Ένωση Ιδιοκτητών Ημερησίων Επαρχιακών Εφημερίδων και τον Σύνδεσμο Ημερησίων Περιφερειακών Εφημερίδων.

Ευχαριστώ.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Η κυρία Τσαπανίδου, έχει τον λόγο.

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ (Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»):** Κύριε Πρόεδρε, έχουμε καλυφθεί.

Ευχαριστώ.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Ο κ. Δελής, έχει τον λόγο.

**ΙΩΑΝΝΗΣ ΔΕΛΗΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Παρά το ότι υπάρχει κίνδυνος και εγώ να επαναληφθώ, νομίζω έχει αξία να ακουστεί πρώτα, ως προτεινόμενος φορέας η Ένωση Συντακτών Επαρχιακού Τύπου, δεύτερον, η Ένωση Συντακτών Περιοδικού και Ηλεκτρονικού Τύπου, τρίτον, ο Σύνδεσμος Ημερήσιων Περιφερειακών Εφημερίδων και, τέταρτον, η Ένωση Ιδιοκτητών Ημερησίων Επαρχιακών Εφημερίδων.

Ευχαριστώ.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Ο κ. Γραμμένος, έχει τον λόγο.

**ΒΑΣΙΛΕΙΟΣ ΓΡΑΜΜΕΝΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Κύριε Πρόεδρε, μας υπερκάλυψε η κ. Βούλτεψη, με όλες τις προτάσεις. Ωστόσο, δεν ξέρω αν αναφέρθηκε η Ένωση Ενημερωτικών Τηλεοράσεων Ελληνικής Περιφέρειας, θα τους καλέσουμε και την Ένωση Ιδιοκτητών Ιδιωτικών Ραδιοφωνικών Σταθμών Αττικής.

Ευχαριστώ.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Ο κ. Τζανακόπουλος, έχει τον λόγο.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο «ΝΕΑ ΑΡΙΣΤΕΡΑ»):** Κύριε Πρόεδρε, έχουμε καλυφθεί.

Ευχαριστώ.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Ο κ. Ρούντας, έχει τον λόγο.

**ΓΕΩΡΓΙΟΣ ΡΟΥΝΤΑΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):** Έχουμε καλυφθεί, κύριε Πρόεδρε.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Η κυρία Καραγεωργοπούλου, έχει τον λόγο.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Κύριε Πρόεδρε, ως προς τη διαδικασία, πραγματικά εκπλήσσομαι και πάλι ότι οι προθεσμίες που δίνετε είναι πάρα πολύ σύντομες. Αποκλείεται οι φορείς εν όψει ότι αύριο υπάρχει και ζήτημα απεργίας, ένας λόγος παραπάνω είναι ότι δε θα μπορούν να ανταποκριθούν στην πρόσκληση αυτή.

Συνεπώς, γίνεται προσχηματικά όλο αυτό, στερείται σοβαρότητας η διαδικασία. Καταλαβαίνουμε ό,τι διαρκώς το επαναλαμβάνετε. Η πρόσκληση φορέων δεν έχει το νόημα να πρέπει μέσα σε 24 ώρες από τη συγκεκριμένη πρώτη συνεδρίαση να ανταποκρίνονται, είτε σε υπομνήματα είτε σε παρουσία. Είναι πολύ σύντομο αυτό το χρονικό διάστημα, όπως, επίσης, πολύ συντετμημένες είναι όλες οι συνεδριάσεις των επόμενων Επιτροπών και δεν καταλαβαίνω γιατί αυτή η σπουδή. Πραγματικά δεν το καταλαβαίνω και κάθε φορά θα χρειάζεται να το λέμε και θα το ξαναλέμε.

Ζητάμε οπωσδήποτε να ανταποκριθεί στην πρόσκληση αυτή, αν και είναι πάρα πολύ σύντομη αυτή η προθεσμία, μέχρι αύριο τέσσερις το απόγευμα, η Human Rights Watch, η Διεθνής Αμνηστία, οι Γιατροί χωρίς Σύνορα, η Mediterranea Saving Humans, η Ένωση Συντακτών Ημερησίων Εφημερίδων Θεσσαλίας, Στερεάς Ελλάδας, Εύβοιας, το Τμήμα Δημοσιογραφίας και Μέσων Μαζικής Ενημέρωσης του ΑΠΘ, η Ένωση Ανταποκριτών Ξένου Τύπου Ελλάδος, η Ένωση Ιδιοκτητών Ιδιωτικών Ραδιοφωνικών Σταθμών Αττικής.

Ευχαριστώ.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Τον λόγο έχει ο κ. Χαλκιάς.

**ΑΘΑΝΑΣΙΟΣ ΧΑΛΚΙΑΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Έχουμε καλυφθεί, κύριε Πρόεδρε.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Πριν δώσω τον λόγο στους Εισηγητές και στους Ειδικούς Αγορητές επί της αρχής του σχεδίου νόμου, θα ήθελα να ρωτήσω τον Υπουργό, εάν επιθυμεί να κάνει μια εισαγωγική τοποθέτηση.

Τον λόγο έχει ο κ. Υπουργός.

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Ναι, κύριε Πρόεδρε, σας ευχαριστώ πάρα πολύ. Δεν θέλω να σας κουράσω. Ως προς τους φορείς, νομίζω ότι όσοι ακούστηκαν κατά συντριπτική πλειοψηφία, έχουν ήδη προταθεί και από την κυβερνητική πλειοψηφία, αλλά θεωρώ ότι οι περισσότεροι δυνατοί που έχουν να κάνουν και με το υπό συζήτηση νομοσχέδιο είναι καλό να προσκληθούν.

Αξιότιμα μέλη της Διαρκούς Επιτροπής Δημόσιας Διοίκησης, όπως προαναφέρθηκε, έχω την τιμή σήμερα να βρίσκομαι ενώπιον σας έχοντας καταθέσει το σχέδιο νόμου που από σήμερα ξεκινά να συζητείται. Πρόκειται για ένα πλέγμα τροποποιήσεων, που αφορά κυρίως τον νόμο 5005/2022, με τον οποίο συστάθηκαν για πρώτη φορά τα Μητρώα Έντυπου και Ηλεκτρονικού Τύπου, ορισμένες παρεμβάσεις στον νόμο 3548/2007 για τον περιφερειακό τύπο και μερικές λοιπές διατάξεις που θα εξηγήσουμε στη συνέχεια.

Ο νόμος αυτός στον οποίον φέρνουμε αυτές τις αλλαγές, δηλαδή ο ν.5005/22, είναι ο νόμος με τον οποίον θεσπίσαμε τη σύσταση και τη λειτουργία των δύο μητρώων, δηλαδή του ΜΕΤ και του ΜΗΤ, του Μητρώου Εντύπων και του Μητρώου Ηλεκτρονικού Τύπου. Βασικός στόχος του νόμου, ήταν η ενίσχυση της διαφάνειας και της δημοσιότητας ως προς το ιδιοκτησιακό καθεστώς, κάτι που σημαίνει διαφάνεια στα εργασιακά ζητήματα και την αξιοκρατική κατανομή των κρατικών ενισχύσεων και των διαφημιστικών κονδυλίων.

Με λίγα λόγια δηλαδή, τα έντυπα τα οποία εγγράφονται στο Μητρώο Έντυπου Τύπου και οι ιστοσελίδες που εγγράφονται στο Μητρώο του Ηλεκτρονικού Τύπου, να πληρούν ορισμένα ελάχιστα αλλά όχι απαγορευτικά κριτήρια και προϋποθέσεις, ενώ όσα μέσα εγγράφονται στα αντίστοιχα μητρώα να επιβραβεύονται γι’ αυτό καθώς η ένταξή τους στο μητρώο, συνιστά απαραίτητη προϋπόθεση για να πάρει το μέσο έστω και ένα ευρώ, είτε από διαφήμιση είτε από διάφορα κρατικά προγράμματα, όπως αυτά που βγαίνουν κάθε χρόνο για την ενίσχυση του τύπου και πρακτικά είναι και η μόνη προϋπόθεση που θέτει πλέον το κράτος για να δοθούν τα χρήματα τα οποία κάθε φορά κατανέμονται για την ενίσχυση του τύπου.

Η αξιολόγηση, λοιπόν, αυτών των δύο πρώτων ετών ισχύος του νόμου, έχει αδιαμφισβήτητα θετικό πρόσημο. Δεν είναι τυχαίο ότι πλέον τα μητρώα και τα δύο μητρώα, έχουν υιοθετηθεί ως καλή πρακτική, τόσο σε επίπεδο Ευρωπαϊκής Ένωσης, όσο και από το Συμβούλιο της Ευρώπης και αποτελούν οδηγό σε πανευρωπαϊκό επίπεδο για τα υπόλοιπα κράτη-μέλη.

Οι αριθμοί έχουν μία σημασία για να έχετε μια εικόνα, όλοι οι εκπρόσωποι όλων των Κοινοβουλευτικών Ομάδων. Μέχρι σήμερα στο Μητρώο Έντυπου Τύπου έχουν υποβληθεί 522 αιτήσεις, 385 έντυπα είναι πιστοποιημένα. Αυτό σημαίνει ότι 119 αιτήσεις απορρίφθηκαν κατόπιν ελέγχου των δικαιολογητικών, ενώ σήμερα υπάρχουν και 48 εκκρεμείς αιτήσεις.

Αναλυτικά τα πιστοποιημένα έντυπα ανά κατηγορία. Έχουμε πιστοποιημένες εφημερίδες πανελλαδικής κυκλοφορίας 56, 17 ημερήσιες, 39 λοιπές. Έχουμε 225 πιστοποιημένες εφημερίδες περιφερειακού τύπου, 106 ημερήσιες και 119 εβδομαδιαίες, 93 περιοδικά και 11 περιφερειακές εκδόσεις με περιοδικότητα άνω της 15ήμερης κυκλοφορίας. Αντίστοιχα, στο Μητρώο Ηλεκτρονικού Τύπου, έχουν υποβληθεί 817 αιτήσεις, 569 ιστοσελίδες είναι εγγεγραμμένες και πιστοποιημένες στο Μητρώο Ηλεκτρονικού Τύπου, 248 αιτήσεις έχουν απορριφθεί κατόπιν ελέγχου δικαιολογητικών.

Συνολικά στα μητρώα έχουν ήδη πραγματοποιηθεί από το 2024 μέχρι σήμερα εκτός από τους ελέγχους των αιτήσεων των ανανεώσεων, κάθε φορά δηλαδή που πρέπει να γίνει αυτή τη διαδικασία, 94 έλεγχοι από κλιμάκια της υπηρεσίας, είτε δειγματοληπτικοί, είτε κατόπιν καταγγελιών, ενώ μέσα από αυτούς τους ελέγχους επιβλήθηκαν δεκάδες κυρώσεις, 7 από τις οποίες εντοπίστηκαν σε επιτόπιους ελέγχους.

Να σημειωθεί ότι ο νόμος αυτός, ο νόμος του 2022, δηλαδή ο ν.5005, ήταν η μοναδική ολοκληρωμένη νομοθετική παρέμβαση που είχε γίνει αναφορικά με τον κλάδο του τύπου από το 2007 που ήταν ο ν.3548 τότε, δηλαδή 15 χρόνια πριν.

Είναι, λοιπόν, μια σημαντική μεταρρύθμιση, που την παρακολουθούμε και ερχόμαστε σήμερα δύο χρόνια μετά, να προβούμε σε κάποιες βελτιώσεις πάνω σε έναν ήδη καλό και λειτουργικό νόμο, ένα ήδη καλό και λειτουργικό μοντέλο, που θα περάσουν τη μεταρρύθμιση στο επόμενο της στάδιο.

Οι τέσσερις άξονες των βελτιώσεων. Η περαιτέρω ενίσχυση της διαφάνειας και της λογοδοσίας, περαιτέρω διασφάλιση των θέσεων εργασίας, θεσμοθέτηση αλλαγών για την απόδειξη πραγματικής λειτουργίας και κυκλοφορίας των εντύπων, περιορισμός της γραφειοκρατίας και ουσιαστική ενίσχυση δειγματοληπτικών και επιτόπιων ελέγχων.

Κάποια από τα βασικά, τα οποία θα σας αναφέρω επιγραμματικά, τα οποία κάνουμε:

Αυστηροποιούνται οι διατάξεις που αφορούν στην πραγματική λειτουργία και κυκλοφορία του έντυπου Τύπου. Εδώ, ουσιαστικά, περιορίζουμε ακόμα περισσότερο την κυκλοφορία εφημερίδων που ονομάζονται «εφημερίδες φάντασμα». Δηλαδή, δε θα μπορούν εικονικά να τυπώνουν ένα αντίτυπο και, απλά, να το αναρτούν στην πλατφόρμα της Γενικής Γραμματείας. Αυτό αλλάζει.

Θεσπίζουμε για πρώτη φορά και ορίζουμε την υποχρέωση και τη λειτουργία του Οργανωμένου Γραφείου. Εκτός από τα παραστατικά για τη διανομή, τις συνδρομές, τα σημεία πώλησης - που ίσχυαν μέχρι σήμερα - οι εφημερίδες υποχρεούνται να καταθέτουν και παραστατικά για τις εκτυπώσεις τους, πράγματα που θα εξειδικευτούν και με σχετική ΚΥΑ. Δηλαδή, τους δίνουμε πολύ περισσότερες λογικές προδιαγραφές, για να δίνονται λεφτά, να χρηματοδοτούνται πραγματικές εφημερίδες. Εισάγεται και εξουσιοδοτική διάταξη για την τροποποίηση της ΚΥΑ που ορίζει τις ακριβείς προδιαγραφές της εκτύπωσης μιας εφημερίδας, κάτι που αποτελεί πάγιο αίτημα του κλάδου, για αυτό και προσκαλούνται - συμμετείχαν και στη διαβούλευση - οι αρμόδιες ενώσεις του και του ημερήσιου και του περιφερειακού Τύπου. Τονίζεται, φυσικά, ότι «πριν την έκδοση κάθε ΚΥΑ θα προηγείται αντίστοιχη διαβούλευση με τις ενώσεις των ιδιοκτητών και των δημοσιογράφων».

Διασφαλίζουμε περαιτέρω τις θέσεις εργασίας των δημοσιογράφων μετά από αιτήματα των ενώσεων, μέσα από την τομή της καθιέρωσης της ενυπόγραφης δημοσιογραφίας. Θεωρώ ότι και αυτό είναι μια σημαντική τομή. Τα Μ.Μ.Ε. θα υποχρεούνται να περιέχουν και ενυπόγραφα άρθρα των δημοσιογράφων που απασχολούνται σε αυτά, κάτι που εκτός από την κατοχύρωση της εργασιακής σχέσης των Μέσων με τους δημοσιογράφους, συμβάλλει και στην καταπολέμηση της παραπληροφόρησης, υπηρετεί την προάσπιση των πνευματικών δικαιωμάτων και παρεμποδίζει τη λογοκλοπή.

Αυτό δεν σημαίνει ότι «απαγορεύονται τα άρθρα με ψευδώνυμο», όμως, πρακτικά, εδώ, θέλουμε να αντιμετωπίσουμε μία ακόμα παθογένεια, η οποία ποια είναι; Η δημιουργία, ουσιαστικά, μιας σύμβασης με έναν δημοσιογράφο, μόνο και μόνο, για να περάσει ένα Μέσο στο Μητρώο και να μην είναι πραγματική απασχόληση.

Η άλλη μεγάλη παθογένεια που αντιμετωπίστηκε με τα μητρώα από το 2022 και με την εφαρμογή τους μέχρι σήμερα, είναι η ταυτόχρονη απασχόληση δημοσιογράφων από Μέσα, τα οποία είναι όμιλοι. Μπορεί να έχουν π.χ. ένα κανάλι, μια εφημερίδα κι ένα ραδιόφωνο και τι έκαναν; Με το μισθό του δημοσιογράφου σε 1 από τα 3 λειτουργούσαν και τα υπόλοιπα Μέσα. Αυτές είναι 2 από τις βασικές διεκδικήσεις των ενώσεων που κάνουμε και τη δεύτερη πράξη.

Τώρα, ως προς τον περιορισμό της γραφειοκρατίας, οι προθεσμίες ανανέωσης της πρώτης εγγραφής διευρύνονται σημαντικά. Δηλαδή, από 1 μήνα κάθε έτος που ίσχυε μέχρι σήμερα, η δυνατότητα εγγραφής θα είναι διαθέσιμη για 8 μήνες το χρόνο, ενώ η ανανέωση θα απαιτείται κάθε 3 χρόνια, αντί για κάθε 1 χρόνο.

**ΘΕΟΦΙΛΟΣ ΞΑΝΘΟΠΟΥΛΟΣ:** Μπορείτε να το επαναλάβετε;

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Από 1 μήνα που είχαν τη δυνατότητα ανανέωσης της πρώτης εγγραφής, αυτός ο 1 μήνας γίνεται 8 μήνες. Δηλαδή, θα είναι ανοιχτό το μητρώο για 8 μήνες. Αυτό το ζήτησαν οι ενώσεις. Γιατί ο στόχος μας δεν είναι εκδικητικός - δηλαδή, δε θέλουμε να είναι περιοριστικό - το διευρύνουμε τώρα.

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ (Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»):** (ομιλία εκτός μικροφώνου)

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Όχι, αυτό που σας λέω είναι με βάση αυτό που καταθέσαμε στο οκτάμηνο.

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ (Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»):** (ομιλία εκτός μικροφώνου)

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** 8 μήνες το χρόνο, ναι.

Ενισχύουμε τους ελέγχους για τη συμμόρφωση στο νόμο. Θεσπίζεται υποχρεωτικός δειγματοληπτικός έλεγχος σε ποσοστό 15% επί των αιτήσεων. Σε κάθε κατηγορία εντύπου ήταν 15% του συνόλου που ίσχυε σήμερα. Δηλαδή, ξεχωριστά ημερήσιες πανελλαδικές, ημερήσιες περιφερειακές, εβδομαδιαίες, περιοδικά. Άρα, ο δειγματοληπτικούς ελέγχους αυξάνεται. Είναι μεγαλύτερο το ποσοστό ελέγχου.

Εισάγεται υποχρεωτικό όριο επιτόπιων ελέγχων από ειδικά κλιμάκια σε ποσοστό 5% των αιτήσεων στο Μητρώο Έντυπο Τύπο και 3% Ηλεκτρονικού Τύπο, εκτός των ελέγχων που προκύπτουν από καταγγελίες, οι οποίες είναι ξεχωριστή περίπτωση.

Προβαίνουμε σε εξορθολογισμό των προβλεπόμενων κυρώσεων, ώστε αυτές να μην έχουν τιμωρητικό εξαντλητικό χαρακτήρα, αλλά να ενισχύουν τη συμμόρφωση στις προϋποθέσεις των μητρώων. Καθιερώνουμε, όμως, την περίπτωση της υποτροπής, ώστε να επιβάλλονται βαρύτερες κυρώσεις σε δεύτερη διαπίστωση παράβασης. Το ίδιο πλαίσιο κυρώσεων, πλέον, θα ισχύει ρητώς και για το Υπομητρώο Περιφερειακού Τύπου - το ειδικότερο μητρώο του 3548/2007 - που είναι απαραίτητο, προκειμένου οι περιφερειακές εφημερίδες να μπορούν να λαμβάνουν τις υποχρεωτικές εκ του νόμου δημοσιεύσεις, καταχωρήσεις από φορείς του Δημοσίου.

Προτείνουμε μια σειρά από τεχνικές αλλαγές και στοχευμένες μικρές παρεμβάσεις στο νόμο των μητρώων - στο 3548/2007 - που καθιστούν πιο λειτουργική τη συμμόρφωση των εντύπων στις προβλέψεις του.

Ως προς τις λοιπές διατάξεις, σε συνεννόηση με το Εθνικό Συμβούλιο Ραδιοτηλεόρασης καλύπτουμε ένα νομοθετικό κενό σχετικά με το πλαίσιο δικτύωσης των ραδιοφωνικών σταθμών που λειτουργούν νόμιμα με συγκεκριμένες προϋποθέσεις για την έκδοση ειδικής άδειας από το Ε.Σ.Ρ., χωρίς την τήρηση των οποίων προβλέπεται ακόμη και ανάκληση της άδειας του σταθμού.

Αντίστοιχα πάλι, σε κάτι που σχετίζεται με το Εθνικό Συμβούλιο Ραδιοτηλεόρασης, διευκρινίζεται προς άρση τυχόν αμφιβολίας ότι οι ρυθμίσεις αδειοδότησης που ισχύουν για όλους τους ραδιοφωνικούς σταθμούς αφορούν και τους σταθμούς πολιτικών κομμάτων που εκπροσωπούνται στη Βουλή. Εδώ υπάρχει ένα ζήτημα που απασχόλησε το Εθνικό Συμβούλιο Ραδιοτηλεόρασης, διότι αυτοί οι σταθμοί λειτουργούν με ένα ευνοϊκό πλαίσιο που, στο μεταξύ, έχει καταργηθεί. Ωστόσο, εξ’ αρχής όριζε ότι δικαίωμα λειτουργίας ραδιοφωνικού σταθμού έχουν τα κόμματα που εκπροσωπούνται στη Βουλή. Δεν έλεγε, όμως, ρητώς τι γίνεται όταν δεν εκπροσωπούνται στη Βουλή, υπήρχε, δηλαδή, ένα κενό στη συνέχεια. Κατά συνέπεια, παρέχεται η διευκρίνιση ότι από τη στιγμή που παύει να υφίσταται η μοναδική δικαιολογητική αιτία της ευνοϊκής μεταχείρισης των συγκεκριμένων ραδιοφωνικών σταθμών, δηλαδή η εκπροσώπηση στη Βουλή του πολιτικού κόμματος στο οποίο ανήκει ο ραδιοφωνικός σταθμός, δεν συντρέχει πλέον η προϋπόθεση νόμιμης λειτουργίας του σταθμού. Φυσικά, όλα αυτά για ασφάλεια δικαίου προβλέπεται ότι τα ανωτέρω επέρχονται ως αποτελέσματα έπειτα από απόφαση του ΕΣΡ και μόνο.

Τέλος, εισάγεται ρητή εξαίρεση από τον τεκμαρτό προσδιορισμό κέρδους, το τεκμήριο, δηλαδή, που είχε ψηφιστεί, από επιχειρησιακή δραστηριότητα για τους διανομείς, τους υποδιανομείς και τους υποπράκτορες τύπου, επειδή τα εισοδήματα αυτής της επαγγελματικής δραστηριότητας είναι αυταπόδεικτα με απόλυτο τρόπο λόγω της διαδικασίας πωλήσεων και προμηθειών, ένα αίτημα του κλάδου το οποίο το ικανοποιούμε σε συνεννόηση με το Υπουργείο Οικονομικών.

Να σας πω στο σημείο αυτό για την οικονομία και της συζήτησης και περισσότερα θα πούμε και στις επόμενες συνεδριάσεις και στη διαδικασία ενώπιον της Ολομέλειας της Βουλής ότι αυτή είναι η πρώτη από μια σειρά νομοθετικών παρεμβάσεων που έχουμε προχωρήσει και ετοιμάσει μαζί με τους συνεργάτες μας, είναι εδώ και ο Γενικός Γραμματέας ο κύριος Γαλαμάτης. Η επόμενη είναι ένα νομοσχέδιο το οποίο θέλουμε να περάσει στο προσεχές Υπουργικό Συμβούλιο για κάποιες αλλαγές για την ΕΡΤ και έρχονται δύο ακόμα νομοσχέδια, ένα για τα περιφερειακά κανάλια, που το καθεστώς τους είναι σε προσωρινή λειτουργία για πάρα πολλά χρόνια και θέλουμε τα φέρουμε σε μια κατάσταση μόνιμης λειτουργίας και αντίστοιχα, για τα ραδιόφωνα που θέλουμε και εκεί να βάλουμε ένα πλαίσιο, προφανώς υπό την επίβλεψη του Εθνικού Συμβουλίου Ραδιοτηλεόρασης. Ο στόχος είναι όλα αυτά εντός του 2025, μέσα στους επόμενους έξι μήνες, να έχουν εισαχθεί προς συζήτηση και ψήφιση, μετά τις διαδικασίες της δημόσιας διαβούλευσης και με τους φορείς και με τα κόμματα στη Βουλή.

Ο στόχος είναι να μπουν κανόνες σε όλα τα επίπεδα. Νομίζω ότι είναι αλλαγές που, πάνω κάτω, με τις διάφορες τοποθετήσεις των κομμάτων και τα προηγούμενα χρόνια και τώρα όλοι συμφωνούμε ότι είναι στη σωστή κατεύθυνση.

Ζητώ, λοιπόν, να έχουμε έναν εποικοδομητικό διάλογο, σχετικές τροποποιήσεις, παρεμβάσεις, ενόψει και των επόμενων συνεδριάσεων και από τους φορείς και από τα υπόλοιπα κόμματα, προφανώς και είμαστε ανοιχτοί προς σχετική συζήτηση.

Σας ευχαριστώ πολύ.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής)**: Τον λόγο έχει η κυρία Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»)**: Συμπληρώνουμε τους φορείς Συνήγορος του Πολίτη, Εθνική Επιτροπή Δικαιωμάτων του Ανθρώπου, Αρχή Διασφάλισης Απορρήτου Επικοινωνιών.

Επί της διαδικασίας, περίμενα ότι θα καλούσατε την αντιπολίτευση να τοποθετηθεί επί της ένστασης, όσον αφορά τους χρόνους συνεδριάσεων της Επιτροπής, αλλά δεν το κάνατε. Μήπως θα ήταν σκόπιμο να τοποθετηθούν όλοι;

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής)**: Κάνατε μια επισήμανση, κυρία Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»)**: Η επισήμανση δεν έγινε για να γίνει για την ανάγκη των πρακτικών, έγινε για την ουσία της τοποθέτησης.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής)**: Όπως ζητήσατε δύο φορές τον λόγο και σας τον έδωσα, ως οφείλω να το κάνω, εάν το ζητούσε και οποιοσδήποτε άλλος συνάδελφος θα του έδινα τον λόγο. Δεν είδα να ζητήσει άλλος.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»)**: Πρέπει ο Πρόεδρος να θέσει το ζήτημα της τοποθέτησης όλων των κομμάτων επί της πρότασης διαφοροποίησης τους προγράμματος των συνεδριάσεων.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής)**: Φαντάζομαι ότι εάν ήθελαν κάτι να επισημάνουν θα το έκαναν.

Τον λόγο έχει η Εισηγήτρια της Πλειοψηφίας, κυρία Σοφία Βούλτεψη.

**ΣΟΦΙΑ ΒΟΥΛΤΕΨΗ (Εισηγήτρια της Πλειοψηφίας)**: Κύριε Πρόεδρε, θα ήθελα σε σχέση με την προηγούμενη συζήτηση και το θέμα που έθεσε η συνάδελφος από την Πλεύση Ελευθερίας να πω ότι χρόνια πολλά τώρα, δεκαετίες, στη Βουλή έτσι συνεδριάζουμε και όλοι οι φορείς έρχονται, σε σημείο που πολλές φορές δεν υπάρχουν καθίσματα να καθίσουν. Αυτό γινόταν και στη διάρκεια της πανδημίας να σκεφτείτε. Άρα, γι’ αυτό δεν έχει κανένας άλλος να πει κάτι πάνω σ’ αυτό, γιατί ποτέ κανείς δεν έμεινε παραπονούμενος ως προς την ανταπόκριση.

**ΕΛΕΝΗ ΚΑΡΑΓΕΩΡΓΟΠΟΥΛΟΥ** **(Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»)**: Να τηρείται ο Κανονισμός.

**ΣΟΦΙΑ ΒΟΥΛΤΕΨΗ (Εισηγήτρια της Πλειοψηφίας):** Ο Κανονισμός τηρείται και όσες φορές μεσολάβησε χρόνος, λόγω κάποιας γιορτής και τα λοιπά, μπορούμε να πούμε, ότι πάλι υπομνήματα έστελναν οι περισσότεροι, δεν παρουσιάστηκαν.

Άρα, λοιπόν, το βασικό είναι ο χρόνος της διαβούλευσης για ένα νομοσχέδιο, όπου στο χρόνο της διαβούλευσης όλοι παρεμβαίνουν, όλοι μπορούν να παρέμβουν και μάλιστα, είναι και διαδραστικό και δημοκρατικό, γιατί μπορεί να υπάρξει υιοθέτηση κάποιων από αυτά τα ζητήματα και βασικός είναι ο χρόνος προετοιμασίας ενός νομοσχεδίου.

Τώρα, ο Υπουργός αναφέρθηκε σε πολλά από αυτά, τα οποία έρχεται να ρυθμίσει το νομοσχέδιο. Ουσιαστικά αυτό το οποίο γίνεται αυτή τη στιγμή είναι ότι ο ν.5005/2022, που είχε μεταρρυθμιστικές τομές, είχε έρθει ουσιαστικά για να συμπληρώσει, ήταν και η πρώτη σημαντική νομοθετική παρέμβαση μετά από τον ν.3548/2007. Είχαν μείνει, λοιπόν, για μεγάλο χρονικό διάστημα, σχεδόν 20 χρόνια αρρύθμιστο ένα περιβάλλον το οποίο άλλαζε διαρκώς.

Στόχος βέβαια, είναι πάντα η ενίσχυση κυρίως όσον αναφορά στο ιδιοκτησιακό καθεστώς, αλλά και στα θέματα της δημοσιότητας. Γι’ αυτό είχαμε και τη σύσταση ενός σύγχρονου και λειτουργικού Μητρώου, μάλλον, Μητρώα τα οποία τηρούνται στη Γενική Γραμματεία Επικοινωνίας και Ενημέρωσης. Με αυτό τον τρόπο ουσιαστικά, μπορέσαμε να βάλουμε κάποιους κανόνες σε ένα αρρύθμιστο τοπίο, που πάρα πολλοί είναι εκείνοι οι οποίοι υποστηρίζουν για πάρα πολλά χρόνια και συνάδελφοι και δημοσιογράφοι, ότι ήταν προβληματικό και γι’ αυτό γίνεται συνεχώς η βελτίωση. Κυρίως, επειδή η ένταξη στα Μητρώα συνδέεται με τη δυνατότητα λήψης κρατικής διαφήμισης και κρατικής ενίσχυσης και γι’ αυτό και στην πράξη αποδείχθηκε ότι ο ν.2005/2022, συνέβαλε αποτελεσματικά σε αυτόν τον εξορθολογισμό και στην άρση κάποιων χρόνιων παθογενειών.

Με λίγα λόγια, δύο χρόνια μετά ο συγκεκριμένος νόμος έχει πλέον μεν, αξιολογηθεί θετικά, κάτι που ενισχύεται και από τη θετική γνώμη όλων των συναδέλφων μου και των ανθρώπων που βρίσκονται, γιατί είναι και ιδιοκτήτες στο χώρο και οι δημοσιογράφοι, μέσω των θεσμικών τους Οργάνων. Έχει υιοθετηθεί και ως, καλή πρακτική τόσο σε επίπεδο Ευρωπαϊκής Ένωσης όσο και από το Συμβούλιο της Ευρώπης, γι’ αυτό και αποτελούν αυτά τα Μητρώα, ένα είδος οδηγού σε πανευρωπαϊκό επίπεδο για τα υπόλοιπα Κράτη - Μέλη. Ωστόσο, αν και η περίοδος των δύο χρόνων δεν είναι μεγάλη, στάθηκε αρκετή για να εντοπιστούν σημεία που χρειάζονται βελτίωση, κάτι το οποίο αποδείχτηκε δοκιμάστηκε στην πράξη και αυτό ακριβώς, ερχόμαστε σήμερα να υποβάλουμε στην Εθνική αντιπροσωπεία, συμπεριλαμβάνοντας συγχρόνως και κάποιες καινοτομίες για τον περαιτέρω αυτόν εξορθολογισμό.

Για να μην πάρω πολύ χρόνο, αυτό που θέλω να πω είναι να βάλω τα όρια των σημαντικότερων αλλαγών, όπου αυστηροποιούνται οι διατάξεις ως, προς την απόδειξη της πραγματικής λειτουργίας και κυκλοφορίας του έντυπου τύπου. Εισάγεται η έννοια του οργανωμένου γραφείου που οι επιχειρήσεις τύπου οφείλουν να τηρούν. Καθιερώνεται η υποχρέωση προσκόμισης παραστατικών εκτύπωσης. Προστίθεται εξουσιοδοτημένη διάταξη για την έκδοση ΚΥΑ για τις προδιαγραφές εκτύπωσης. Διασφαλίζονται και κατοχυρώνονται οι θέσεις εργασίας τόσο για τους δημοσιογράφους όσο για το διοικητικό προσωπικό και προς διασφάλιση αυτού, είναι σημαντικό το γεγονός ότι εισάγεται η υποχρεωτικότητα να πω ως ένα βαθμό της ενυπόγραφης της δημοσιογραφίας, δηλαδή, η υποχρέωση των Μέσων Μαζικής Ενημέρωσης να περιέχουν ενυπόγραφα άρθρα δημοσιογράφων που απασχολούνται σε αυτά.

Αυτό κατοχυρώνει την εργασιακή σχέση και βοηθάει και στην προάσπιση των πνευματικών δικαιωμάτων, παρεμποδίζοντας τη λογοκλοπή. Δηλαδή, βάσει αυτού του νόμου, πρέπει να υπάρχουν οπωσδήποτε ενυπόγραφα άρθρα σε κάποιον ο οποίος θέλει να υποστηρίζει ότι διατηρεί μέσο ενημέρωσης και πρέπει να υπάρχει και η πηγή, όταν αυτά αναδημοσιεύονται από άλλα μέσα ενημέρωσης, ώστε να μπορεί, εν πάση περιπτώσει και ο θιγόμενος, αλλά και το δημοσιογραφικό πειθαρχικό όργανο, να εντοπίζει από πού ξεκίνησε ένα κακόβουλο δημοσίευμα και που μπόρεσε να φτάσει. Πρόβλημα για την εποχή μας.

Είναι σημαντικό, ότι σκοπός του νέου αυτού νόμου, είναι η περαιτέρω ενίσχυση της διαφάνειας και της λογοδοσίας, ώστε να είναι βέβαιο, ότι ούτε ένα ευρώ από κρατική ενίσχυση ή διαφήμιση δεν θα πηγαίνει σε μέσα που δεν πληρούν τις ελάχιστες προϋποθέσεις που θέτει ο νόμος.

Επίσης, σημαντικός, είναι ο περιορισμός της γραφειοκρατίας και η ουσιαστική ενίσχυση των ελέγχων για τη συμμόρφωση στις προβλέψεις του νόμου και σίγουρα, ο εξορθολογισμός -τα είπε και ο κ. Υπουργός - των προβλεπόμενων κυρώσεων. Ορίζεται ποσοστό δειγματοληπτικών ελέγχων 15% και γίνονται κάποιες αλλαγές που, ουσιαστικά, ελαφρύνουν το διοικητικό και γραφειοκρατικό βάρος για τους ανθρώπους του Τύπου, για τους ανθρώπους που κυκλοφορούν ένα έντυπο.

Έχει, ήδη, προηγηθεί ευρύτατη διαβούλευση, με το σύνολο των Ενώσεων Ιδιοκτητών Μέσων Ενημέρωσης και με τις Ενώσεις των Δημοσιογράφων, που η πλειονότητα τους συμφωνεί με τις τροποποιήσεις, ακριβώς επειδή έχει δοκιμαστεί στην πράξη ο προηγούμενος νόμος.

Άρα θεωρώ, ότι παρέλκει, να πω, στην ανάλυση, που, έτσι κι αλλιώς, θα το ξανασυζητήσουμε στην κατ’ άρθρο συζήτηση και έχει πάρα πολύ μεγάλη σημασία και η υποχρέωση γνωστοποίησης μεταβολών στοιχείων που έχουν δηλωθεί προηγουμένως, ώστε να υπάρχει συνέχεια όσον αφορά στην έκδοση των εφημερίδων και των άλλων εντύπων.

Τώρα, όσον αφορά σε σχέση με το νόμο 3548/2007, που ήταν ο οδηγός για τον επόμενο νόμο το 2005, έγιναν συγκεκριμένες τροποποιήσεις. Η μία είναι ότι διευρύνεται η προθεσμία υποβολής αιτήσεων εγγραφής στο υπομητρώο τοπικού και περιφερειακού Τύπου από ένα σε δύο μήνες, ακριβώς γι’ αυτή τη διευκόλυνση που σας είπα πριν.

Εισάγει τη δυνατότητα άσκησης ένστασης ενώπιον της Γενικής Γραμματείας σε περίπτωση απόρριψης της αίτησης εγγραφής στο υπομητρώο, για να έχει και ο ενδιαφερόμενος τη δυνατότητα να διαφωνήσει και να ασκήσει ένσταση σε μια απόφαση της διοίκησης.

Αναμορφώνεται η παράγραφος 4 του άρθρου 4 του ν. 3548/2007, που αφορά στις αμοιβές για την καταχώριση δημοσιεύσεων, προκειμένου να εξασφαλιστεί η πληρωμή των περιφερειακών εφημερίδων που προβαίνουν σε δημοσιεύσεις διακηρύξεων.

Γίνεται, επίσης και ένας εξορθολογισμός των κυρώσεων για παραβάσεις, σε σχέση πάντα με τον νόμο 3548/2007, τόσο κατά το περιεχόμενο, όσο και ως προς τα όργανα που τις επιβάλλουν.

Από κει και πέρα, επειδή είναι ένα πάρα πολύ τεχνικό νομοσχέδιο, θα πρέπει να αντιμετωπιστεί στη λεπτομέρεια του, αν υπάρχουν διαφωνίες και να συζητηθεί, αν χρειαστεί, στη λεπτομέρειά του.

Το βασικό είναι ότι η Κυβέρνηση, ο Υπουργός, δεν αφήνει ένα νόμο να λειτουργήσει για πάρα πολύ μεγάλο χρονικό διάστημα σε ένα τόσο μεταβαλλόμενο περιβάλλον και με τόσες αλλαγές, οι οποίες γίνονται στον τρόπο με τον οποίο διαδίδεται, μεταδίδεται η πληροφορία στον Τύπο, αλλά προτιμά να διορθώνει άμεσα, ώστε και στο επόμενο, ενδεχομένως, να χρειαστεί να γίνουν νέες διορθώσεις, για να καταλήξουμε, επιτέλους, σε ένα ρυθμισμένο τοπίο.

Γιατί πράγματι, παρά τα όσα λέγονται, η Ελλάδα έχει πολλά ραδιόφωνα, εκατοντάδες, πολλές εφημερίδες, πολλές τοπικές εφημερίδες, μεγάλη δραστηριότητα και πρέπει αυτά τα ζητήματα να είναι ρυθμισμένα, ώστε να ξεχωρίζει πάντα «η ήρα από το στάρι» κάτι το οποίο ζητούν πάντα και οι δημοσιογραφικές ενώσεις και οι δημοσιογράφοι.

Οι δε δημοσιογραφικές ενώσεις ακριβώς επειδή βρίσκονται σε διασύνδεση μέσω της Πανελλήνιας Ομοσπονδίας - και βλέπω εδώ συναδέλφους δημοσιογράφους πολλούς που το ξέρουν - η Αθήνα γνωρίζει τι γίνεται στην επαρχία και το αντίστροφο και γνωρίζουν και μπορούν να βεβαιώσουν αν κάποιος ασκεί πραγματικά δημοσιογραφική δουλειά και αξίζει την κρατική ενίσχυση και την κρατική διαφήμιση.

Σας ευχαριστώ πολύ κυρίες και κύριοι συνάδελφοι.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Τον λόγο έχει ο κ. Μπιάγκης.

**ΔΗΜΗΤΡΙΟΣ ΜΠΙΑΓΚΗΣ (Εισηγητής της Μειοψηφίας):** Ευχαριστώ, κύριε Πρόεδρε.

Αρχικά θα ήθελα να πω ότι ταυτίζομαι με το αίτημα της συναδέλφου από την Πλεύση Ελευθερίας, θεωρώ ότι ο χρόνος ποτέ δεν είναι αρκετός προκειμένου να γίνεται μια σύνθεση. αν θέλετε και να υπάρχει μία προσπάθεια για το καλύτερο δυνατό αποτέλεσμα.

Κύριε Υφυπουργέ, κυρίες και κύριοι συνάδελφοι, η συζήτηση για το παρόν σχέδιο νόμου οφείλει να διεξαχθεί με θεσμική υπευθυνότητα και με αίσθημα ιστορικής συνέχειας απέναντι στις αρχές της δημοκρατίας, της πολυφωνίας και της κοινωνικής λογοδοσίας. Η δημοκρατία δεν υπάρχει χωρίς ελεύθερο και ανεξάρτητο Τύπο. Δεν νοείται λειτουργία του δημοκρατικού πολιτεύματος χωρίς κατοχυρωμένη ενημέρωση, χωρίς εγγυήσεις διαφάνειας στην κρατική επικοινωνία. Χωρίς θεσμούς που προστατεύουν αλλά δεν ελέγχουν την πληροφόρηση γι’ αυτό και η νομοθέτηση στον τομέα αυτό απαιτεί εγρήγορση, πολιτική γενναιότητα και θεσμική συνέπεια. Το ΠΑΣΟΚ - Κίνημα Αλλαγής, μια διαχρονική συμβολή στην εμπέδωση θεσμών όπως η «Διαύγεια», το ΑΣΕΠ, « Ο Συνήγορος του Πολίτη», κλπ., έχουμε αποδείξει ότι διαφάνεια και λογοδοσία δεν είναι για μας προσχηματικά συνθήματα, αλλά αναγκαίες θεσμικές εγγυήσεις, που κατοχυρώνουν τα δικαιώματα του πολίτη.

Δυστυχώς, το υπό συζήτηση σχέδιο νόμου παρότι παρουσιάζεται ως προσπάθεια ενίσχυσης της θεσμικής διαφάνειας στον χώρο του Τύπου, δεν ανταποκρίνεται στις προσδοκίες της κοινωνίας ούτε στις ανάγκες του πεδίου. Και αυτό, διότι δεν θεσπίζει ουσιαστικά και διαφανή κριτήρια για την κατανομή της κρατικής διαφήμισης. Δεν κατοχυρώνει την ανεξαρτησία των εποπτικών μηχανισμών και των επιτροπών ελέγχου. Δεν ενσωματώνει τις παρατηρήσεις των επαγγελματικών φορέων ούτε αξιοποιεί τον πλούτο των σχολίων σε δημόσια διαβούλευση και υπήρχαν πάρα πολλά σχόλια. Δεν ενισχύει τα περιφερειακά και τοπικά μέσα μαζικής ενημέρωσης, που συνιστούν τον πυρήνα της εγγύτερης κοινωνικά προσανατολισμένης ενημέρωσης.

Σε μια χώρα που βρίσκεται στην τελευταία θέση της Ευρώπης, σε ό, τι αφορά την Ελευθερία του Τύπου, σύμφωνα με τους διεθνείς δείκτες και που πρόσφατα έχει υποστεί διεθνή κριτική για περιστατικά ελέγχου χειραγώγησης ή στοχοποίησης δημοσιογράφων, η παρούσα νομοθετική παρέμβαση όχι μόνο δεν βελτιώνει το τοπίο, αλλά κινδυνεύει να παγιώσει τις ήδη υπάρχουσες στρεβλώσεις.

Το ΠΑΣΟΚ - Κίνημα Αλλαγής προσέρχεται σε αυτή η συζήτηση με πνεύμα ευθύνης και θεσμικής συμβολής. Αναγνωρίζουμε την ανάγκη αναμόρφωσης του πλαισίου λειτουργίας των Μ.Μ.Ε., αλλά με όρους δημοκρατίας και όχι χειραγώγησης, με όρους ενίσχυσης της πολυφωνίας, όχι αποκλεισμών. Ας κάνουμε λοιπόν, μία ουσιαστική συζήτηση όχι μόνο για τα άρθρα ενός σχεδίου νόμου, αλλά για το μέλλον της ενημέρωσης, της πολιτικής και της δημοκρατίας σε αυτή τη χώρα.

Το σχέδιο νόμου του Υφυπουργού στον Πρωθυπουργό επιχειρεί να τροποποιήσει το ν. 5005/2022 και το ν. 3548/2007, καθώς και να εισάγει νέες διατάξεις που καλύπτουν ζητήματα λειτουργίας των Μ.Μ.Ε. διαφάνειας, πιστοποίησης διοικητικών δημοσιεύσεων και κρατικής διαφήμισης.

Παρά την πρόθεση θεσμικής βελτίωσης το νομοσχέδιο εμφανίζει σοβαρές αδυναμίες τόσο στο σχεδιασμό όσο και στην πολιτική του στόχευση.

Η γενική φιλοσοφία του νομοσχεδίου παραμένει αποσπασματική.

Παρά τις διακηρύξεις περί διαφάνειας το κείμενο δεν αντιμετωπίζει τον πυρήνα των στρεβλώσεων στη λειτουργία των μητρώων, δεν θεσπίζει διαφανή μετρήσιμα κριτήρια για την πρόσβαση στην κρατική διαφήμιση, δεν θεσπίζει ανεξάρτητο εποπτικό μηχανισμό αξιολόγησης και διανομής των κρατικών ενισχύσεων, δεν ενισχύει ουσιαστικά τη λογοδοσία των πολιτικών ή κυβερνητικών παρεμβάσεων στην πληροφόρηση, δεν προχωρά σε συστηματική αξιολόγηση του υπάρχοντος πλαισίου, παρά περιορίζεται σε τεχνικές τροποποιήσεις.

Τα άρθρα που αφορούν στην εγγραφή στα μητρώα, μητρώο έντυπο τύπου και μητρώο ηλεκτρονικού τύπου, διαμορφώνουν ένα γραφειοκρατικό σύστημα με αυξημένες υποχρεώσεις που αποτελεί σημαντικό εμπόδιο για μικρά τοπικά και ανεξάρτητα μέσα, ενώ η απαίτηση για έντυπα με πολυσέλιδες προδιαγραφές, ημερήσια κυκλοφορία ή μηχανογραφικές υποδομές μπορεί να λειτουργήσει αποτρεπτικά για μικρά ανεξάρτητα ή νεοφυή μέσα.

Δεν προβλέπει μεταβατικά στάδια συμμόρφωσης, ούτε υποστηρικτικά εργαλεία για όσους δεν διαθέτουν διοικητικές υποδομές. Δεν λαμβάνει υπόψη τις ειδικές συνθήκες λειτουργίας του περιφερειακού και τοπικού τύπου, με αποτέλεσμα να ενισχύεται η ανισότητα ανάμεσα σε πανελλαδικά και περιφερειακά Μ.Μ.Ε.

Η διαχείριση της κρατικής διαφήμισης συνεχίζει να κινείται σε πλαίσιο ασάφειας. Δεν προβλέπεται θεσμοθέτηση σταθερού ποσοστού για την κατανομή της κρατικής διαφήμισης υπέρ του περιφερειακού και τοπικού τύπου, καθώς και ελάχιστων τιμών για τις καταχωρήσεις.

Δεν προβλέπονται ρήτρες αποκλεισμού για Μ.Μ.Ε. που παραβιάζουν την εργατική ή τη φορολογική νομοθεσία. Η κατανομή κρατικών καταχωρήσεων δεν βασίζεται σε κοινωνικούς δείκτες δημοσιότητας. Η Επιτροπή Δεοντολογίας ενώ αναφέρεται, παραμένει υποστελεχωμένη, χωρίς κανονισμό λειτουργίας και χωρίς πρόβλεψη εκπροσώπησης από τους φορείς των δημοσιογράφων.

Είναι χαρακτηριστικό ότι το παρόν νομοσχέδιο δεν ευθυγραμμίζεται επαρκώς με τις κατευθύνσεις του Ευρωπαϊκού Κανονισμού για την ελευθερία των Μ.Μ.Ε.. Δεν προβλέπει κανένα πλαίσιο εγγυήσεων ανεξαρτησίας για τους ελέγχους, τη ρύθμιση και την πιστοποίηση των Μ.Μ.Ε..

Δεν προβλέπει μηχανισμούς αυτορρύθμισης, συμμετοχής των ίδιων των δημοσιογράφων ή των ενώσεων τους στη διαμόρφωση κανόνων δεοντολογίας.

Δεν διασφαλίζει την προστασία της εσωτερικής πολυφωνίας στα Μ.Μ.Ε. ή την πρόβλεψη για θεσμική λογοδοσία των καναλιών διανομής κρατικών πόρων. Παρά τον πλούτο και την τεκμηρίωση των σχολίων που κατατέθηκαν κατά τη δημόσια διαβούλευση, καμία ουσιώδη πρόταση, ούτε του Συνδέσμου Ημερήσιων Περιφερειακών Εφημερίδων, ούτε της Ένωσης Περιφερειακού Τύπου και Εκδοτών, της ΕΣΗΕΑ και άλλων οργανωμένων φορέων δεν ενσωματώθηκαν ουσιαστικά στο τελικό σχέδιο του νόμου.

Δεν διαμορφώθηκε μηχανισμός μόνιμης διαβούλευσης για ζητήματα τύπου, γεγονός που επιτείνει την έλλειψη εμπιστοσύνης. Ενδεικτικό της αδιαφορίας είναι η διατήρηση διατάξεων που αποκλείουν πρακτικά αρκετά περιφερειακά μέσα, είτε λόγω των τυπικών ελλείψεων, είτε λόγω αντικειμενικής αδυναμίας να ανταποκριθούν στα νέα κριτήρια.

Κυρίες και κύριοι συνάδελφοι, το παρόν σχέδιο νόμου, όπως τροποποιήθηκε μετά τη δημόσια διαβούλευση, εξακολουθεί να αποτελεί ένα αποσπασματικό και διαχειριστικού χαρακτήρα εγχείρημα, παρά τις όποιες επιμέρους βελτιώσεις που επήλθαν.

Δεν απαντά επαρκώς στα βασικά ερωτήματα που τίθενται στον πυρήνα της δημοκρατικής λειτουργίας της ενημέρωσης. Πώς διασφαλίζεται η πολυφωνία και η ανεξαρτησία του τύπου; Πώς κατοχυρώνεται η διαφανής και αντικειμενική κατανομή της κρατικής διαφήμισης; Πώς διαμορφώνεται ένα δίκαιο πλαίσιο λειτουργίας για μικρά, ανεξάρτητα και περιφερειακά μέσα;

Ποια είναι η θεσμική προστασία του δημοσιογράφου και του δημιουργού περιεχομένου στη νέα ψηφιακή εποχή; Το ΠΑΣΟΚ με σεβασμό στη θεσμική του ευθύνη και στην ανάγκη αναβάθμισης της δημόσιας ζωής επισημαίνει τα εξής: Το σχέδιο νόμου χρειάζεται συνολική επαναπροσέγγιση στη βάση ενός ενιαίου θεσμικού πλαισίου ενίσχυσης της διαφάνειας, με ισονομία, σαφήνεια και πραγματική υποστήριξη της ενημέρωσης και όχι, τιμωρητική διάθεση ή κριτήρια αποκλεισμού.

Οι προβλέψεις για τους ελέγχους και τη λειτουργία των μητρώων, όπως και για την πιστοποίηση των μέσων απαιτούν ενίσχυση της Αρχής της Αναλογικότητας, προβλέψεις προστασίας της έννομης εμπιστοσύνης και δυνατότητες ένδικης προστασίας. Θεσμική ανεξαρτησία των εποπτικών μηχανισμών.

Η Επιτροπή Δεοντολογίας πρέπει να μετατραπεί σε ισχυρό, ανεξάρτητο, γνωμοδοτικό όργανο, χωρίς κυβερνητικές παρεμβάσεις και με συμμετοχή των επαγγελματικών ενώσεων.

Η στήριξη του περιφερειακού και τοπικού τύπου πρέπει να είναι θεσμικά κατοχυρωμένη με ποσοστώσεις, κίνητρα και ειδικά χρηματοδοτικά εργαλεία. Η ευθυγράμμιση με τον ευρωπαϊκό κανονισμό για την ελευθερία των Μέσων δεν αποτελεί απλώς υποχρέωση, αλλά πολιτική επιλογή για τον εκδημοκρατισμό της πληροφόρησης στη χώρα.

Το ΠΑΣΟΚ - Κίνημα Αλλαγής, επιφυλάσσεται ως προς τη στάση επί της αρχής του σχεδίου νόμου, προσδοκώντας στην πράξη ουσιαστικές βελτιώσεις κατά τη διάρκεια της κοινοβουλευτικής επεξεργασίας. Καλεί την Κυβέρνηση να προσέλθει με ειλικρίνεια στον κοινοβουλευτικό διάλογο, ώστε να διαμορφωθεί ένα πλαίσιο ευρωπαϊκών προδιαγραφών αντάξιο των δημοκρατικών μας παραδόσεων. Το ΠΑΣΟΚ προσέρχεται στη συζήτηση του σχεδίου νόμου, με σταθερή προσήλωση στην ανάγκη ενίσχυσης της διαφάνειας, της θεσμικής λογοδοσίας και του πλουραλισμού στα Μέσα Ενημέρωσης.

Ως εκ τούτου, οι θέσεις μας βασίζονται στις εξής βασικές κατευθύνσεις:

Πλήρη ανεξαρτησία των μηχανισμών ελέγχου και διαχείρισης κρατικής διαφήμισης.

Θεσμική ενίσχυση των μηχανισμών ελέγχου και διαχείρισης της κρατικής διαφήμισης.

Θεσμική ενίσχυση του περιφερειακού και τοπικού τύπου, αναλογικότητα και εγγυήσεις για τα μικρά και ανεξάρτητα Μέσα.

Ενίσχυση της δημοσιογραφικής δεοντολογίας και της αυτορρύθμισης.

Ευθυγράμμιση με τις προβλέψεις του Ευρωπαϊκού Κανονισμού για την ελευθερία των Μέσων.

Στη συνέχεια της συζήτησης σκοπεύουμε να αναφερθούμε αναλυτικά στις επιμέρους διατάξεις του σχεδίου νόμου και να αναπτύσσουμε και να τεκμηριώσουμε εκτενώς τις προτάσεις μας, μετά και την ακρόαση βεβαίως, των φορέων, την οποία αναμένουμε με ιδιαίτερο ενδιαφέρον.

Κυρίες και κύριοι συνάδελφοι, για το ΠΑΣΟΚ - Κίνημα Αλλαγής, η ενημέρωση είναι δημόσιο αγαθό και πυλώνας της δημοκρατίας και η υπεράσπιση της δεν είναι ένα διαχειριστικό ζήτημα, αλλά είναι ένα θέμα αρχών.

Ευχαριστώ κύριε Πρόεδρε.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Τον λόγο έχει η Ειδική Αγορήτρια του ΣΥΡΙΖΑ, κυρία Παρθένα Τσαπανίδου.

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ (Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»):** Κύριε Πρόεδρε, κυρίες και κύριοι συνάδελφοι, καταρχάς να πω, ότι θα συμφωνήσω κι εγώ με την άποψη που εξέφρασε η συνάδελφος από την Πλεύση Ελευθερίας για τον χρόνο που έχουμε στη διάθεσή μας μεταξύ αυτής της συνεδρίασης και της ακρόασης των φορέων. Δεν θα έχουν συμπληρωθεί ούτε 24 ώρες. Και είναι κάτι το οποίο επανειλημμένως το θίγουμε. Είναι κάτι το οποίο οι ίδιοι οι φορείς σε κάθε συνεδρίαση θέτουν και δεν έχει εισακουστεί μέχρι σήμερα. Και αναρωτιέμαι, τι πρέπει να κάνουμε για να μπορέσουμε να δώσουμε το χρόνο στους φορείς να προετοιμαστούν κατάλληλα και να έρθουν να ενημερώσουν και να πούνε τις απόψεις τους, αφού οι ίδιοι είναι οι άμεσα ενδιαφερόμενοι με την εφαρμογή των νομοσχεδίων αυτών.

Βρισκόμαστε λοιπόν, για ακόμα μία φορά ενώπιον του νομοσχεδίου που έρχεται να διορθώσει ατέλειες και παραλείψεις ενός προηγούμενου νόμου, που ίδια η Κυβέρνηση είχε φέρει για ψήφιση τον Δεκέμβριο του 22. Αυτό το νομοθετικό déjà vu, θα μου επιτρέψετε να πω, είναι μια πάγια τακτική της Κυβέρνησης, μια μεθοδική αστοχία να πω, που παρατηρούμε συστηματικά εδώ και έξι χρόνια. Ή μήπως πρόκειται για στόχευση; Το βέβαιο είναι πως αυτό το πλαίσιο νομικής αβεβαιότητας ταλαιπωρεί πολίτες και επιχειρήσεις και υπονομεύει την εμπιστοσύνη στους θεσμούς. Ειδικά όταν μιλάμε για νομοσχέδια τα οποία επιδιώκουν να ρυθμίσουν κρίσιμα θέματα διαφάνειας στον έντυπο και ηλεκτρονικό τύπο, η κατάσταση γίνεται ακόμη πιο σοβαρή, γιατί η λειτουργία και η ελευθερία του τύπου αποτελούν πυλώνες της δημοκρατίας. Δυστυχώς, σε αυτόν τον τομέα η χώρα μας έχει γίνει περίγελος σε ολόκληρη την Ευρώπη και δεν μπορούμε να συνεχίσουμε έτσι. Οφείλετε, δηλαδή, να αλλάξετε ρότα, να νομοθετήσετε με γνώμονα την ποιότητα, με γνώμονα την πληρότητα και την αποτελεσματικότητα, διασφαλίζοντας επιτέλους την αξιοπιστία και τη διαφάνεια που έχει τόσο πολύ ανάγκη η δημοκρατία μας. Ενίσχυση της δημοσιότητας και της διαφάνειας λοιπόν, στον έντυπο και ηλεκτρονικό τύπο και κατ’ επέκταση, στο σύνολο των Μ.Μ.Ε.

Επιτρέψτε μου μία πολύ σύντομη αναφορά στην τρέχουσα κατάσταση στη χώρα. Τα τελευταία χρόνια, η εικόνα της Ελλάδας όσον αφορά στην ελευθερία του τύπου και την ελεύθερη άσκησης του δημοσιογραφικού επαγγέλματος έχει δεχθεί αλλεπάλληλα και σοβαρά πλήγματα. Ήμασταν παραδοσιακά μια χώρα προπύργιο της δημοκρατίας, μια χώρα των ελευθεριών. Έχουμε φτάσει στην άλλη άκρη, στον άλλο πυλώνα, είμαστε αντικείμενο διεθνούς χλευασμού και ανησυχίας. Από πού να αρχίσω; Απ’ τους διεθνείς οργανισμούς, απ’ τους δημοσιογράφους χωρίς σύνορα, απ’ τη libertis. Έχουν υποβαθμίσει δραματικά την Ελλάδα στους δείκτες ελευθερίας του τύπου. Μας κατατάσσουν στις πιο χαμηλές θέσεις και επισημαίνουν σοβαρά προβλήματα. Φαντάζομαι ότι δεν θα σας κάνει η Έκθεση των Δημοσιογράφων Χωρίς Σύνορα. Θυμάμαι ότι σε μια πρόσφατη διαπίστωση τους, τους είχατε επιτεθεί επειδή είναι ΜΚΟ. Πάρτε υπόψιν σας τότε την έκθεση της Ευρωπαϊκής Επιτροπής για το Κράτος Δικαίου που αναδεικνύει την Ελλάδα ως χαρακτηριστικό παράδειγμα οπισθοδρόμησης εντός της Ευρωπαϊκής Ένωσης σε ότι έχει να κάνει με την ελευθερία του τύπου.

Όσες εκθέσεις έχουν δει το φως της δημοσιότητας, αναφέρονται σε ευρήματα άκρως ανησυχητικά και συγκλίνουν στην αποτύπωση ενός θεσμικά ευάλωτου και βαθιά εξαρτημένου συστήματος. Ένα από τα κεντρικά προβλήματα είναι η πολιτική και κυρίως είναι η κυβερνητική επιρροή που ασκείται, κυρίως μέσω της στοχευμένης κατανομής των κρατικών πόρων, τα διαφημιστικά κονδύλια δηλαδή, προς τα φιλικά μέσα προς την Κυβέρνηση. Αυτή η πρακτική καταλαβαίνουμε όλοι ότι εργαλειοποιεί την ενημέρωση και υπονομεύει τον πλουραλισμό. Αυτή η διεθνής κατακραυγή δεν είναι τυχαία. Προκύπτει από μια σειρά γεγονότων και πρακτικών που συνθέτουν ένα ασφυκτικό περιβάλλον για την ανεξάρτητη δημοσιογραφία.

Βλέπουμε συστηματικά φαινόμενα χειραγώγησης, λογοκρισίας, οικονομικής εξάρτησης των Μ.Μ.Ε., μέσω της αδιαφανούς κατανομής κρατικής διαφήμισης και ενισχύσεων. Πίεση προς τους δημοσιογράφους, ποινικοποίηση κριτικής, αδιαφάνεια στην ιδιοκτησία των μέσων, απουσία ουσιαστικού πλουραλισμού, έχουν δημιουργήσει ένα τοπίο όπου η πολυφωνία υποχωρεί και η ενημέρωση, δυστυχώς, φιλτράρεται. Όταν η ελευθερία, όμως, του τύπου απειλείται, απειλείται η ίδια η δημοκρατία. Χωρίς ανεξάρτητη ενημέρωση, οι πολίτες στερούνται το δικαίωμα στην πλήρη και αντικειμενική πληροφόρηση και καθίσταται αδύνατη η άσκηση ουσιαστικού ελέγχου προς την εξουσία.

Επιτακτική ανάγκη να αναστραφεί αυτή η κατάσταση και να επανέλθει η Ελλάδα στην τροχιά των δημοκρατικών αξιών. Να διασφαλιστεί η ανεξαρτησία των μέσων μαζικής ενημέρωσης και να προστατευτούν οι δημοσιογράφοι στο έργο τους, έτσι ώστε να αποκατασταθεί και η εμπιστοσύνη των πολιτών στους θεσμούς, αλλά και η διεθνής εικόνα της χώρας. Αυτή ήταν η μεγάλη εικόνα.

Πάμε τώρα στο υπό επεξεργασία νομοσχέδιο και τι επιφυλάσσει για το μέλλον, για τον έντυπο και ηλεκτρονικό τύπο. Αναρωτιέμαι τι προοπτικές δίνει στον περιφερειακό τύπο και τα περιφερειακά μέσα ενημέρωσης και τι έδαφος αφήνει, έτσι ώστε να αναπτυχθούν μικρές τοπικές επιχειρήσεις ενημέρωσης. Θα περίμενε κανείς, αφού όλοι γνωρίζουμε αυτή τη ζοφερή κατάσταση μέσα στην οποία ζούμε, κάτι να κάνετε. Λίγο να αναδιπλωθείτε, να κάνετε κάποιες κινήσεις διορθωτικές, για τα μάτια του κόσμου έστω, ένα δείγμα αυτοκριτικής. Να παρουσιάσετε ένα νομοσχέδιο σήμερα, να εισηγηθείτε ένα νομοσχέδιο σήμερα, πολυεπίπεδης ανάπτυξης και βιωσιμότητας για τους φορείς της ενημέρωσης, από τους μεγάλους, αλλά κυρίως, για τους πιο μικρούς.

Δεν υπήρξε έκπληξη δυστυχώς. Παρουσιάζετε ένα νομοσχέδιο, ως μια αναγκαία θεσμική παρέμβαση για την ενίσχυση της διαφάνειας. Στην ουσία του, όμως, συνιστά το νομοσχέδιο αυτό έναν ακόμη μηχανισμό γραφειοκρατικής ασφυξίας και επιλεκτικού αποκλεισμού, κυρίως των περιφερειακών και ανεξάρτητων φωνών. Μια νομοθετική πρωτοβουλία που κινείται με προσχηματική επίκληση της διαφάνειας. Στόχο, όμως, φαίνεται να έχει τη συγκέντρωση της πληροφορίας και τον έλεγχο της δημόσιας σφαίρας. Μια ευθεία επίθεση στο περιφερειακό έντυπο και ηλεκτρονικό τύπο και στα περιφερειακά μέσα ενημέρωσης. Οι οποίοι, για να συνειδητοποιήσουμε και γιατί μιλάμε, αποτελούν ένα αναπόσπαστο τμήμα του δημοκρατικού μας οικοδομήματος. Δεν είναι απλώς φορείς μετάδοσης της πληροφορίας. Είναι καταγραφείς της τοπικής ιστορίας, είναι καθρέφτες της σύγχρονης κοινωνικής πραγματικότητας στην περιφέρεια και ταυτόχρονα, είναι και γέφυρες διαλόγου, ανάμεσα στους πολίτες και τους θεσμούς.

Στα περιφερειακά μέσα ενημέρωσης, αυτό το βάρος του τύπου, αποκτά ακόμη μεγαλύτερη αξία, γιατί εκτός από τα μείζονα προβλήματα, μείζονα ζητήματα, που απασχολούν το σύνολο της κοινωνίας, καταγράφουν, αναδεικνύουν και σχολιάζουν ζητήματα, που αφορούν άμεσα τις τοπικές κοινωνίες. Επηρεάζουν, δηλαδή, τις ζωές των πολιτών, τις ζωές των ανθρώπων που ζουν στις περιοχές αυτές. Καταγράφουν τον παλμό της περιφέρειας και έτσι καθιστά τον περιφερειακό τύπο μέρος της ιστορίας, που προσφέρει στους πολίτες δυνατότητα και λόγο συμμετοχής στο κοινωνικό γίγνεσθαι.

Το ερώτημα που προκύπτει, λοιπόν, είναι κρίσιμο. Είναι άραγε το περιβάλλον που διαμορφώνει κυβερνητική πολιτική βοηθητικό, ώστε να ενισχυθούν και να συνεχίσουν την πορεία τους στα περιφερειακά μέσα, για να συνεχίσουν να διαδραματίζουν αυτό το σοβαρό και σημαντικό ρόλο; Η απάντηση, δυστυχώς, μέσα από το νομοσχέδιο, είναι αποθαρρυντική. Μέσα στα τελευταία χρόνια - και αυτό είναι κάτι που πρέπει να το λάβετε υπόψη σας νομοθετώντας - είναι ότι αυτές οι περιφερειακές επιχειρήσεις ενημέρωσης έχουν βιώσει μια πολυεπίπεδη κρίση.

Δηλαδή, συρρικνώθηκαν οι διαφημιστικοί τους φόροι. Αυξήθηκε πολύ το κόστος παραγωγής τους. Αποψιλώθηκε το ανθρώπινο δυναμικό τους. Ζουν στη μετάβαση στην ψηφιακή εποχή χωρίς απολύτως καμία στήριξη από εσάς, ούτε καν στο ελάχιστο. Κι αυτό τα φέρνει στο όριο της επιβίωσης. Σαν να μην έφταναν όλα όσα έχουν να αντιμετωπίσουν, έρχονται τώρα να περάσουν ένα ακόμη εμπόδιο, το νομοθετικό πλαίσιο που διέπει την εγγραφή τους στα μητρώα έντυπου και ηλεκτρονικού τύπου, το οποίο είναι και πάλι προς τη λάθος κατεύθυνση.

Είναι ένα πλαίσιο, το οποίο αντί να λειτουργεί υποστηρικτικά, καθίσταται συχνά απροσπέλαστο λόγω της υπερβολικής γραφειοκρατίας, των βαρών που φορτώνει στις μικρές επιχειρήσεις, της έλλειψης διαφάνειας, των αυθαίρετων απαιτήσεων. Ορισμένα από τα κριτήρια που θέτει το θεσμικό πλαίσιο είναι είτε ακατανόητα - θα τα συζητήσουμε και στη διάρκεια των συνεδριάσεων, θα τα ακούσουμε και από τους ίδιους τους φορείς - είτε είναι αδύνατο να τηρηθούν, αδύνατον όμως, από μικρές τοπικές επιχειρήσεις. Τι θα κάνουν λοιπόν, από τη στιγμή που θα αρχίσει να εφαρμόζεται το νομοσχέδιο, όπως το συζητάμε σήμερα, αν εφαρμοστεί με αυτόν τον τρόπο; Θα εξωθηθούν πολλά μέσα εκτός των μητρώων. Άρα, θα μείνουν εκτός ενίσχυσης, άρα θα μείνουν εκτός διαφήμισης, άρα θα μείνουν εκτός αναγνώρισης. Τα στραγγαλίζετε, τα πεθαίνετε.

Το υπό συζήτηση νομοσχέδιο σχετικά με τη λειτουργία και τον έλεγχο των μητρώων έντυπου και ηλεκτρονικού τύπου, δημιουργεί σοβαρές ανησυχίες σε ότι αφορά την ανεξαρτησία του τύπου και τη διαφάνεια της διαδικασίας. Σύμφωνα με τις διατάξεις του, η διεύθυνση εποπτείας μέσων ενημέρωσης υπάγεται απευθείας στο Υπουργείο Ψηφιακής Διακυβέρνησης. Αναλαμβάνει δηλαδή, το Υπουργείο την αποκλειστική αρμοδιότητα να εγγράφει, να διαγράφει, να ελέγχει έντυπα και ηλεκτρονικά μέσα. Η ίδια υπηρεσία διενεργεί επιτόπιους και διασταυρωτικούς ελέγχους και διαχειρίζεται την ανάρτηση των σχετικών στοιχείων στο gov.gr. Το κεντρικό πρόβλημα που αναδεικνύεται από αυτή τη ρύθμιση, είναι η παντελής έλλειψη ανεξάρτητης εποπτείας. Τα συγκεντρώνετε όλα στο Υπουργείο Ψηφιακής Διακυβέρνησης. Κλειδοκράτορας το Υπουργείο, αυτό αποφασίζει ποιος θα μπει, ποιος θα βγει, ποιος θα αποβληθεί και ποιος θα φάει πρόστιμο. Το Υπουργείο αποφασίζει και διατάσσει. Μετατρέπει δηλαδή, το Υπουργείο σε εργαλείο ελέγχου και επιρροής από τον τύπο και υπονομεύει την πλουραλιστική ενημέρωση και την ίδια τη δημοκρατία. Επιπλέον, η απουσία ενός ανεξάρτητου μηχανισμού ένστασης, προσφυγής πέραν της ίδιας διοίκησης, εντείνει τις ανησυχίες για αυθαιρεσίες και εγείρει ερωτήματα σχετικά με την ασφάλεια δικαίου των μέσων ενημέρωσης. Είναι δηλαδή, επιτακτική η ανάγκη κατοχύρωσης μιας διαφανούς και αμερόληπτης διαδικασίας εγγραφής και ελέγχου των μέσων ενημέρωσης.

Θέλω να πω εδώ, ότι στην πλειοψηφία των ευρωπαϊκών χωρών η εποπτεία του τύπου δεν ανήκει στην κυβέρνηση, όπως με την απλή λογική μπορεί να υποθέσει κάποιος. Ανήκει σε ανεξάρτητους θεσμούς, σύμφωνα με την αρχή της διασφάλισης της θεσμικής και λειτουργικής ανεξαρτησίας του τύπου. Στο Ηνωμένο Βασίλειο ανεξάρτητη αρχή, ανεξάρτητη από την κυβέρνηση, ορίζει τα σχετικά θέματα. Στη Νορβηγία επίσης, το Press Complaints Comission, το οποίο λειτουργεί με πλήρη ανεξαρτησία. Στη Γερμανία έχουν την αρχή για το μοντέλο της αυτορρύθμισης, το οποίο εφαρμόζει τον κώδικα δεοντολογίας του τύπου χωρίς κρατική παρέμβαση. Γιατί λοιπόν, να μην υπάρχει στην Ελλάδα, αυτή η θεσμική, αλλά και λειτουργική αυτοτέλεια μιας αρχής, στην οποία θα συμμετέχουν σαφώς εκπρόσωποι των δημοσιογραφικών ενώσεων, επιστήμονες κύρους από το χώρο του συνταγματικού διοικητικού δικαίου, με διαφανείς διαδικασίες επιλογής όμως και με οριοθετημένες αρμοδιότητες. Η εγγύηση της αντικειμενικότητας, η προστασία της ελευθερίας του τύπου, η ενίσχυση της διαφάνειας, δεν μπορεί να επαφίεται στη διακριτική ευχέρεια της εκάστοτε κυβέρνησης όταν οι κυβερνήσεις οι δικές σας, μας έχουν δείξει τι κάνουνε στην πράξη. Ας μην αρχίσουμε τώρα, μην ανοίξουμε το φάκελο αυτό, το γνωρίζουμε όλοι πολύ καλά. Απαιτούνται λοιπόν, σταθερές και αμερόληπτα θεσμικές προβλέψεις, με σεβασμό στο κράτος δικαίου και στις αρχές της δημοκρατικής οργάνωσης.

Πάμε λίγο στις τυπικές προϋποθέσεις εγγραφής στα μητρώα και τα υπομητρώα. Η εισαγωγή περιοριστικών προϋποθέσεων στο μητρώο μέσων μαζικής ενημέρωσης, η ρητή και οριζόντια υποχρέωση για απασχόληση μίνιμουμ αριθμού δημοσιογράφων με εξαρτημένη σχέση, η απαγόρευση αναδημοσίευσης περιεχομένου χωρίς έγγραφη συναίνεση, ακόμη και να αναφέρουν τώρα ρητά την πηγή από όπου αναδημοσιεύουν, θα οδηγήσει σε πρωτοφανή συρρίκνωση τον επαρχιακό ηλεκτρονικό και έντυπο τύπο. Αυτές οι ρυθμίσεις προκαλούν σοβαρούς αποκλεισμούς για τα μικρά ανεξάρτητα συνεργατικά μέσα, αυτά που στηρίζονται σε ελεύθερους επαγγελματίες, σε bloggers, σε επιστημονικούς συνεργάτες κλπ..

Είναι εμφανές ότι δεν έχετε ή δεν θέλετε να έχετε και την εικόνα της ευρωπαϊκής πραγματικότητας πάνω στο θέμα, γιατί και εκεί υπάρχουν πολύ ευέλικτες, πολύ συμπεριληπτικές προσεγγίσεις, που επιτρέπουν να υπάρχει αυτή η πολυφωνία και η λειτουργία εναλλακτικών μορφών μέσων μαζικής ενημέρωσης, χωρίς αποκλεισμούς.

Πάμε στα προσωπικά δεδομένα, άλλο ένα αγκάθι στο νομοσχέδιο σας, μια πολύ σημαντική πτυχή. Προβλέπεται τη δημοσιοποίηση στο gov.gr προσωπικών δεδομένων φυσικών προσώπων, που σχετίζονται με μέσα ενημέρωσης, ονοματεπώνυμο εκδότη, διαχειριστή, ΑΦΜ, ΔΟΥ. Αυτό δημιουργεί προβλήματα έκθεσης προσωπικών δεδομένων για όλους όσους ζητάτε τα στοιχεία τους για να τα δημοσιοποιήσετε. Λέτε, ότι με αυτό τον τρόπο ενισχύετε τη διαφάνεια, στην ουσία όμως, αυτό που κάνετε είναι ότι με την ανοιχτή δημοσίευση αυτών των δεδομένων, παραβιάζεται το δικαίωμα στην ιδιωτικότητα, στοχοποιούνται ενδεχομένως κάποιοι, ενώ αυτή η διάταξη θα λειτουργήσει αποτρεπτικά για την συμμετοχή στο δημόσιο λόγο και βεβαίως, νομικά, όλο αυτό σκοντάφτει στις προβλέψεις του γενικού κανονισμού προστασίας δεδομένων, το GDPR, δεν το συζητάμε παρακάτω, το καταλαβαίνει εύκολα κάθε πολίτης που δεν ασχολείται και ιδιαίτερα με αυτά.

Μάλιστα, θέλω να σας πω ότι η Αρχή Προστασίας Δεδομένων Προσωπικού Χαρακτήρα, αλλά ακόμη και στη ΔΙΑΥΓΕΙΑ απαγορεύεται η δημοσίευση ΑΦΜ. Απλά πράγματα. Εδώ εσείς συζητάτε να τους βγάζουμε όλους φόρα παρτίδα.

Τι κάνουν οι διεθνείς πρακτικές; Στη Γαλλία, η αρμόδια Αρχή συλλέγει στοιχεία για την ιδιοκτησία των μέσων, αλλά δεν τα δημοσιοποιεί στο ευρύ κοινό. Έτσι, διασφαλίζεται και η διαφάνεια, αλλά και η προστασία των δεδομένων των προσωπικών. Στη Ρουμανία, το ίδιο. Στην Εσθονία, το ίδιο. Μακρύς κατάλογος.

Τι προτείνουμε; Να δημοσιεύονται τα στοιχεία του νομικού προσώπου, του αριθμού του Μητρώου, με τα πλήρη προσωπικά στοιχεία των φυσικών προσώπων, αλλά να είναι προσβάσιμα αποκλειστικά από την αρμόδια εποπτική Αρχή και όχι να κρεμιούνται στα μανταλάκια. Έτσι και διασφάλιση της διαφάνειας πετυχαίνετε για λόγους δημόσιας ρύθμισης, αλλά δεν παραβιάζετε ιδιωτικότητες και δεν αποθαρρύνετε τη συμμετοχή στο δημόσιο διάλογο.

Ας πάμε λίγο στους διοικητικούς ελέγχους και τις διαγραφές από το Μητρώο.

Και εδώ πρέπει να το δείτε πολύ προσεκτικά, κύριε Υπουργέ, το θέμα. Γιατί και εδώ υπάρχουν θέματα διαφάνειας και νομικής ασφάλειας. Σύμφωνα με τα άρθρα 20-23, η Διοίκηση έχει τη δυνατότητα να διαγράψει ένα μέσο, σε περίπτωση μη συμμόρφωσης κατά τον έλεγχο, χωρίς να προβλέπεται καμία δυνατότητα ένστασης ή προσφυγής σε ανεξάρτητο όργανο. Αυτή η απόφαση στηρίζεται αποκλειστικά και μόνο στην εκτελεστική εξουσία. Δεν υπάρχουν θεσμικά αντίβαρα. Δεν υπάρχουν στάδια διασφάλισης της νομιμότητας.

Έτσι, η προβλεπόμενη ποινή του 12μηνου αποκλεισμού στερεί από το μέσο κάθε πρόσβαση σε δημόσιες καταχωρήσεις, διαφημίσεις και επιχορηγήσεις, ακόμη και όταν πρόκειται - και εδώ είναι το σημαντικό - για μικρής βαρύτητας διοικητικές παραλείψεις.

Μια μικρή παρένθεση, γιατί έχει σημασία το παράδειγμα. Υπάρχουν περιπτώσεις διαγραφής από το Μητρώο λόγω λανθασμένης καταχώρισης από την Υπηρεσία και άρνησης διόρθωσης του λάθους εκ μέρους της, με τη δικαιολογία ότι το Μητρώο είναι κλειστό. Κλείνει η παρένθεση και καταλάβαμε.

Και στην Ολλανδία και στη Γερμανία και στη Γαλλία, κυρώσεις επιβάλλονται. Παντού επιβάλλονται. Ωστόσο, με διαφάνεια, με τεκμηρίωση και με δυνατότητα ανεξάρτητης κρίσης, κάτι που δεν προβλέπεται εδώ στο δικό μας νομοσχέδιο που συζητάμε.

Έτσι προτείνουμε - το καταλαβαίνετε - τη θέσπιση σαφών και αντικειμενικών κριτηρίων πριν από κάθε διαγραφή και την εφαρμογή αναλογικών κυρώσεων. Βάλτε προειδοποιήσεις, βάλτε πρόστιμα με προσωρινές αναστολές. Δώστε τη δυνατότητα να εξηγηθούν και να αξιολογηθεί κιόλας η κύρωση που πρέπει να επιβληθεί στον καθένα. Την ίδρυση, επίσης, ανεξάρτητου μηχανισμού ενστάσεων με σαφές χρονοδιάγραμμα και τη μείωση του διαστήματος αποκλεισμού σε εύλογο χρόνο, ιδιαίτερα για τις μη σοβαρές περιπτώσεις.

Κλείνοντας, κύριε Πρόεδρε. Στη διάταξη αυτή του άρθρου 29, δεν υπήρχε διαβούλευση. Ήρθε τελευταία στιγμή. Εγώ τη βλέπω, λίγο με δημοσιογραφική ματιά, πρώτα από όλα σαν φωτογραφική. Είναι σαν να φωτογραφίζεται κάτι. Γιατί; Γιατί έχετε αρρύθμιστο το ραδιοφωνικό τοπίο. Το έχετε αρρύθμιστο. Και ξαφνικά κόπτεστε να ρυθμίσετε τα κομματικά ραδιόφωνα. Ακούσαμε τώρα ότι ετοιμάζεται νομοσχέδιο, μέσα στο επόμενο 6μηνο. Ας δούμε τι είναι αυτό που θα φέρετε και για το χώρο των ραδιοφώνων.

Λέτε ότι η διάταξη επιτρέπει τη λειτουργία κομματικών ραδιοφώνων μόνο εφόσον τα κόμματα εκπροσωπούνται στη Βουλή. Και αν δεν εκπροσωπούνται, ανακαλείται και η άδειά τους. Υπάρχει έτσι μια κρυφή, αλλά σαφής στόχευση ο περιορισμός της πρόσβασης στον αέρα για τα μη κοινοβουλευτικά, που πλήττει και την πολυφωνία, αλλά και την ελεύθερη έκφραση, καθώς η ραδιοφωνική παρουσία για ένα κόμμα δεν πρέπει να εξαρτάται από τα εκλογικά αποτελέσματα του τώρα. Δεν ξέρεις τι πρόκειται να γίνει αύριο μεθαύριο.

Τέλος, είναι φανερό ότι, για ακόμη μία φορά, η Κυβέρνηση νομοθετεί με γνώμονα τον έλεγχο της ενημέρωσης. Το προτεινόμενο πλαίσιο δεν θωρακίζει τη νομιμότητα. Αντιθέτως, θέτει σε ομηρία πλήθος έντυπων και ηλεκτρονικών μέσων ενημέρωσης. Στόχος δεν είναι η ρύθμιση, αλλά ο ασφυκτικός έλεγχος και, στο βάθος, η υπερσυγκέντρωση όσων δεν τα καταφέρουν να μείνουν πάνω από την επιφάνεια του νερού, στα χέρια λίγων και εκλεκτών.

Ευχαριστώ πολύ.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Τον λόγο έχει ο Ειδικός Αγορητής του Κομμουνιστικού Κόμματος Ελλάδος κ. Ιωάννης Δελής.

**ΙΩΑΝΝΗΣ ΔΕΛΗΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»)**: Κύριε Πρόεδρε, κυρίες και κύριοι, ξέρετε, δεν είναι μόνο οι νόμοι των μνημονίων που παραμένουν και λειτουργούν κι ας έχουμε βγει από τα μνημόνια. Είναι και όλες αυτές οι κακές κοινοβουλευτικές συνήθειες και πρακτικές που συνόδευσαν τότε την ψήφιση αυτών των νόμων. Κακές κοινοβουλευτικές συνήθειες και πρακτικές, που συνεχίζονται και παραμένουν στην επεξεργασία και μετά από χρόνια όλων αυτών των νομοσχεδίων. Έχουν σχεδόν παγιωθεί με τα ασφυκτικά αυτά χρονικά πλαίσια, τα οποία επιλέγονται τελικά από την εκάστοτε κυβερνητική πλειοψηφία στο όνομα πάντα αυτής της πλειοψηφίας. Εν πάση περιπτώσει, είναι ένα ζήτημα αυτό και δεν πρέπει ποτέ να το ξεχνάμε.

Σε ότι αφορά τώρα το σημερινό νομοσχέδιο, πρόκειται φυσικά για ένα νομοσχέδιο το οποίο στην ουσία έρχεται να τροποποιήσει και να συμπληρώσει 2 παλαιότερους νόμους, το νόμο 5005/22 για τον έντυπο και ηλεκτρονικό Τύπο, καθώς και το ν. 3548/2007 για την καταχώρηση δημοσιεύσεων των φορέων του δημοσίου στο νομαρχιακό και τοπικό Τύπο. Παρά τον ηχηρό τίτλο του ξέρετε περί ενίσχυσης της δημοσιότητας και της διαφάνειας, ουσιαστικά δεν φέρνει και τίποτα καινούργιο για το θέμα σε αυτό σε σχέση με τα ήδη υπάρχοντα στους προηγούμενους νόμους, καθώς στα περισσότερα ζητήματα τα οποία πραγματεύεται το σημερινό νομοσχέδιο, αυτό που επιχειρεί είναι τελικά αλλάζοντας απλώς τις ορολογίες, να διευκολύνει τους θεσμούς του κράτους που σχετίζονται με το αντικείμενο του Τύπου, να τους διευκολύνει ως προς τη λειτουργία τους και την εφαρμογή αυτών των νόμων που προανέφερα.

Σύμφωνα με το νομοσχέδιο, το μητρώο είτε του έντυπου, είτε του ηλεκτρονικού Τύπου, όπως και το υπό μητρώο περιφερειακού και τοπικού Τύπου αναγορεύονται ουσιαστικά σε εγγυητές της διαφάνειας και ενισχυτές της δημοσιότητας ακόμα και σε στηρίγματα των μικρών τοπικών μέσων μαζικής ενημέρωσης. Ενώ, στην πραγματικότητα με το κάθε ένα από αυτά τα μητρώα, προστίθεται ένα ακόμη ισχυρό, όσο και σύγχρονο εργαλείο πολύμορφων πιέσεων, οικονομικών, πολιτικών και άλλων στον χώρο του Τύπου. Αυτό ισχύει ακόμα περισσότερο για τα μικρά τοπικά έντυπα και ηλεκτρονικά μέσα παρά τα όσα ισχυρίζεται και αυτή η Κυβέρνηση, ότι δήθεν αυτά τα στηρίζει και τα ενισχύει με το νομοσχέδιο αυτό. Αυτό που σίγουρα ενισχύεται και διευκολύνεται και με τις διατάξεις του σημερινού νομοσχεδίου, δεν είναι παρά η αντικειμενική φυσικά τάση συγκέντρωσης και συγκεντροποίησης στον επιχειρηματικό κλάδο του Τύπου είτε είναι αυτός έντυπος, είτε ηλεκτρονικός.

Θα μου πείτε τώρα βέβαια, ότι το ζήτημα της εγγραφής στο μητρώο είναι εθελοντική και όχι υποχρεωτική ενέργεια για τα έντυπα ή τις ιστοσελίδες. Ναι, φυσικά. Μόνο που αυτή η εγγραφή στο μητρώο αποτελεί - όπως ξέρετε και το ξέρετε και το παραδεχτήκατε και πριν - αναγκαία προϋπόθεση για να μπορεί ένα μέσο είτε να πάρει μια κρατική διαφήμιση, είτε να ενταχθεί σε οικονομικά ή άλλα μέτρα κρατικής ενίσχυσης. Αν δεν είναι εγγεγραμμένο στο μητρώο, δεν δικαιούται τίποτε από αυτά. Εν τω μεταξύ, εξακολουθούν να απουσιάζουν πλήρως και τα κριτήρια, τα απαραίτητα βέβαια, για την κατανομή αυτής της κρατικής διαφήμισης, η οποία γίνεται κατά το δοκούν της εκάστοτε κυβέρνησης. Και μπορεί ο ήδη υπάρχον νόμος να αναφέρει όπως και αυτό το νομοσχέδιο ότι η κρατική διαφήμιση μοιράζεται μόνο στα ΜΜΕ, που είναι εγγεγραμμένα στο μητρώο. Ωστόσο, στο νόμο υπάρχει και η επιλογή για το πού θα δίνονται οι διαφημίσεις και δεν είναι καθόλου μα καθόλου σίγουρο ότι όλα τα εγγεγραμμένα μέσα μαζικής ενημέρωσης στο μητρώο θα τυγχάνουν και της κρατικής ενίσχυσης ή των ευεργετικών μέτρων του κράτους. Δεν είναι καθόλου δεδομένο, αφού σύμφωνα με αυτό το νομοσχέδιο θα εκτιμάται κάθε φορά σε ποια μέσα μαζικής ενημέρωσης θα δίνεται η κρατική διαφήμιση και άρα, φυσικά δεν θα δίνεται σε όλα.

Επομένως και με το σημερινό νομοσχέδιο, όχι μόνο συνεχίζεται, αλλά και εντείνεται ο εξαναγκασμός ουσιαστικά, των έντυπων και ηλεκτρονικών μέσων ενημέρωσης, να ενταχθούν στο Μητρώο, όχι για να εισπράξουν επιπλέον έσοδα προκειμένου να επιβιώσουν οικονομικά, αλλά για να έχουν ελπίδες είσπραξης αυτών των εσόδων.

Τώρα επειδή μιλάτε πολύ για τη διαφάνεια, αυτήν την περιορίζετε αποκλειστικά και πρέπει να το μάθει ο κόσμος αυτό, να το ακούσει. Αυτή τη διαφάνεια, την περιορίζετε αποκλειστικά στις επιχειρήσεις τύπου και μέσων μαζικής ενημέρωσης, οι οποίες είναι εκτός του Χρηματιστηρίου. Τους μεγάλους ομίλους που είναι στο Χρηματιστήριο, τους εξαιρείτε. Δηλαδή, ποιοι είναι οι μέτοχοι και όλα τα σχετικά.

Τώρα με τους μετόχους και την αναγραφή τους, από μόνη της αυτή δεν παρέχει και καμία εγγύηση για τη διαφάνεια της ιδιοκτησίας. Υπάρχουν πάρα πολλές ιστορίες πρόσφατες και παλαιότερες με «αχυρανθρώπους» στα μέσα μαζικής ενημέρωσης, στα οποία άλλος φαινόταν ως ιδιοκτήτης και άλλος ήταν στην πραγματικότητα. Μια χαρά γίνεται αυτό και το γνωρίζετε.

Γίνονται επίσης εξαιρέσεις σχετικά και με τα ποινικά αδικήματα των μετόχων σε αυτούς που έχουν κάτω από 10% στην ιδιοκτησία τους μετοχές και σε επιχειρήσεις ενταγμένες στο Χρηματιστήριο. Επομένως ένας εγκληματίας, λέμε εμείς, παραδείγματος χάριν, μπορεί να είναι μέτοχος σε μέσο μαζικής ενημέρωσης, αν αυτό το μέσο είναι στο Χρηματιστήριο. Στα υπόλοιπα ,δε, που δεν είναι στο Χρηματιστήριο, οι όποιοι ποινικά καταδικασμένοι, μπορούν να έχουν από 10% έκαστος, και όλοι θα είναι νόμιμοι, ούτε γάτα ούτε ζημιά.

### Όσο τώρα για την αναφορά στην αξιοπιστία και τη διασφάλισή της- με το σημερινό νομοσχέδιο, γιατί αυτό γράφετε και στο πρώτο, πρώτο μάλιστα άρθρο- αυτή τελικά έγκειται και υπόκειται στην πολιτική του εκάστοτε ιδιοκτήτη, του κάθε μέσου και αυτή την πολιτική, του κάθε μέσου, τη διαμορφώνουν τα διευθυντικά στελέχη του μέσου μαζί φυσικά με τα ιδιαίτερα συμφέροντα του καπιταλιστή ιδιοκτήτη όσο και τα γενικότερα συμφέροντα της αστικής τάξης.

### Όλοι οι μοχλοί της πολιτικής για το κέρδος, η πολιτική του πολέμου, γενικότερα όλη η αντιλαϊκή πολιτική. Όλα αυτά είναι που υπηρετούν τελικά ως κατεύθυνση τα αστικά μέσα μαζικής ενημέρωσης, χωρίς φυσικά να τα ταυτίζουμε, σε καμία περίπτωση, με τους εργαζόμενους δημοσιογράφους σε αυτά. Αλίμονο. Και εδώ συνδέονται, σχετίζονται και αλληλεπιδρούν και το αστικό κράτος και οι κυβερνήσεις τους και τα κόμματά τους.

### Και εδώ έρχεται η «Γενική Γραμματεία Επικοινωνίας και Ενημέρωσης», η οποία βεβαίως ανήκει στην «Προεδρία της Κυβέρνησης», και αποτελεί το ζωτικό εκείνο κέντρο του συστήματος, της προσαρμογής της δράσης των μέσων μαζικής ενημέρωσης, στα συμφέροντα των μεγάλων επιχειρηματικών ομίλων, του αστικού κράτους, γενικότερα, στις απαιτήσεις της «κατευθυνόμενης ενημέρωσης».

### Οι τροποποιήσεις που γίνονται στα περισσότερα άρθρα δεν συνιστούν λοιπόν, ουσιαστικές αλλαγές σε ένα νόμο που ήδη υπάρχει.

### Τώρα, να μιλήσουμε για τον αριθμό των δημοσιογράφων σε κάθε μέσο μαζικής ενημέρωσης. Αυτός ο αριθμός είναι πάρα πολύ μικρός και με την Τεχνητή Νοημοσύνη που ήδη λειτουργεί σε αρκετά μέσα μαζικής ενημέρωσης, αυτός ο αριθμός θα μειωθεί κι άλλο αντί να μειωθεί ο εργάσιμος χρόνος, όπως θα έπρεπε. Αλλά, τι σας λέμε τώρα;

### Δεν μπορούν να λειτουργήσουν με τόσους λίγους δημοσιογράφους ούτε εφημερίδες ούτε ιστοσελίδες και αν έχουμε την απαίτηση της στοιχειωδώς σωστής ενημέρωσης. Γιατί όλη αυτή η συνθήκη τελικά τη δουλειά τους την εντατικοποιεί.

### Επίσης, σε σχέση με την εξαίρεση κάποιων μέσων να απασχολούν εργαζόμενους άλλων ειδικοτήτων λόγω τριακονταετίας, να μην υπάρχουν τέτοιες εξαιρέσεις και οι αναφορές φυσικά στα άρθρα για τον Ηλεκτρονικό Τύπο, είναι πανομοιότυπες, ταυτόσημες σχεδόν με αυτά που αφορούν τον Έντυπο Τύπο.

### Τώρα σε ό,τι αφορά τη Δεοντολογία ήδη έχει συσταθεί και υπάρχει στο νομοσχέδιο και στο νόμο «Κρατική Επιτροπή Κώδικα Επαγγελματικής Ηθικής και Δεοντολογίας» που σημαίνει «Κρατική Επιτροπή ελέγχου και Κρίσης της Ενημέρωσης, του Σχολιασμού, των Άρθρων», άρα και των. Πολιτικών θέσεων των μέσων μαζικής ενημέρωσης με βάση πάντα τα συμφέροντα, όπως είπαμε, των επιχειρηματιών, του αστικού κράτους, των κυβερνήσεών του ενάντια στο εργατικό, το ταξικό, το λαϊκό κίνημα και όλα αυτά στο όνομα του πλουραλισμού παρακαλώ.

Όταν την πολιτική του κάθε μέσου, φυσικά, την επεξεργάζεται το διευθυντικό επιτελείο της καπιταλιστικής εργοδοσίας αυτού του μέσου, του αστικού οικοδομήματος κ.τ.λ., τότε για ποια ηθική και για ποια δεοντολογία γίνεται λόγος;

Η ηθική των αστών, είναι γνωστό αυτό, είναι η καπιταλιστική ιδιοκτησία, αυτή είναι η βάση της ηθικής τους. Είναι το κέρδος και η εκμετάλλευση, είναι ο ιμπεριαλιστικό πόλεμος και η δικαιολόγησή του.

Αυτή, λοιπόν, η Επιτροπή του Κώδικα Ηθικής Δεοντολογίας, θα δημιουργεί εκείνο το ασφυκτικό πλαίσιο ενημέρωσης, κριτικής και σχολιασμού για τον άλλο τύπο, τον εργατικό τύπο, για το κόμμα της εργατικής τάξης και η σχεδόν αποσιώπηση, ως τώρα, από τα αστικά μέσα μαζικής ενημέρωσης θα γίνει, αναμένεται να γίνει, άκρα του τάφου σιωπή.

Δεν υπάρχει πιο χαρακτηριστικό παράδειγμα ελευθερίας των μέσων μαζικής ενημέρωσης, πολυφωνίας και ανεξαρτησίας, από την απαγόρευση των ρωσικών δικτύων ενημέρωσης, το Russia Today και το Sputnik, σε αυτά αναφέρομαι, με αφορμή τον πόλεμο που ξέσπασε στην Ουκρανία ανάμεσα στο ΝΑΤΟ και τη Ρωσία, ένας ιμπεριαλιστικό πόλεμος, όπως και στα fake news των αστικών μέσων ενημέρωσης στην Ελλάδα, όχι μόνο για τον πόλεμο στην Ουκρανία, αλλά κυρίως και πολύ περισσότερο για τον γενοκτονικό πόλεμο του κράτους δολοφόνου Ισραήλ στην Παλαιστίνη. Η ενημέρωση ουσιαστικά κατευθυνόμενη, με βάση την επιλογή του αστικού πολιτικού συστήματος, ευθυγραμμίζεται απόλυτα, αυτά που ακούγονται, στην πλειοψηφία τους με τον ευρωατλαντικό ιμπεριαλιστικό συνασπισμό και κατευθύνεται βέβαια, από νατοϊκά και ισραηλινά επιτελεία.

Κάτι ακόμα για την κατευθυνόμενη ενημέρωση, γιατί έχουν πολλαπλασιαστεί τα κρούσματα το τελευταίο διάστημα, πυκνώνουν οι ενέργειες από διάφορα επιτελεία και με τη διοργάνωση σεμιναρίων για την ενημέρωση σε συνθήκες κρίσεων και διαχείρισης κρίσεων, που σημαίνει ενημέρωση όπως αυτή στους δύο πολέμους που προανέφερα.

Τόση είναι, λοιπόν, η ελευθερία στην ενημέρωση η αστική, που σταματάει εκεί που κρατικά και επιχειρηματικά ιμπεριαλιστικά συμφέροντα θίγονται από αυτήν την ενημέρωση, εκεί που υπάρχει ενημέρωση υπέρ των συμφερόντων της εργατικής τάξης και του λαού.

Δε θα σταματήσουμε, φυσικά, να διεκδικούμε την ίση, την ίση επαναλαμβάνω και όχι την ισότιμη, προβολή των πολιτικών όλων των κομμάτων, εξαιρουμένων βεβαίως των φασιστικών και των ναζιστικών, όχι με βάση την αντιδραστική λογική του κοινοβουλευτικού ποσοστού, δε θα σταματήσουμε να διεκδικούμε την προβολή των δράσεων του ταξικού εργατικού συνδικαλιστικού κινήματος.

Παρά το ότι θα υπερψηφίσουμε και το δηλώνουμε από την αρχή, ορισμένα άρθρα, όπως είναι το άρθρο 26, το οποίο αφορά στις δημοσιεύσεις, στην ενίσχυση με κρατική διαφήμιση των δημοσιεύσεων για δημόσια έργα στις περιφερειακές και τοπικές εφημερίδες, όπως θα υπερψηφίσουμε και το άρθρο 30, που αφορά τους διανομείς και τους υποπράκτορες των εφημερίδων, τελικά όμως, επειδή η κατεύθυνση και αυτού του νομοσχεδίου, όπως και του νόμου, τον οποίο έρχεται να τροποποιήσει, κινείται σε αντιδραστική κατεύθυνση, θα καταψηφίσουμε το νομοσχέδιο αυτό επί της αρχής.

Σας ευχαριστώ.

Στο σημείο αυτό γίνεται η β’ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αθανασίου Χαράλαμπος, Αντωνίου Μαρία, Βεσυρόπουλος Απόστολος, Βούλτεψη Σοφία, Δημοσχάκης Αναστάσιος (Τάσος), Ζεμπίλης Αθανάσιος, Καιρίδης Δημήτριος, Καππάτος Παναγής, Κεδίκογλου Συμεών (Σίμος), Κελέτσης Σταύρος, Κεφάλα Μαρία – Αλεξάνδρα, Κοτρωνιάς Γεώργιος, Κούβελας Δημήτριος, Κτιστάκης Ελευθέριος, Κωνσταντινίδης Ευστάθιος, Κωτσός Γεώργιος, Λαζαρίδης Μακάριος, Μακρή Ζωή (Ζέττα), Μάνη - Παπαδημητρίου Άννα, Μαντάς Περικλής, Μαρκογιαννάκης Αλέξανδρος, Μηταράκης Παναγιώτης (Νότης), Μπαρτζώκας Αναστάσιος, Νικολακόπουλος Ανδρέας, Οικονόμου Βασίλειος, Πλεύρης Αθανάσιος (Θάνος), Ράπτη Ζωή, Τριαντόπουλος Χρήστος, Υψηλάντης Βασίλειος – Νικόλαος, Φόρτωμας Φίλιππος, Χαρακόπουλος Μάξιμος, Δουδωνής Παναγιώτης, Μπιάγκης Δημήτριος, Λιακούλη Ευαγγελία, Μουλκιώτης Γεώργιος, Πάνας Απόστολος, Ακρίτα Έλενα, Μπάρκας Κωνσταντίνος, Ξανθόπουλος Θεόφιλος, Παπαηλιού Γεώργιος, Τσαπανίδου Παρθένα (Πόπη), Ψυχογιός Γεώργιος, Δελής Ιωάννης, Κανέλλη Γαρυφαλλιά (Λιάνα), Κομνηνάκα Μαρία, Μεταξάς Κωνσταντίνος - Βασίλειος, Γραμμένος Βασίλειος, Χήτας Κωνσταντίνος, Ηλιόπουλος Αθανάσιος (Νάσος), Τζανακόπουλος Δημήτριος, Ρούντας Γεώργιος, Καραγεωργοπούλου Ελένη, Κωνσταντοπούλου Ζωή, Χαλκιάς Αθανάσιος, Βαλτογιάννης Διονύσιος, Σαρακιώτης Ιωάννης και Χρηστίδου Ραλλία.

**ΑΝΑΣΤΑΣΙΟΣ ΜΠΑΡΤΖΩΚΑΣ(Πρόεδρος της Επιτροπής):** Τον λόγο έχει ο κ. Γραμμένος.

**ΒΑΣΙΛΕΙΟΣ ΓΡΑΜΜΕΝΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Κύριε Πρόεδρε, κύριε υπουργέ, κυρίες και κύριοι συνάδελφοι, κατ’ αρχάς, θα πρέπει και από τη φύση του ίδιου του νομοσχεδίου ως τροποποιητικού, διαφαίνεται μία, κύριε Υπουργέ, προχειρότητα αλλά και μία μη, αν θέλετε, ρεαλιστική προσέγγιση στο κρίσιμο ζήτημα της ρύθμισης του έντυπου αλλά και του ηλεκτρονικού τύπου.

Αντί, λοιπόν, για μια συνεκτή και εφαρμόσιμη στρατηγική ενίσχυσης της διαφάνειας και της λογοδοσίας στα μέσα μαζικής ενημέρωσης, η Κυβέρνηση επιλέγει ως, κατά τη δική μας άποψη, πάγια τακτική μια αποσπασματική, εμβαλωματική πολιτική. Σε αυτό το σημείο θα πρέπει να είμαστε ειλικρινείς και θα πρέπει να είμαστε ειλικρινείς όσοι νομοθετούμε, όσοι εκπροσωπούμε το Ελληνικό Κοινοβούλιο, αλλά όσοι εκπροσωπούμε ακόμα και τη δημοσιογραφία.

Η εγγραφή στο μητρώο του έντυπου τύπου, κύριε Υπουργέ και στο μητρώο ηλεκτρονικού τύπου, τα οποία, όπως είπατε και εσείς και ξέρουμε όλοι, ιδρύθηκαν πρόσφατα, ήταν εξαρχής εξαιρετικά δύσκολη.

Ήταν μια δύσκολη διαδικασία και ξέρετε γιατί;

Γιατί, όπως διαπιστώθηκε στην πορεία, σύμφωνα με στοιχεία ελάχιστες επιχειρήσεις κατάφεραν τελικά να ενταχθούν αφού η διαδικασία θεωρούμε πως είναι υπέρμετρα γραφειοκρατική, είναι γεμάτη, αν θέλετε, με ασάφειες, απαιτήσεις και κυρίως, αν παρατηρήσει κάποιος που γνωρίζει, διοικητικές παγίδες.

Έρχεστε, λοιπόν, τώρα εσείς, κύριε Υπουργέ και η Κυβέρνησή σας, με τις τροποποιήσεις, ως κυβέρνηση και καλά κάνατε και μας λέτε ότι αυτός ο νόμος, ως διά μαγείας, θα λύσει τα προβλήματα, τα οποία υπάρχουν στον έντυπο και ηλεκτρονικό τύπο.

Εμείς, από την πλευρά μας, θεωρούμε πως αυτό δεν πρόκειται να γίνει. Δεν τα λύνει, τα μπαλώνει με έναν πρόχειρο τρόπο, όπως έχουμε δει να γίνεται σε σειρά από τομείς και νομοθετικές πρωτοβουλίες και πράξεις τον τελευταίο καιρό.

Ξέρετε, είναι η γνωστή τακτική, η γνωστή λογική, πάμε και βλέπουμε. Νομοθετούμε και στην πορεία τροποποιούμε.

Δεν είναι έτσι, κύριε Υπουργέ. Είναι η νοοτροπία, η ελληνική νοοτροπία, πάμε και όπου βγει ή όπως μας βγει και αν τελικά μας βγει θα φέρουμε μια τροποποίηση, άλλη μια τροποποίηση, θα μπαλώσουμε το τρύπιο νομοσχέδιο και όλα έχουν καλώς.

Αυτό, λοιπόν, κύριε Υπουργέ, ξέρετε πώς λέγεται;

Υπονόμευση της ίδιας της θεσμικής λειτουργίας. Επειδή, κύριε Υπουργέ, υπηρετούμε τον τύπο και την ενημέρωση τα τελευταία 31 χρόνια, επιβάλλεται να είμαστε ξεκάθαροι απέναντι στην ελληνική κοινωνία και τους Έλληνες πολίτες που ζητούν το αυτονόητο, μια δίκαιη και αντικειμενική ενημέρωση. Η διαφάνεια και η αντικειμενική ενημέρωση στον έντυπο, αλλά και ηλεκτρονικό τύπο πλήττεται και καταστρατηγείται κατά κόρον, κύριε Υπουργέ.

Επιπλέον, οι ιδιοκτήτες των ιστοσελίδων δεν κατάφεραν να εγγραφούν επιτυχώς στο μητρώο. Οι ανελαστικές προθεσμίες που δόθηκαν εγγραφής, αν και ελαφρώς βελτιωμένες, οφείλουμε να το τονίσουμε αυτό, παραμένουν ανεπαρκώς, όμως, αιτιολογημένες. Κάθε επιχείρηση πρέπει να φέρει ένα τεράστιο διοικητικό βάρος και να καταθέτει περίπλοκες αιτήσεις, με πλήθος δικαιολογητικών και μάλιστα, μόνο εντός των αυστηρών χρονικών περιθωρίων που έχετε δώσει, ως Κυβέρνηση.

Αν θέλουμε, λοιπόν, πραγματικά να διευκολύνουμε την εγγραφή και να ενισχύσουμε με αυτό τον τρόπο, κύριε Υπουργέ, τη συμμόρφωση, οφείλουμε να υλοποιήσουμε τη διαδικασία. Αυτό είναι πολύ απλό να το κάνατε και αυτό μπορεί να γίνει πλέον, εφόσον είμαστε ένα ψηφιακό κράτος, άμεσα και τεχνολογικά.

Εμείς προτείνουμε, λοιπόν, τα εξής. Για παράδειγμα, αυτεπάγγελτη αναζήτηση δικαιολογητικών.

Τι σημαίνει αυτό;

Στοιχεία από το ΓΕΜΗ από το ΕΡΓΑΝΗ, από το gov.gr, το solon.gr, μπορούν πλέον να διασταυρωθούν αυτόματα. Είναι απλή διαδικασία εφόσον είμαστε ψηφιακό κράτος. Απλοποιημένες υπεύθυνες δηλώσεις, με on line συμπλήρωση και επιλογή προκαθορισμένων πεδίων. Αυτεπάγγελτος έλεγχος του URL για ταυτοποίηση ταυτότητας, όρων χρήσης και πολιτικής απορρήτου. Αποσύνδεση της εγγραφής από αμφίβολες διαδικασίες περί φερεγγυότητας, πλην της πτώχευσης. Απλοποίηση των όρων για τις κτιριακές εγκαταστάσεις ή εναλλακτικά, σαφείς και ξεκάθαρες οδηγίες.

Καθαρό πλαίσιο, κύριε Υπουργέ, για την έννοια του δημοσιογράφου και όχι απλώς να απαιτείται μια ασφαλιστική κάλυψη.

Θέλω, λοιπόν, σήμερα να καταθέσω αυτό που έγινε, σήμερα, κύριε Υπουργέ, δεν ξέρω αν το μάθατε, θα έπρεπε να το μάθετε, καταδικάστηκε ένας τύπος στην Αμαλιάδα, με έξι χρόνια κάθειρξη, έξι χρόνια φυλακή, γιατί εκβίαζε τον κ. Νικολακόπουλο, που ήταν πριν εδώ.

Τον εκβίαζε μέσω μιας ιστοσελίδας, στην οποία, βέβαια, μπορεί να είχε και (.gr) και να είχε δώσει τα στοιχεία του, γι’ αυτό και πήγε και λογοδότησε στη δικαιοσύνη, αλλά τι ήταν αυτός ο τύπος, ποιος ήταν αυτός τύπος;

Ο οποιοσδήποτε μπορεί να πάρει και να φτιάξει μια ιστοσελίδα με ένα WordPress, να δηλώσει τα στοιχεία του στο Μητρώο και να αυτοαποκαλείται «δημοσιογράφος»; Θα πρέπει να υπάρξει ένα πλαίσιο σε συνεννόηση, πάντα, με τις επαγγελματικές ενώσεις, τα συνδικαλιστικά μας όργανα, τους φορείς, την Ένωση Συντακτών, των περιοδικών Τύπων, των τοπικών Τύπων κ.λπ.. Πρέπει αυτό, κ. Υπουργέ, να το δείτε.

Βλέπουμε, ακόμα και σήμερα, 2-3 «φυλλάδες» - εγώ, έτσι τις χαρακτηρίζω και δε ντρέπομαι να τις πω μετά από 31 χρόνια στο επάγγελμα και τα τελευταία 20 χρόνια μέλος της Ένωσης Συντακτών - να εκβιάζουν καθημερινά, να απειλούν πολίτες, να τρομοκρατούν, να υβρίζουν πολιτικά πρόσωπα και όχι μόνο. Που αποσκοπούν αυτές οι φυλλάδες; Να υφαρπάξουν το αντίτιμο. Σίγουρα, αποσκοπούν στο χρήμα. Αυτοί θέλουν να λέγονται εκδότες, θέλουν να συμμετέχουν στο Μητρώο – κ. Υπουργέ, το γνωρίζετε - αλλά για αυτό η Κυβέρνηση δε μπορεί να κάνει κάτι; Δε μπορεί να κλείσει αυτές τις φυλλάδες αύριο το πρωί με μια πράξη, με ένα πλαίσιο τέτοιο που να διασφαλίζει τη διαδικασία;

Πρέπει να το δείτε κι αυτό, κ. Υπουργέ. Εδώ, θα πρέπει να σταθείτε, κυρίως. Πρέπει να απαλλαχθούμε από όλους αυτούς τους ανθρώπους που αυτοαποκαλούνται «δημοσιογράφοι» ή «λειτουργοί του επαγγέλματος» ή «ιδιοκτήτες», αλλά ταυτόχρονα εκβιάζουν. Υπάρχουν αυτές οι μισθοί που είναι στον αέρα και έχουν κόσμο, ξεκάθαρα και ανερυθρίαστα. Δεν τους απασχολεί, γιατί δεν υπάρχει ένα νομικό πλαίσιο τέτοιο, ούτως ώστε αυτοί οι άνθρωποι να πάνε φυλακή αύριο το πρωί. Δε μπορεί να βγαίνω σε πρωτοσέλιδο, να με λένε «εκβιαστή», να λένε ότι «πήγα κάπου, έκανα κάτι και δεν πλήρωσα» ή ότι «είμαι μπαταχτσής» ή οτιδήποτε άλλο, να μην είναι έτσι, να το αποδεικνύω, αλλά μετά από χρόνια, ενώ, ταυτόχρονα, έχω δεχτεί όλον αυτό τον «οχετό» από μια φυλλάδα της σειράς. Πρέπει να το δείτε, κ. Υπουργέ, επιμένουμε σε αυτό.

Μάλιστα, κ. Υπουργέ, αυτοί - και το έχω πει και στον κ. Χρυσοχοΐδη - έχουν αστυνομικούς και τους φυλάνε. Μιλάμε για το γελοίο του πράγματος. Δε μπορείτε να φανταστείτε, αυτοί οι άνθρωποι που θέλουν να λέγονται «εκδότες», όχι οι ίδιοι, προσέξτε, δεν είναι οι ίδιοι «εκδότες», έχουν βάλει μπροστινούς κάτι Πακιστανούς κάτι Αμερικανούς - να μη γινόμαστε και ρατσιστές – Αλβανούς, Έλληνες «μπροστινούς», αυτοί είναι «από πίσω», ξέρετε, έχουν όλα τα προνόμια, έχουν αστυνομικούς να τους φυλάνε. Έχω αυτή τη στιγμή άνθρωπο που τον φυλάνε 8 αστυνομικοί και δεν είναι εκδότης. Για ποιο λόγο;

Ο κ. Χρυσοχοΐδης δε μου απάντησε τις προάλλες που τέθηκε το θέμα στην Ολομέλεια. Κατάργηση στενών χρονικών πλαισίων και δικαίωμα επανεγγραφής, κ. Υπουργέ, χωρίς χρονικό όριο. Κύριε Υπουργέ, Όσο υπάρχω εδώ μέσα ως βουλευτής, θα τους καταγγέλλω. Θα καταγγέλλω τους εκβιαστές και τους ανθρώπους που εκμεταλλεύονται το λειτούργημα της δημοσιογραφίας, για να μπορούν, αυτοί, να φτιάχνουν βίλες και να αγοράζουν κότερα. Όχι, δεν είναι έτσι.

Αυτά, λοιπόν, τα ελάχιστα που απαιτεί μια σύγχρονη ψηφιακή δημοκρατία, την οποία ευαγγελιζόμαστε και την οποία καλούμαστε, για να μπορούμε να πηγαίνουμε μπροστά.

Προχωρώντας, λοιπόν, αξίζει να σταθούμε ιδιαίτερα στις ρυθμίσεις του κεφαλαίου Δ` του μέρους β`, κ. Υπουργέ. Τι παρατηρούμε, λοιπόν, εδώ; Ότι επιχειρείται με έμμεσο, αλλά σαφή τρόπο η απόκρυψη των στοιχείων κυκλοφορίας του έντυπου Τύπου και της επισκεψιμότητας του ηλεκτρονικού Τύπου από τα αντίστοιχα μητρώα. Δηλαδή, δε θα γνωρίζουμε, πλέον, αν ένα μέσο έχει πραγματικό κοινό ή όχι. Άρα, θα μπορεί να ενισχύεται ένα φύλλο κυβερνητικό, ένα μέσο που είναι αρεστό προς την εκάστοτε Κυβέρνηση - όχι μόνο σε σας, δεν κάνω επίθεση σε εσάς, προσωπικά, στην εκάστοτε Κυβέρνηση, όποιος είναι Κυβέρνηση - π.χ. με κρατική διαφήμιση, χωρίς καμία απολύτως λογοδοσία. Επιτρέψτε μου να είμαι κατηγορηματικός. Αυτό δεν είναι αθώο. Αυτό είναι η «φίμωση της διαφάνειας». Είναι ένας ακόμα κρίκος στην αλυσίδα της μεροληπτικής χρηματοδότησης φίλιων Μέσων και ποιος μπορεί να ξεχάσει την περιβόητη λίστα;

Με τον τρόπο, λοιπόν, αυτό μπορεί να επιδοτείται με κρατικό χρήμα ένα Μέσο που έχει κυκλοφορία 1.000 φύλλων, ενώ ένα άλλο μέσο που έχει κυκλοφορία 10.000 φύλλων, κ. Υπουργέ, να παραμένει εκτός ή ένας site με 10.000 επισκεψιμότητα το μήνα να λαμβάνει περισσότερα χρήματα από ό,τι ένα site που μπορεί να έχει 100. 000 επισκεψιμότητα. Πρέπει να το δείτε και αυτό, γιατί αυτό δεν είναι δίκαιο, κ. Υπουργέ, δεν είναι λογικό, δεν είναι θεμιτό.

Σαν να μην έφτανε αυτό, δίνετε στις ήδη εγγεγραμμένες επιχειρήσεις μόλις τρεις μήνες για συμμόρφωση στις νέες απαιτήσεις που δημιουργούνται. Αντί να δοθεί μια λογική μεταβατική περίοδος έως το τέλος του 2025, ας πούμε, φορτώνουμε ξανά τους ίδιους φορείς με ένα νέο διοικητικό χάος.

Στο μέρος Γ΄ βλέπουμε μεν κάποιες θετικές ρυθμίσεις, όπως η διερεύνηση της προθεσμίας για την εγγραφή στο υπομητρώο τοπικού και περιφερειακού τύπου και η δυνατότητα ένστασης ή αίτησης ακύρωσης, αλλά, δυστυχώς, δεν λείπουν και οι αρνητικές όπως η κατάργηση προστίμου για ψευδείς δηλώσεις και η έμμεση τιμωρία μέσων που επιλέγουν να καταχωρήσουν κρατικές δημοσιεύσεις με μικρότερο τίμημα.

Στο μέρος Δ΄ επανέρχεται μια διάταξη για τη δικτύωση ραδιοφωνικών σταθμών, κύριε Υπουργέ, στις 5 ώρες. Ωραία. Η ελευθερία, λοιπόν, του τύπου και της ραδιοφωνικής έκφρασης δεν μπορεί να περιορίζεται, κατ’ εμάς, αυθαίρετα σε ώρες. Ένας ραδιοφωνικός σταθμός τοπικής εμβέλειας που θέλει να έχει και με άλλα ραδιοφωνικά μέσα μια σύζευξη, μια δικτύωση, πείτε το όπως θέλετε, και να βγαίνουν κάποια ενημερωτικά προγράμματα, δεν μπορεί να περιορίζεται στις πέντε ώρες. Γιατί να το κάνουμε αυτό; Εάν οι σταθμοί είναι νόμιμοι δεν μπορεί το ΕΣΡ να τους επιβάλει περιορισμούς περιεχομένου και διαρκούς συνεργασίας. Πρόκειται για μία υπέρμετρη παρέμβαση.

Περνώντας στο μέρος Ε΄ αναρωτιόμαστε τα εξής. Γιατί εξαιρούνται από το τεκμαρτό προσδιορισμό κέρδους μόνο οι υποδιανομείς και οι υποπράκτορες τύπου που συμβάλλονται με έως τρία πρακτορεία, δηλαδή οι υπόλοιποι πολίτες, οι επαγγελματίες άλλων κλάδων που θέλουν κι αυτοί να συμμετέχουν; Θα τα εξετάσουμε κατά την ακρόαση όλα αυτά, κύριε Υπουργέ, θα τα αναλύσουμε, ώστε εάν μπορείτε να κάνετε κάποιες τροποποιήσεις.

Εμείς έχουμε πει πολλές φορές και το λέμε και σήμερα, ότι το σύστημα τεκμαρτής φορολόγησης είναι άδικο και πρέπει να καταργηθεί συνολικά. Δεν μπορεί να λειτουργεί μια οικονομία με τεκμαρτές εικασίες αντί φορολογικής πραγματικότητας, κύριε Υπουργέ.

Σας ευχαριστώ που με ακούσατε. Τα υπόλοιπα στις υπόλοιπες Επιτροπές.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής)**: Τον λόγο έχει ο Ειδικός Αγορητής της ΝΕΑΣ ΑΡΙΣΤΕΡΑΣ, κύριος Δημήτριος Τζανακόπουλος.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»)**: Κύριε Πρόεδρε, κυρίες και κύριοι συνάδελφοι, κύριε Υφυπουργέ, να πω κάτι καταρχάς που αφορά εσάς, κύριε Πρόεδρε. Όταν ένας Βουλευτής ή μία Βουλεύτρια θέτει ένα διαδικαστικό ζήτημα, είθισται ο Πρόεδρος να ζητά από τα κόμματα, είτε την συμπολίτευση είτε τα κόμματα της αντιπολίτευσης, να τοποθετηθούν επί του διαδικαστικού ζητήματος. Τώρα που καλούμαστε να τοποθετηθούμε κατά τη διάρκεια της εισήγησής μας έχουν λήξει τα διαδικαστικά ζητήματα, έχετε πάρει τις αποφάσεις. Τουλάχιστον τηρήστε ένα πρόσχημα. Πείτε «Συμφωνούν τα κόμματα; Δεν συμφωνούν τα κόμματα;». Δεν είναι «αποφασίζομεν και διατάσσομεν» η Βουλή. Το έχετε ξανακάνει και δεν είναι ορθή η διαδικασία, πέραν του γεγονότος ότι η συνάδελφος και η Πλεύση Ελευθερίας έχει δίκιο στο θέμα το οποίο βάζει και το έχουν βάλει κατά καιρούς όλα τα κόμματα της αντιπολίτευσης, ότι δεν γίνεται να νομοθετούμε έτσι και αυτό αφορά εσάς πια, κύριε Υφυπουργέ. Αυτή δεν είναι μια πρακτική καινούργια και η Βουλή, και για να μη λέμε η Βουλή, η συμπολίτευση, αυτό το οποίο κάνει είναι κάθε φορά, αντί να τιμά το ρόλο της ως Κοινοβουλευτικής Ομάδας η Νέα Δημοκρατία, να σκύβει το κεφάλι στις αποφάσεις και στις εντολές που δέχεται από την Κυβέρνηση για τον τρόπο με τον οποίο η Κυβέρνηση αποφασίζει πώς και πότε θα νομοθετήσει. Αφήστε τα, λοιπόν, αυτά τα «η Βουλή» διότι έρχεστε στη Διάσκεψη των Προέδρων και λέτε «η Κυβέρνηση τότε μπορεί, τι να κάνουμε;». Πλάκα κάνετε τώρα, κυρία Βούλτεψη, που δεν υπάρχουν αυτά; Ελάτε τώρα, αφήστε τα αυτά, ούτε τα προσχήματα δεν τηρείτε. Ούτε τα κοινοβουλευτικά προσχήματα δεν τηρείτε. Αφήστε τα αυτά. Υπό τις εντολές της κυβέρνησης νομοθετείτε.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής)**: Να σας απαντήσω, κύριε Τζανακόπουλε, γιατί αφορούσε εμένα και θεωρώ ότι είναι παρελκυστική αυτή η άποψη, αλλά δεν θέλω να σας διακόψω.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** Το πρόβλημα εδώ, ακούστηκε προηγουμένως και από τον συνάδελφό του Κομμουνιστικού Κόμματος, είναι ότι αυτή δεν είναι μια πρακτική καινούργια. Είναι ένα σύστημα νομοθέτησης που πράγματι, αποτελεί θεσμικό κληροδότημα της μνημονιακής εποχής. Οι παλαιότεροι συνάδελφοι έχουν και μνήμες από διαφορετικές περιόδους λειτουργίας της Βουλής, η οποία προφανώς είχε τα προβλήματά της, αλλά την περίοδο του μνημονίου πραγματικά η κατάσταση ξεχειλώθηκε. Ωστόσο, τότε θα μπορούσε να πει κανείς ότι ήταν μια κατάσταση μή κανονική, ήταν μια κατάσταση μή κανονική ούτε πολιτικά, ούτε κοινωνικά, ούτε οικονομικά πολύ περισσότερο, γιατί υπήρχαν οι πιέσεις των δόσεων και ξέρω, εγώ τι. Πράγματι, αυτά είναι δεκτά. Σήμερα;

Ποιος λόγος υπάρχει, για τον τρόπο με τον οποίο λειτουργούμε, νομοθετούμε, κατά το 70% έως 80% των περιπτώσεων, κατά παράβαση του Κανονισμού της Βουλής, χωρίς να τηρούνται οι προθεσμίες. Πόσο καιρό έχουμε να κάνουμε Ολομέλεια, κατά την οποία θα έχουμε διαφορετική Συνεδρίαση επί του συνόλου και επί των άρθρων, επί της αρχής και επί των άρθρων;

Αυτά, δεν είναι πράγματα που δεν γίνονταν πριν από 15 χρόνια, πριν από το μνημόνιο.

Άρα, η κατάσταση σήμερα, δεν δικαιολογεί αυτή την πρακτική νομοθέτησης, δεν τη δικαιολογεί, ούτε τότε την δικαιολογούσε, αλλά εν πάση περιπτώσει θα μπορούσε κανείς να πει, ότι υπάρχει μια αντικειμενική πίεση. Σήμερα, δεν υπάρχει καμία. Η μόνη πίεση είναι, ότι βαριούνται οι Υπουργοί να έρθουν εδώ πέρα, να συζητήσουν τα νομοσχέδια.

Λοιπόν, πριν μπω όμως, στο νομοσχέδιο, γιατί αυτό αφορούσε τα διαδικαστικά. Έχουμε την τύχη, να έχουμε εδώ τον Κυβερνητικό Εκπρόσωπο και σήμερα υπάρχουν δύο σημαντικότατα ζητήματα, τα οποία εγώ θα τον καλέσω να τα σχολιάσει στην ομιλία του στο τέλος, αν επιλέξει να κάνει.

Λοιπόν, χθες είπατε, ότι μετά την απόφαση του Δικαστηρίου για τους τρεις Βουλευτές των «Σπαρτιατών», η κοινοβουλευτική πλειοψηφία είναι 149. Δεκατέσσερις ώρες μετά, δεκαπέντε ώρες μετά, λέτε η κοινοβουλευτική πλειοψηφία 151. Εγώ θα σας πω ως, νομικός, ότι είναι ένα ζήτημα το οποίο εν πάση περιπτώσει, θα ανοίξει μια συζήτηση. Εσείς ως Κυβέρνηση, πώς είναι δυνατόν;

Πρώτον, να προτρέχετε «ως μή οφείλατε» για να μας πείτε ποια θα είναι η κοινοβουλευτική πλειοψηφία, είναι δική σας δουλειά αυτή, κύριε Μαρινάκη, ως Κυβερνητικού Εκπροσώπου;

Ή είναι, δουλειά του Προέδρου της Βουλής, του Επιστημονικού Συμβουλίου της Βουλής, της Ολομέλειας, ενδεχομένως να συζητήσει για ένα πρόβλημα το οποίο είναι πραγματικό και νομικό κι εσείς προτρέχετε, ως Κυβέρνηση, να πείτε ποια είναι η πλειοψηφία;

Δεν έχετε αρμοδιότητα να το πείτε. Θα έπρεπε να μην έχετε απαντήσει στην ερώτηση και όχι, μόνο αυτό, αλλά δείχνετε και ασύγγνωστη ανευθυνότητα αλλάζοντας την τοποθέτησή μέσα σε 15 ώρες. Τι είδους παιχνίδια, είναι αυτά που παίζετε;

Είπατε όμως και κάτι ακόμα, ότι δεν έχουν λέει διευκρινιστεί - όταν ερωτηθήκατε - για το ζήτημα Μadleen, του καραβιού, το οποίο πήγε και επιχείρησε να ανοίξει δίοδο για ανθρωπιστική βοήθεια και από το οποίο απήχθησαν 12 ακτιβιστές. Είπατε λέει, σε διεθνή ύδατα από το «κράτος εγκληματία», είπατε, δεν έχουν λέει διευκρινιστεί οι συνθήκες. Δεν μπορώ να σας πω. Τι εννοείτε, δεν έχουν διευκρινιστεί οι συνθήκες;

Δεν τα είδατε τα βίντεο;

Δεν είδατε άλλα κράτη, τα οποία βγήκαν να καταγγείλουν την άθλια, επιθετική και παράνομη ενέργεια του κράτους του Ισραήλ;

Δεν τους είδατε, τους ευρωπαίους ομολόγους σας;

Γι’ αυτούς, διευκρινίστηκαν οι συνθήκες;

Ή μήπως, το πρόβλημα είναι, ότι αποφύγατε να απαντήσετε ακριβώς, για να μη χαλάσετε την προνομιακή σχέση που έχετε με τον Νετανιάχου και για το οποίο διαβάζουμε σήμερα, ότι οι ελληνικές εταιρείες, με την υπογραφή της Ελληνικής Κυβέρνησης, θα δίνουν εγγύηση, ώστε να συνεχίσει να παράγει όπλα το Ισραήλ, στην Ελλάδα και στην Ευρώπη. Αυτά δεν θέλετε να χαλάσετε. Γι’ αυτό, δεν τολμάτε να καταγγείλετε τις παραβιάσεις του Διεθνούς δικαίου, γι’ αυτό δεν τολμάτε να καταγγείλετε τη γενοκτονία, γι’ αυτό δεν τολμάτε να σταματήσετε εμπορικές και στρατιωτικές σχέσεις του Ισραήλ. Γιατί έχετε γίνει υπάλληλοι και μεσάζοντες του «κράτους δολοφόνου».

Ελπίζω να μην κάνετε τα ίδια, γιατί αύριο ξεκινάει η μεγάλη πορεία, μετά την παγκόσμια πρωτοβουλία, η οποία θα προσπαθήσει να ανοίξει ανθρωπιστική δίοδο στη Γάζα και στην οποία συμμετέχουν 200 Έλληνες. Ελπίζω, κατ’ αρχάς, να στείλετε προειδοποίηση στο Ισραήλ, να μην τολμήσει να συμπεριφερθεί με τον ίδιο παράνομο τρόπο που συμπεριφέρθηκε στην περίπτωση του Madleen. Δεν θα το κάνετε. Δεν θα το κάνετε, το ξέρω. Αλλά είστε εδώ και είστε αντίστοιχα υπεύθυνοι, αν συμβεί το οτιδήποτε σε αυτούς τους ανθρώπους από αύριο που ξεκινάνε την πορεία τους. Είστε αντίστοιχα υπεύθυνοι.

Τώρα, ο Τύπος στη χώρα, η ενημέρωση στη χώρα, το κράτος δικαίου στη χώρα, η δημοκρατία στη χώρα, είναι σε βαθύτατη κρίση. Έχουμε μπει εδώ και έξι χρόνια, σε μια σκοτεινή περίοδο θεσμικού εκφυλισμού. Μιλάτε για διαφάνεια και δημοσιότητα στα ζητήματα που αφορούν τον Τύπο. Θα μας πείτε, τελικά, μετά από όλα αυτά τα χρόνια, οι κατανομές της λίστας Πέτσα, κατά την περίοδο της πανδημίας, πώς αποφασίστηκαν; Με βάση ποιο κριτήριο κατανεμήθηκαν τα ποσά της λίστας προς τους τηλεοπτικούς, ενημερωτικούς σταθμούς, τις εφημερίδες, τα site; Πώς; Αυτά είναι ερωτήματα που δεν έχουν απαντηθεί κι έρχεστε εσείς τώρα εδώ, να μας μιλάτε για διαφάνεια και δημοσιότητα. Ποια διαφάνεια και ποια δημοσιότητα; Κοροϊδευόμαστε;

Σήμερα, δεν υπάρχει καμία απολύτως διαφάνεια στον τρόπο με τον οποίο κατανέμεται και στα κριτήρια τα οποία ακολουθούνται, για να κατανεμηθεί η κρατική διαφήμιση και οι κρατικές επιδοτήσεις. Κάθε τόσο, βλέπουμε και μια καινούργια διαφημιστική καμπάνια και μια καινούργια απευθείας ανάθεση και μια καινούργια απόφαση και ουδείς γνωρίζει ποιος έχει πάρει τί, σε όλη αυτή την ιστορία.

Δεν ξέρουμε αν κατανέμεται το 30% της κρατικής χρηματοδότησης στους περιφερειακούς σταθμούς. Δεν ξέρουμε πόση είναι καν αυτή η κρατική χρηματοδότηση. Δεν ξέρουμε το 70% που αφορά, όχι τον περιφερειακό τύπο, αλλά τον πανελλαδικό Τύπο, τα κριτήρια με τα οποία κατανέμεται. Τίποτα δεν ξέρουμε. Αυτά είναι αποφάσεις που παίρνονται στο Μαξίμου.

Μας μιλάτε για διαφάνεια και δημοσιότητα. Εσείς δεν καταργήσατε, πριν από μερικά χρόνια, την υποχρέωση ονομαστικοποίησης των μετοχών, μέχρι φυσικού προσώπου για τους ιδιωτικούς τηλεοπτικούς σταθμούς; Ποια διαφάνεια και ποια δημοσιότητα; Επίσης, σας καλώ να μας απαντήσετε, αφού λέτε για διαφάνεια και δημοσιότητα, τι έχουν πληρώσει οι ιδιωτικοί τηλεοπτικοί σταθμοί, σε σχέση με τις άδειες, τα τελευταία χρόνια; Έχουν πληρώσει αυτά τα οποία όφειλαν στο ελληνικό δημόσιο; Αυτό είναι διαφάνεια και δημοσιότητα.

Επίσης, πριν από λίγες ημέρες, έκλεισε ένας τηλεοπτικός σταθμός, ο οποίος δεν κινούνταν στον φίλα προσκείμενο πολιτικό χώρο της Κυβέρνησης. Δημοσιογραφικά και πολιτικά ανήκε στην ευρύτερη προοδευτική, εν πάση περιπτώσει, κατεύθυνση ή είχε έναν λόγο κατά τι πιο αντιπολιτευτικό από τους υπόλοιπους τηλεοπτικούς σταθμούς. Κάνατε καμιά ενέργεια, κύριε Μαρινάκη, για να αποσοβήσετε το κλείσιμο ενός τηλεοπτικού σταθμού, το οποίο αποτελεί, αντικειμενικά, πλήγμα στην ενημέρωση; Ποιες ήταν οι ενέργειές σας; Κάνατε κάποια ενέργεια, έτσι ώστε, να μη χάσουν τη δουλειά τους 60 εργαζόμενοι;

Έχουμε την πολυτέλεια ως χώρα και υπάρχει αυτή τη στιγμή η πολυτέλεια για «κλείσιμο» και άλλων τηλεοπτικών σταθμών επειδή υπάρχει πολύ μεγάλη πολυφωνία στην ενημέρωση, νιώθετε; Και θα ήθελα να ξέρω, μια δήλωση κάντε έστω και να πείτε: «Κρίμα! Δεν θα έπρεπε να συμβεί».

Κοιτάξτε, είναι προφανές ποιος είναι ο στρατηγικός στόχος της κυβέρνησης. Ο στρατηγικός στόχος της κυβέρνησης είναι να ελέγξει ασφυκτικά όχι μόνο το κράτος, όχι μόνο τους θεσμούς, όχι μόνο τη διοίκηση αλλά και τα Μέσα Μαζικής Ενημέρωσης. Και τελική επιδίωξη της κυβέρνησης είναι να επικρατήσει απόλυτη και ολοκληρωτική ομοφωνία υπέρ του καθεστώτος. Αυτή είναι η επιδίωξη. Να μην τολμά να πει κανείς κουβέντα κριτικής απέναντι στην κυβέρνηση της Νέας Δημοκρατίας και του κ. Μητσοτάκη, αλλά ταυτόχρονα και να μπορεί να κατανέμει τους κρατικούς πόρους κατά το δοκούν. Και αυτό το νομοσχέδιο ευθυγραμμίζεται, εντάσσεται σε αυτή την πολιτική στρατηγική. Μονοφωνία και αδιαφανής κατά το δοκούν κατανομή των κρατικών πόρων. Αντιμετωπίζετε το ελληνικό δημόσιο και τα χρήματα του ελληνικού λαού σαν να είναι χρήματα των υπουργών του Μαξίμου. Αυτό κάνετε.

Και βέβαια, λένε αρκετοί, είναι σημαντικό να μην υπάρχουν εφημερίδες, περιοδικά, ιστοσελίδες «φαντάσματα», οι οποίες να παίρνουν κρατική διαφήμιση ή κρατικές επιδοτήσεις. Όπως εκείνο το περίφημο «Βελόνα και κλωστή» του ΚΕΕΛΠΝΟ, το θυμάστε αυτό; Που είχε πάρει εκατοντάδες χιλιάδες κρατικής διαφήμισης μέσω του ΚΕΕΛΠΝΟ; Η Νέα Δημοκρατία ήταν στην κυβέρνηση, αν θυμάμαι. Βεβαίως, είναι σημαντικό αυτό, αλλά είναι άλλο αυτό, να μην υπάρχουν ιστοσελίδες και εφημερίδες «φαντάσματα» και είναι άλλο να επιχειρείς με τυπικές διαδικασίες να οδηγήσεις στο κλείσιμο υπαρκτές εφημερίδες, υπαρκτές ιστοσελίδες, υπαρκτά έντυπα, τα οποία σε αντίξοες συνθήκες δίνουν τη μάχη της ενημέρωσης και νομίζω ότι αυτό κάνατε, με το νομοσχέδιο αυτό.

Κλείνω με δύο σχόλια. Τι προβλέπει το νομοσχέδιο για Εποπτική Αρχή; Μια Διεύθυνση της Γενικής Γραμματείας Ενημέρωσης θα τα ελέγχει όλα αυτά. «Γιάννης κερνάει Γιάννης πίνει».

Και επειδή δεν έχω άλλο χρόνο, αυτό με την υποχρέωση για την υποβολή των συνδρομητών - να υποβάλλουν οι εφημερίδες και τα έντυπα τους συνδρομητές στην κυβέρνηση - ποιος σας το εισηγήθηκε; Ποιος σας το είπε;

Και κάτι τυπικό εκ πρώτης όψεως, αλλά ουσιαστικό. Την άδεια από την Αρχή Προστασίας Δεδομένων Προσωπικού Χαρακτήρα την έχετε πάρει γι’ αυτή τη διάταξη; Και ειρήσθω εν παρόδω, κύριε Πρόεδρε, μήπως να καλέσουμε και την Αρχή Προστασίας Δεδομένων Προσωπικού Χαρακτήρα για την αυριανή μας ακρόαση των φορέων; Να μας πει την άποψή της γι’ αυτή την συγκεκριμένη κίνηση από τη μεριά της Κυβέρνησης.

Σας ευχαριστώ πολύ.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Τον λόγο έχει ο κ. Ρούντας.

**ΓΕΩΡΓΙΟΣ ΡΟΥΝΤΑΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):** Κύριε Πρόεδρε, θα τοποθετηθώ αναλυτικά σε επόμενη συνεδρίαση.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Τον λόγο έχει η κυρία Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Κύριε Πρόεδρε, είναι ειρωνεία ότι συζητάμε σήμερα αυτό το νομοσχέδιο, ημέρα επετείου του κλεισίματος της ΕΡΤ, αλλά και επετείου του ανοίγματος της ΕΡΤ.

Να θυμίσουμε σε όλους, ότι στο άνοιγμα της ΕΡΤ, ουσιαστική καίρια πρωτοβουλία ανέλαβε η Ζωή Κωνσταντοπούλου, την οποία, χαιρετίζουμε. Βρίσκεται μακριά και ίσως ακόμα στη Λάρισα, όπου παρέστη με τους ορισμένους εκ των συγγενών των θυμάτων στην πρώτη δίκη του εγκλήματος των Τεμπών, για την οποία ζητήθηκε αναβολή. Σε άλλη περίπτωση θα ήταν εδώ.

Θα πιάσουμε το θέμα πιο σφαιρικά, σε σχέση με το παρόν νομοσχέδιο που επιγράφεται «Ενίσχυση της δημοσιότητας και της διαφάνειας στον έντυπο και ηλεκτρονικό τύπο -Τροποποιήσεις ν. 5005/2022 και ν. 3548/2007 και λοιπές διατάξεις».

Σε σχέση με τον πληθυσμό της η Ελλάδα διαθέτει μεγάλο αριθμό θα έλεγε κανείς μιντιακών μέσων. Λειτουργούν περίπου 160 ιδιωτικοί τηλεοπτικοί σταθμοί, εκ των οποίων, οι μόνοι αδειοδοτημένοι είναι οι έξι πανελλαδικής εμβέλειας και 1.150 ιδιωτικοί ραδιοφωνικοί σταθμοί.

Κυκλοφορούν 82 εφημερίδες σε πανελλαδικό επίπεδο και 600 περίπου σε τοπικό επίπεδο, ενώ παράλληλα λειτουργούν πολλές ενημερωτικές ιστοσελίδες στο διαδίκτυο. Πληθωρισμός Μέσων Μαζικής Επικοινωνίας, θα λέγαμε και εδώ, δημιουργείται η αντίφαση και η αντινομία μαζί. Πότε; Πώς γίνεται και η πληροφόρηση σε γενικές γραμμές να είναι μονοδιάστατη; Για να μην την αποκαλέσουμε προπαγανδιστική;

Ποιος νέος σκοπός, η λειτουργία της τέταρτης αυτής εξουσίας ή τουλάχιστον ποιος οφείλει να είναι; Η πολύπλευρη ενημέρωση, η αντικειμενική έκθεση των γεγονότων, η παράθεση της πραγματικότητας ως έχει, χωρίς απόκρυψη πτυχών της, χωρίς διαστρεβλωτικές υποκειμενικές ερμηνείες, χωρίς υπόνοια καν χειραγώγησης της σκέψης των τηλεθεατών, ακροατών, αναγνωστών.

Πληθωρισμός, λοιπόν, Μέσων Μαζικής Επικοινωνίας στα Μέσα Μαζικής Επικοινωνίας. Τότε, πώς γίνεται και βρίσκεται η χώρα μας στον πυθμένα των κατατάξεων και η επικοινωνία προς τα έξω σε ευρωπαϊκό επίπεδο, σε ότι αφορά την ελευθερία του τύπου, έντυπου και ηλεκτρονικού; Μαζί με τη Μάλτα και την Ουγγαρία.

Εδώ, να πω ότι είναι κόλαφος η έκθεση της διεθνούς οργάνωσης Human Rights Watch που καλέσαμε ανάμεσα σε άλλους φορείς, κ. Πρόεδρε και περιμένουμε να μας τους αναγγείλετε. Φαντάζομαι έχετε καταλήξει ποιοι φορείς προσκαλούνται στην αυριανή συνεδρίαση.

Πώς γίνεται να έχει καταστεί ουραγός η χώρα στις διεθνείς αξιολογήσεις στην ελευθεροτυπία, κατρακυλώντας την 108η θέση στον κόσμο, δίπλα σε ολοκληρωτικά καθεστώτα της Αφρικής; Στους καιρούς που διάγουμε, όχι μόνον βέβαια στην Ελλάδα, αλλά παγκοσμίως, τα Μέσα Μαζικής Επικοινωνίας δεν αποτελούν απλούς πομπούς πληροφοριών. Κάποιες φορές είναι εκούσιοι διαστρεβλωτές της αλήθειας γεγονότων, αφού παρουσιάζονται μισά.

Παρουσιάζουν ένα ολόκληρο ψέμα, σχεδόν πάντα δε διαμορφώνουν τον τρόπο προβολής η αποσιώπησης των γεγονότων με άμεση επιδίωξη τη διαμόρφωση, ποδηγέτηση, χειραγώγηση της λεγόμενης κοινής γνώμης.

Ρωτούσε ο Γουίνστον τον Σάιν στο 1984 του Όργουελ. «Δεν βλέπεις ότι όλος σκοπός της νέας ομιλίας είναι να στενέψει τα όρια της σκέψης; Στο τέλος θα κάνουμε κυριολεκτικά αδύνατο το έγκλημα της σκέψης, γιατί δεν θα υπάρχουν λέξεις για να εκφράσει κανείς. Κάθε γενική έννοια που μπορεί ποτέ να χρειαστεί, θα καλύπτεται από μία μόνο λέξη, το νόημα της οποίας θα είναι αυστηρά καθορισμένο και όλες οι παραπλήσιες τις έννοιες θα έχουν εκλείψει και ξεχαστεί. Κάθε χρόνο ολοένα και λιγότερες λέξεις και οι ορίζοντες της συνείδησης ολοένα και θα στενεύουν». Στον φανταστικό κόσμο του 1984 ήλπιζαν να δημιουργήσουν τελικά μία ομιλία που θα έβγαινε από το λαρύγγι χωρίς καμία συμμετοχή του εγκεφάλου. Η νέα ομιλία όμως, είναι παρούσα στην Ελλάδα του σήμερα. Ο πόλεμος είναι ειρήνη, η ελευθερία είναι σκλαβιά, η άγνοια είναι δύναμη.

Το κράτος του Ισραήλ, το μόνο δημοκρατικό κράτος της Μέσης Ανατολής, έχει δικαίωμα στην άμυνα. Αμύνεται στις επιθέσεις της Χαμάς, ξεστόμισε ο κύριος Γεωργιάδης. Αυτό δεν είναι το κυβερνητικό αφήγημα που μεταδίδεται δια των φίλιων Μέσων Μαζικής Ενημέρωσης;

Είστε οι ίδιοι εσείς που κυβερνάτε, οι υποστηρίζοντες, ότι δεν υπήρξαν νεκροί στο πολυτεχνείο. Εσείς που στην κυβέρνησή σας έχετε υπουργούς ευαίσθητα γιατί τη δημοκρατία υπουργεία κάποιους που διετέλεσαν στα νιάτα τους πρόεδροι της νεολαίας του χουντικού Παπαδόπουλου.

Εσείς οι ίδιοι που αποδέχεστε ως πραγματική την θεσμική εκτροπή του παρακράτους των παρακολουθήσεων και υμών των ιδίων, αλλά δεν ενοχλείστε.

Είστε εσείς οι ίδιοι αυτοί που μεταφέρετε ελληνικούς και κοινοτικούς πόρους μέσω των επιδοτήσεων από το υστέρημα της πλειοψηφίας των Ελλήνων και ευρωπαίων πολιτών που φτωχοποιούνται δια της φορολογικής αφαίμαξης και υποφέρουν στα ολιγοπώλια της ενέργειας που αποκομίζουν δισεκατομμύρια αφορολόγητων υπερκερδών.

Μόλις χθες προστέθηκε στις τρομερές σκανδαλώδεις επιδοτήσεις του ΟΠΕΚΕΠΕ και οι επιδοτήσεις τετρακοσίων χιλιάδων δηλωθέντων μελισσοκόμων. Ενώ όλα τα μελίσσια της Κρήτης είναι 100.000, μόνο από την Κρήτη 400.000 βρέθηκαν οι επιδοτηθέντες.

Είστε εσείς που θεωρείτε ότι μπορείτε να πείσετε εχέφρονες ανθρώπους ότι κόπτεστε για τη διαφάνεια των Μέσων Μαζικής Επικοινωνίας;

Πώς γίνεται λοιπόν να έχει καταστεί ουραγός η χώρα στις διεθνείς αξιολογήσεις στην ελευθεροτυπία κατρακυλώντας στην 108 θέση στον κόσμο δίπλα σε ολοκληρωτικά καθεστώτα της Αφρικής; Ίσως επειδή υπάρχει διαπλοκή μεταξύ των ιδιοκτητών των Μ.Μ.Ε. και της κυβερνητικής εξουσίας.

Ας μην αναφερθούμε ονομαστικά. Ας μιλήσουμε αορίστως για ναυτιλιακές εταιρείες, για Ποδοσφαιρικές Ανώνυμες Εταιρείες Ελλήνων ολιγαρχών, οι οποίοι είναι κύριοι επίσης Μέσων Μαζικής Επικοινωνίας αποκομίζοντας άμεσα κέρδη από αυτήν τη «δευτερεύουσα» σε εισαγωγικά επιχειρηματική ενασχόληση, θα έλεγε κανείς. Όμως όχι. Από την ανάλυση των ισολογισμών των μεγαλύτερων τηλεοπτικών σταθμών της χώρας, - ας μην τους αναφέρω τους γνωρίζουμε όλοι - προκύπτει πως αυτοί χρωστούν αθροιστικά περί τα 350 εκατομμύρια ευρώ στις τράπεζες. Τότε λοιπόν, γιατί ασχολούνται οι πανίσχυροι; Επειδή δημιουργώντας ευνοϊκό κλίμα για την κυβέρνηση, προσφέροντας πολιτική υποστήριξη προς απόκτηση ή διατήρηση σε πολιτικά πρόσωπα, προς απόκτηση και διατήρηση της κυβερνητικής εξουσίας και σε αντάλλαγμα των υπηρεσιών τους, αποκομίζουν τεράστια οικονομικά οφέλη στο επίπεδο της πραγματικής οικονομίας είτε από συναλλαγές τους με το κράτος απευθείας αναθέσεις, είτε με νομοθετικές διατάξεις, που δημιουργούν το κατάλληλο θεσμικό περιβάλλον γι’ αυτούς. Το ιδιοκτησιακό καθεστώς των μέσων ενημέρωσης λοιπόν, είναι αυτό που παίζει τον καθοριστικό ρόλο στην ελευθερία του τύπου, καθώς επηρεάζει άμεσα τη δυνατότητα των δημοσιογράφων να ασκούν έλεγχο στην εξουσία. Όταν τα Μέσα ανήκουν σε λίγους ισχυρούς επιχειρηματίες ή πολιτικά συμφέροντα, οι πελατειακές σχέσεις που αναπτύσσονται με την εξουσία θέτουν σε άμεσο κίνδυνο τον πλουραλισμό των Μέσων και την ανεξαρτησία της δημοσιογραφίας, οδηγώντας σε αυτολογοκρισία των δημοσιογράφων και αναμετάδοση του κυρίαρχου αφηγήματος. Και η εν λόγω απτή πραγματικότητα δεν μας επιτρέπει να σκεφτούμε ότι αυτό που ενδιαφέρει εσάς και τον πρωθυπουργό, αλλά και την Κυβέρνησή σας είναι η ελευθεροτυπία και η διαφάνεια.

«Μέχρι να αποκτήσουν συνείδηση δεν θα επαναστατήσουν ποτέ και μέχρι να επαναστατήσουν δεν μπορούν να αποκτήσουν συνείδηση» λέει η νέα ομιλία. Με εσάς κυβερνήτες εμπεδώσουμε αυτή τη φρικτή διαπίστωση και δεν προτιθέμεθα να διευκολύνουμε την άλωση της ελευθεροτυπίας, επιχειρηματολογώντας ανούσια επί νομοσχεδίων παρωδίας διαφάνειας στον έντυπο και ηλεκτρονικό τύπο.

Με ένα predator και έναν καταιγισμό, μέρα παρά μέρα, δημοσκοπήσεων, να επιτίθενται μαζικά και καθημερινά από τα μέσα μαζικής επικοινωνίας, χειραγωγείτε τη μάζα, ελέγχετε το δημόσιο λόγο, επιβάλλετε ως μόνο καταλληλότερο το τίποτα, διαλύετε την αντιπολίτευση, εγκληματικοποιείτε τις αντιστάσεις. Μετά την γελοία λογοκρισία με τα ελληνικά hoaxes, έρχεται η λογοκρισία του YouTube από τον διορισμένο από την κυβέρνησή σας ΕΣΡ. Η ΕΣΗΕΑ που διέγραψε κάποτε τον Καψώχα, επειδή είχε πει ότι ο Μητσοτάκης μιλούσε σαν θεωρητικός του φασισμού, θα αντιδράσει όταν ουσιαστικά παρελαύνουν απόλυτα αναξιόπιστα άτομα, αυτόκλητοι εκπρόσωποι ΕΛΑΣ, σοβαροί αστυνομικοί συντάκτες και ούτω καθεξής, που εξιστορούν αποπροσανατολιστικά παραμύθια; Όταν σύμβολα λαών αποκαλούνται «πανιά και πατσαβούρες», όταν σκηνοθετούνται ανήμερα σχεδόν του εγκλήματος των Τεμπών αυθόρμητες, καθησυχαστικές συνεντεύξεις για όλους εμάς, για να στρέψουν αναγκαστικά τα βλέμματα σε αδιάφορα θέματα, να αποπροσανατολίσουν.

Την περασμένη εβδομάδα είδαμε πως όλα τα Μ.Μ.Ε. έσπευσαν να αποδώσουν την ευθύνη σε έναν βοηθό νοσοκόμο των 780 ευρώ και όχι στο νοσοκομείο, που δεν φρόντισε να εφαρμόσει τα πρωτόκολλα και τις δικλείδες ασφαλείας, που θα απέτρεπαν την τραγωδία εξαιτίας ενός ανθρώπινου λάθους, στην περίπτωση αυτής της μετάγγισης από λάθος ομοίως. Περιπτώσεις, που πάλι παραπέμπουν στην απουσία σωστών, ασφαλών διαδικασιών, ακριβώς όπως και στα Τέμπη. Στη θέση της θεσμικής λογοδοσίας, έχετε τοποθετήσει ένα επικοινωνιακό πάρκο καθρεφτών. Φροντίζουν τα Μ.Μ.Ε., για τη διαφάνεια των οποίων πασχίζετε, να μας πείσουν πως φταίει ο Guardian, η αγγλική Efsyn, όπως έχει αποκαλέσει την Guardian ο Πρωθυπουργός για την ελευθεροτυπία.

Φταίνε οι πρόσφυγες για τα push backs, φταίει η Adidas για τα παπούτσια πάνω από τον Αττικό ουρανό, πάνω από την Ακρόπολη. Η Καρυστιανού φυσικά για τις αναρτήσεις της. Η μητέρα της 18χρονης Αναστασίας Παπαγγελή σήμερα που αναρωτιέται, ως εργαζόμενη στον τομέα της υγείας, ποιος γιατρός του Ευαγγελισμού έδωσε άραγε το πιστοποιητικό ασθενείας στον κ. Τερζάκη, τον προϊστάμενο του ΟΣΕ, που θα έκανε να γνωρίζει πολύ καλά τι απέγιναν τα χαμένα βίντεο εδώ και δύο χρόνια από τότε, πριν εμφανιστούν μάλλον, αλλά και τον παρόντα κύριο Τερζάκη σε συνομιλίες με τον κ. Πατέρα και τον κ. Χρυσάγη, στην αντίστοιχη υπηρεσία του ΟΣΕ για τα ηχητικά των συνομιλιών. Αργότερα, βεβαίως, μάθαμε ότι ο ίδιος παρών σε όλα τα πόστα, έχασε τη ζωή του από τροχαίο. Αλλά, ο κ. Τερζάκης σήμερα αδυνατούσε να προσέλθει στο δικαστήριο ως μάρτυρας και η μητέρα της αδικοχαμένης, δολοφονηθείσας 18χρονης Αναστασίας Παπαγγελή αναρωτήθηκε γι’ αυτό. Για εσάς, ωστόσο, θα φταίει εκείνη, όχι κάποιος άλλος.

Φταίνε οι δημόσιοι υπάλληλοι για ότι καθυστερεί. Φταίνε οι πλατφόρμες που κρασάρουν, όπως σήμερα έγινε γνωστό και επιβεβαιώθηκε από χείλη αρμοδίων, η πλατφόρμα η σχετική του Υπουργείου Ναυτιλίας. Τυφλό έμεινε το Λιμενικό. Γιατί άραγε; Η πλατφόρμα του Κτηματολογίου πριν ένα χρόνο, που δεν έχουμε καν πόρισμα γι’ αυτό. Πολλές κυβερνοεπιθέσεις. Ποιοι είναι αρμόδιοι γι’ αυτά; Φταίνε τα «λαμόγια», φταίνε οι αγρότες οι κακομαθημένοι, οι επιτήδειοι που τρύπωσαν από τις χαραμάδες, που εσείς αφήσατε διάπλατες; Όχι τα υπουργεία; Όχι οι πολιτικά υπεύθυνοι, οι επικεφαλείς των οργανισμών; Φταίει πάντα η προηγούμενη κυβέρνηση για το παρόν και το μέλλον αυτού του τόπου. Με έναν Πρωθυπουργό tiktoker, θεατή, ενορχηστρωτή, επόπτη συνάμα των περίτεχνα κατασκευασμένων θαυμαστών αναληθειών, που προλαβαίνει βεβαίως να περνά τριήμερα ευχάριστα στη γαλλική Ριβιέρα, εκεί όπου συχνάζει όλη η ελίτ των πανίσχυρων, που συνεδριάζουν σήμερα και αύριο, για τη λέσχη Bilderberg στην εποχή Stoltenberg.

Πότε αναλαμβάνει την πολιτική ευθύνη κατ’ ουσία η κυβέρνησή σας, αναλαμβάνουσα αυτή, μεταλλάσσοντας το πολιτικό ήθος της εξουσίας σε κενό γράμμα, σε μια ρητορική προσθήκη στα non paper του Μαξίμου, που σκορπούν οποίοι πληρώνονται γι’ αυτό, σε σκοτεινά δρομάκια συνειδήσεων πολιτών.

Αυτού του είδους τη διαφάνεια θέλετε να υπηρετήσετε, χωρίς να μιλάτε για όσα συμβαίνουν στον κόσμο εδώ και λίγες μέρες. Η πειρατεία, η απαγωγή ακτιβιστών ειρηνιστών, η παράνομη κράτησή τους, δεν σας απασχολούν, δεν τα προβάλλετε. Δεν παίρνετε θέση ως κυβέρνηση για τα εγκλήματα του Ισραήλ, δεν προφέρετε καν το κράτος της Παλαιστίνης και τη γενοκτονία και φυσικά όλα τα μέσα μαζικής επικοινωνίας ενισχύουν το αφήγημα που σας εξυπηρετεί στη διπλωματία σας, στη στρατηγική σας, στη συμμαχία σας με το δολοφόνο κράτος του Ισραήλ. Χαιρετίζουμε τη χθεσινή συνάντηση όλων των γενναίων ανθρώπων που μας κουβαλούν στην πλάτη τους, στην κυριολεξία, χθες στο Πάντειο πανεπιστήμιο, που ξεκινάνε τη μεγάλη πορεία προς την Γάζα όπου θα συμμετέχει η φίλη μας, η συνοδοιπόρος μας η βουλεύτρια της Πλεύσης Ελευθερίας Τζώρτζια Κεφαλά και της ευχόμαστε χρόνια πολλά για τα γενέθλιά της.

**ΑΝΑΣΤΑΣΙΟΣ ΜΠΑΡΤΖΩΚΑΣ(Πρόεδρος της Επιτροπής)**: Θα σας ανακοινώσω τους φορείς. Θα είναι η Πανελλήνια Ομοσπονδία Ενώσεων Συντακτών, η Ένωση Συντακτών Ημερησίων Εφημερίδων Αθηνών, η Ένωση Συντακτών Μακεδονίας Θράκης, η Ένωση Συντακτών Θεσσαλίας, Στερεάς Ελλάδας και Εύβοιας, η Ένωση Συντακτών Πελοποννήσου, Ηπείρου και Νήσων, η Ένωση Συντακτών Περιοδικού και Ηλεκτρονικού Τύπου, η Ένωση Δημοσιογράφων Ιδιοκτητών Περιοδικού Τύπου, η Ένωση Ιδιοκτητών Ημερησίων Εφημερίδων Αθηνών, η Ένωση Ιδιοκτητών Τοπικών Ημερήσιων και Εβδομαδιαίων Εφημερίδων Αττικής, η Ένωση Ιδιοκτητών Επαρχιακού Τύπου, ο Σύνδεσμος Ημερήσιων Περιφερειακών Εφημερίδων, η Ένωση Περιφερειακού Τύπου Ελλάδος, η Ένωση Ιδιοκτητών Ημερησίων Επαρχιακών Εφημερίδων, η Ένωση Εκδοτών Διαδικτύου, η Ένωση Ιδιωτικών Τηλεοπτικών Σταθμών Εθνικής Εμβέλειας, η Ένωση Ενημερωτικών Τηλεοράσεων Ελληνικής Περιφέρειας, η Ένωση Ιδιοκτητών Ιδιωτικών Ραδιοφωνικών Σταθμών, η Πανελλήνια Ένωση Ιδιοκτητών Ραδιοφωνικών Σταθμών και η Ένωση Συντακτών Επαρχιακού Τύπου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ(Ειδική Αγορήτρια της Κ.Ο. ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ)**: Κύριε Πρόεδρε, δεν καλέσατε κανέναν από τους πρώτους εκ των φορέων που έχουμε ζητήσει εμείς, Human Rights, Διεθνής Αμνηστία, Συνήγορος του Πολίτη. Επιμένουμε σ’ αυτό. Είναι εσκεμμένη η τοποθέτησή σας.

**ΑΝΑΣΤΑΣΙΟΣ ΜΠΑΡΤΖΩΚΑΣ(Πρόεδρος της Επιτροπής)**: Ο Κανονισμός ορίζει για δέκα φορείς. Αυτοί που ανέγνωσα είναι ήδη 19. Όπως καταλαβαίνετε υπερβαίνουμε στο διπλάσιο αυτά που ορίζει ο Κανονισμός. Δεύτερον, νομίζω ότι περιλαμβάνει τους πάντες όσο αφορά τον τύπο, αυτούς για τους οποίους αναφέρει το νομοσχέδιο. Δηλαδή, είναι όλοι όσοι υπάρχουν αυτή τη στιγμή στην Ελλάδα και όλοι όσους ζητήσατε από όλα τα κόμματα.

**ΕΛΕΝΗ ΚΑΡΑΓΕΩΡΓΟΠΟΥΛΟΥ(Ειδική Αγορήτρια της Κ.Ο. ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ)**: Κύριε Πρόεδρε, Συνήγορο του Πολίτη, Εθνική Επιτροπή Δικαιωμάτων του Ανθρώπου, Αρχή Διασφάλισης του Απορρήτου των Επικοινωνιών είναι για εμάς απαράδεκτο να μην κληθούν. Μιλάμε για τη διαφάνεια στα ΜΜΕ, θα πρέπει να κληθούν οπωσδήποτε οι Human Rights και οι υπόλοιποι από τους φορείς που σας ανέφερα, κατ’ ελάχιστο τέσσερις.

**ΑΝΑΣΤΑΣΙΟΣ ΜΠΑΡΤΖΩΚΑΣ(Πρόεδρος της Επιτροπής)**: Καλούμε 20 φορείς. Σε σχέση με τον Κανονισμό είναι διπλάσιος αριθμός. Νομίζω ότι εξαντλήσαμε όλα τα περιθώρια μας.

Ο κύριος Χαλκιάς έχει τον λόγο από την Κ.Ο. των Σπαρτιατών.

**ΑΘΑΝΑΣΙΟΣ ΧΑΛΚΙΑΣ(Ειδικός Αγορητής της Κ.Ο. ΣΠΑΡΤΙΑΤΕΣ**): Κύριε Υπουργέ, κυρίες και κύριοι συνάδελφοι, σήμερα ερχόμαστε για πρώτη ανάγνωση επί ενός νομοσχεδίου που αφορά την ενίσχυση της δημοσιότητας και της διαφάνειας στον έντυπο και ηλεκτρονικό τύπο, τροποποιήσεις του ν.5005/2022 και ν.3548/2007.

Για άλλη μια φορά, τι αποδεικνύουν αυτές οι τροποποιήσεις; Ότι η Κυβέρνηση της Νέας Δημοκρατίας κάνει -το πιο επιεικές που μπορώ να πω- κακή νομοθέτηση και προχειρότητα. Διότι, δεν μπορεί, σε ένα νόμο του 2022, να ερχόμαστε να κάνουμε πάλι τροποποιήσεις. Αυτό σημαίνει ότι όταν συντάχθηκε και ψηφίστηκε ο νόμος, το 2022, προφανώς άφησε πράγματα απέξω.

Επίσης, θα περιμένουμε κυρίως τους φορείς, για να δούμε τη στάση μας. Για εμάς, ως κόμμα, παίζει μεγάλο ρόλο το τι λένε επί του νομοσχεδίου και ποια είναι η άποψη από τους φορείς που καλούμε. Διότι ο λαός και η κοινωνία πρέπει να έχει τον πρώτο και τελευταίο λόγο.

Τώρα, κύριε Υπουργέ, βλέπω εδώ πέρα τι πάτε να κάνετε, με διάφορα άρθρα. Θα σας πω ένα παράδειγμα δικό μου. Την 1η Μαΐου του 2024, ένα blog spot έβγαλε το κλητήριο θέσπισμα, που μας καλούσε για τη γνωστή ποινική υπόθεση, στη δημοσιότητα. Πρώτον, αυτό απαγορεύεται. Δεύτερο, δεν είχε την ευθιξία αυτός που το έβγαλε να σβήσει τις διευθύνσεις των σπιτιών μας. Πηγαίνω στη Δίωξη Ηλεκτρονικού Εγκλήματος και καταθέτω μήνυση να βρεθεί ποιος είναι ο κάτοχος. Σήμερα, έχουμε 11 Ιουνίου 2025. Η οικογένεια και βουλευτής του Ελληνικού Κοινοβουλίου τέθηκε η ασφάλειά του και της οικογένειάς του σε κίνδυνο. Όχι μόνο σε μένα και σε άλλους συναδέλφους του κόμματος. Η Εισαγγελία δεν μας έχει καλέσει εάν ταυτοποιήθηκε, εάν βρέθηκε και τι γίνεται με αυτήν τη διαδικασία. Προφανώς, η Εισαγγελία κοιμάται σε κάποιες περιπτώσεις και σε κάτι άλλες περιπτώσεις κινούνται τάχιστα οι ρυθμοί της Δικαιοσύνης. Αυτή η Δικαιοσύνη. Αυτό το πράγμα θα διορθωθεί με αυτό το νομοσχέδιο; Στον καθένα που ανεβάζει ένα blog spot ή σε site, θα γίνεται έλεγχος να ταυτοποιείται γρήγορα και σε συνδυασμό μαζί με το Υπουργείο Δικαιοσύνης, εάν προβαίνει σε τέτοιες ενέργειες, να οδηγείται γρήγορα αυτή η υπόθεση; Γιατί όχι μόνο δεν έχει οδηγηθεί ακόμα στην ελληνική δικαιοσύνη για να λογοδοτήσει, αλλά δεν έχει γίνει ακόμα άρση να κρυφτεί, να κατέβει αυτό το site από τη Δίωξη Ηλεκτρονικού Εγκλήματος. Δεν ξέρω αν φταίει η Δίωξη Ηλεκτρονικού Εγκλήματος ή αν ευθύνεται η Εισαγγελία ή ποιος ευθύνεται. Και αυτά σε βουλευτή, πόσο μάλλον σε έναν απλό Έλληνα πολίτη.

Τώρα, όταν ακούω λέξεις, από το κόμμα της Νέας Δημοκρατίας και του ΠΑΣΟΚ, για ενίσχυση της διαφάνειας, ενίσχυση των θεσμών, ενίσχυση του εισοδήματος των πολιτών, σεβασμό στο Σύνταγμα και τη δημοκρατία, αλλά και τη διάκριση των εξουσιών, με κάνουν να έχω σοβαρές επιφυλάξεις.

Οπότε, θα επιφυλαχθούμε σήμερα. Θα δούμε τι θα πουν οι φορείς επί του νομοσχεδίου. Και την άλλη φορά θα απαντήσουμε.

Ευχαριστώ.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Κύριε Πρόεδρε, διαδικαστικό, παρακαλώ.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Ένα λεπτό, παρακαλώ. Δεν προλαβαίνω να ολοκληρώσω την κουβέντα μου. Ένα λεπτό να ευχαριστήσω τον συνάδελφο.

Λοιπόν, ευχαριστώ, κύριε Χαλκιά.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Παρακαλώ, τον λόγο, κύριε Πρόεδρε.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Ορίστε, έχετε τον λόγο.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Καταρχήν, προσφωνήσατε τον κύριο Χαλκιά ως εκπρόσωπο των Σπαρτιατών. Υπάρχει ακόμα Κοινοβουλευτική Ομάδα; Υπάρχει ακόμα μετά την Απόφαση του Εκλογοδικείου, Κοινοβουλευτική Ομάδα των Σπαρτιατών όταν έχουν κηρυχθεί έκπτωτοι τρεις βουλευτές;

**ΑΘΑΝΑΣΙΟΣ ΧΑΛΚΙΑΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Εάν δεν το γνωρίζετε, να σάς ενημερώσω. Είμαι Ειδικός Αγορητής. Διότι εάν δεν το γνωρίζετε, γιατί προφανώς δεν σας έχουν ενημερώσει, αυτή η Απόφαση θα πρέπει να καθαρογραφεί και να διαβιβαστεί στη Βουλή. Μόνον τότε ισχύει. Μέχρι τότε, ισχύει η λαϊκή βούληση.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Κύριε Χαλκιά, αν και δεν χρειάζεστε συνήγορο.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Κύριε Πρόεδρε, ζήτησα διευκρίνηση. Επιμένουμε.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Εντάξει. Ρωτήσατε κάτι. Άφησα τον κύριο Χαλκιά να απαντήσει γιατί τον αφορά άμεσα.

Η Βουλή δεν έχει πάρει ακόμα απόφαση επ’ αυτού. Άρα, μέχρι να παρθεί η απόφαση, ισχύουν αυτά που ίσχυαν μέχρι χθες.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Κύριε Πρόεδρε, υπάρχει ένα άλλο ζήτημα, το οποίο είναι εξαιρετικά σοβαρό. Η Human Rights Watch είναι μια ανεξάρτητη διεθνής Οργάνωση.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Ακούστε, δεν θα σας δώσω τον λόγο, για να μάς πείτε τι είναι ο κάθε φορέας.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Κύριε Πρόεδρε, δεν μπορούμε να δεχθούμε να παραληφθεί από τους φορείς η συγκεκριμένη Οργάνωση, η οποία εξέδωσε την από Μάϊο 2025 Έκθεσή της για το ζήτημα της ελευθερίας του Τύπου.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής)**: Στη χώρα μας είναι σεβαστές όλες οι οργανώσεις, όλοι οι φορείς και οι απόψεις συνόλων.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»)**: Είναι ντροπή, κύριε Πρόεδρε, να παραλειφθεί η Human Rights Watch.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής)**: Έχουν δικαίωμα να εκφράζονται όπως θέλει ο καθένας. Σας είπα και πριν. Σε αυτή την Επιτροπή καλέσαμε δέκα παραπάνω φορείς απ’ ότι επιτρέπει ο Κανονισμός. Μάλιστα από τις σημειώσεις μου και αυτά τα οποία εσείς οι ίδιοι προτείνατε, όλα τα κόμματα, όλες οι παρατάξεις, κλήθηκαν όλοι οι φορείς που έχουν να κάνουν με δημοσιογραφία. Όλες οι ενώσεις, οι πάντες.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»)**: Κύριε Πρόεδρε, τεχνηέντως παραλείψατε εκείνους τους φορείς που θα σας ενοχλούσαν, που θα είχαν αντίθετη άποψη από τη δική σας.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής)**: Αυτό το λέτε εσείς.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»)**: Η Κυβέρνησή σας.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής)**: Κλήθηκαν, λοιπόν, διπλάσιοι από αυτούς που μπορούσαμε να καλέσουμε. Κλήθηκαν όλοι αυτοί οι οποίοι είναι δημοσιογράφοι ή εκπροσωπούν δημοσιογράφους ή ενώσεις φορέων, Τύπου δημοσιογράφων. Δεν δέχομαι καμία κουβέντα στο κομμάτι αυτό.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»)**: Κύριε Πρόεδρε, να σας πω κάτι τώρα, γιατί πάλι κοροϊδευόμαστε νομίζω. Πρότεινε η Εισηγήτρια της Συμπολίτευσης 20.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής)**: Όλοι τους προτείνατε αυτούς. Μπορεί να τυχαίνει να είναι κοινοί.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»)**: Άρα, μην μας επικαλείστε ότι καλούμε 20, αφού πρότεινε η Εισηγήτρια της Συμπολίτευσης 20.

**ΚΩΝΣΤΑΝΤΙΝΟΣ ΜΠΑΡΚΑΣ:** Επειδή είστε Συμπολίτευση, δεν σημαίνει ότι .....

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής)**: Κάνετε λάθος κύριε Μπάρκα. Δεν ήσασταν εδώ. Νομίζω και ο κ. Μπιάγκης είπε ότι οι προτάσεις του ήταν ακριβώς ίδιες. Ήταν όλες αυτές.

**ΚΩΝΣΤΑΝΤΙΝΟΣ ΜΠΑΡΚΑΣ:** Γενικά έχουμε όσους περισσότερους είπε η Συμπολίτευση. Διότι ιστορικά αναγνώσκουμε τους φορείς που προτείνουν ..... υπάρχει πιθανότητα να προτείνουμε τους ίδιους. Δεν λέμε προτείνουμε τους ίδιους συν άλλους πέντε. Τους διαβάζουμε για τα πρακτικά. Άρα, αυτό που είπατε δεν ισχύει. Ότι προτείναμε τους ίδιους με την Συμπολίτευση. Δεν υπάρχει αναφορά σε αυτό, δεν υπάρχει λογική.

**ΣΟΦΙΑ ΒΟΥΛΤΕΨΗ (Εισηγήτρια της Πλειοψηφίας)**: Εγώ αυτό το οποίο έκανα είναι ότι έβαλα όλους όσους σχετίζονται με το νομοσχέδιο. Συμφωνούν, διαφωνούν, η πλειοψηφία τους ανήκει σε ένα κόμμα κ.ο.κ..

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»)**: Δεν σχετίζεται η Human Rights Watch;

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»)**: Κυρία Βούλτεψη, δεν τα έβαλε κανείς μαζί σας. Δεν σας κατηγόρησε κανείς για κάτι.

**ΣΟΦΙΑ ΒΟΥΛΤΕΨΗ (Εισηγήτρια της Πλειοψηφίας)**: Εδώ θα έρθουν εκπρόσωποι των δημοσιογράφων της Ελλάδας, των σωματείων τους των εκλεγμένων. Δεν θα έρθουν άγνωστες μη κυβερνητικές οργανώσεις.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»)**: Δεν θέλετε να ακουστούν.

**ΣΟΦΙΑ ΒΟΥΛΤΕΨΗ (Εισηγήτρια της Πλειοψηφίας)**: Δεν μιλάμε γενικά για τον Τύπο εδώ. Εδώ δεν κάνουμε ημερίδα. Εδώ έχουμε διατάξεις που αφορούν την καθημερινότητα του τρόπου με τον οποίο θα λειτουργούν τα έντυπα στην Ελλάδα. Στην άλλη μου τοποθέτηση αύριο, θα αναγκαστώ να την αναλώσω σε αυτό το θέμα. Θα το κάνω, γιατί τις οργανώσεις που υποστηρίζουν όλες τις χούντες της γης, δεν πρόκειται να τις φέρετε εδώ. Η ...... και η ...... Όπου γίνεται πραξικόπημα, πάνε αυτοί και τους δίνουν βαθμολογία.

Εδώ είναι ένα νομοσχέδιο που είπαμε από την αρχή ότι είναι περισσότερο τεχνικό. Διορθώνει πράγματα, προσθέτει πράγματα και λόγο θα έχουν από τα εκλεγμένα δημοσιογραφικά όργανα που έχουνε και πειθαρχικά όργανα και όργανα δεοντολογίας. Δεν χρειαζόμαστε κανέναν ξένο στην Ελλάδα οι δημοσιογράφοι για να μας πει τι θα κάνουμε.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»)**: Δεν είναι ξένη η αρχή, είναι ανεξάρτητη αρχή.

### Και μάλιστα σε συνέδριο δημοσιογραφικό, παραδέχτηκαν ότι δεν είναι αντικειμενική η κρίση αυτών για τους οποίους μιλάτε τώρα. Τώρα για το «HUMAN RIGHTS», δεν ξέρω, μάλλον τα έχετε μπερδέψει γιατί μιλάγατε για…

### ΚΩΝΣΤΑΝΤΙΝΟΣ ΜΠΑΡΚΑΣ: (Ομιλία εκτός μικροφώνου)

### ΣΟΦΙΑ ΒΟΥΛΤΕΨΗ(Εισηγήτρια της Πλειοψηφίας): Σας παρακαλώ, κύριε Μπάρκα, έχω πάρει τον λόγο, τι είναι αυτό; Σταματήστε να μιλάτε, μιλάτε συνεχώς.

### ΔΗΜΗΤΡΙΟΣ ΤΖΑΝΑΚΟΠΟΥΛΟΣ(Ειδικός Αγορητής της Κ.Ο. «ΝΕΑ ΑΡΙΣΤΕΡΑ»): Εσείς μιλάτε συνεχώς, κυρία Βούλτεψη, χωρίς να παίρνετε και τον λόγο.

### ΣΟΦΙΑ ΒΟΥΛΤΕΨΗ(Εισηγήτρια της Πλειοψηφίας): Μου τον έδωσε ο Πρόεδρος.

### ΔΗΜΗΤΡΙΟΣ ΤΖΑΝΑΚΟΠΟΥΛΟΣ(Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):Έχετε πάρει φόρα τώρα και αρχίζετε και λέτε.

### ΑΝΑΣΤΑΣΙΟΣ ΜΠΑΡΤΖΩΚΑΣ(Πρόεδρος της Επιτροπής): Ζήτησε τον λόγο και τον έδωσα στην κυρία Βούλτεψη.

### ΣΟΦΙΑ ΒΟΥΛΤΕΨΗ(Εισηγήτρια της Πλειοψηφίας): Η συνάδελφος μάλιστα, μίλαγε για θέσεις 108 που είναι οι θέσεις του ‘22. Τώρα είναι η θέση 88-89. Άρα, εδώ πέρα ακούμε διάφορα πράγματα, αλλά χάσατε και 20 θέσεις.

### ΚΩΝΣΤΑΝΤΙΝΟΣ ΜΠΑΡΚΑΣ: To ‘22 ποιοι ήταν Κυβέρνηση;

### ΣΟΦΙΑ ΒΟΥΛΤΕΨΗ(Εισηγήτρια της Πλειοψηφίας): Αυτό λέω. Ναι, αλλά τώρα δεν θα πάμε σε αυτό, θα πάμε στη χούντα της Μπουρκίνα Φάσο, ωραία, την οποία μετά από φασαρία που έκανα εγώ, την κατέβασαν οι Αρασέτ, μάλιστα, ναι, ναι, ναι, και την Αϊτή, την Αϊτή, δεν υπάρχουν εφημερίδες καθόλου.

### ΑΝΑΣΤΑΣΙΟΣ ΜΠΑΡΤΖΩΚΑΣ(Πρόεδρος της Επιτροπής): Ολοκληρώθηκε η διαδικασία των Εισηγητών.

### Tον λόγο έχει ο Υφυπουργός στον Πρωθυπουργό, κ. Παύλος Μαρινάκης,

### ΠΑΥΛΟΣ ΜΑΡΙΝΑΚΗΣ (ΥΦΥΠΟΥΡΓΟΣ ΠΑΡΑ ΤΟ ΠΡΩΘΥΠΟΥΡΓΟ):Ευχαριστώ πολύ, κύριε Πρόεδρε.

### Για όσα ακούσαμε είτε ως ενστάσεις από τα Κόμματα, περισσότερα Κόμματα, τα οποία ασχολήθηκαν κατά ένα μεγάλο ποσοστό ή καθ’ ολοκληρίαν με το νομοσχέδιο και ευχαριστώ για τις παρατηρήσεις. Προφανώς, θα απαντήσουμε σημείο, σημείο, τα έχουμε καταγράψει όλα. Πολλά από αυτά, τα οποία είπατε, έχουν ήδη προβλεφθεί. Κάποιες ανησυχίες ενδεικτικά αναφέρω, ας πούμε, το θέμα των προσωπικών δεδομένων, δεν ζητείται το ονοματεπώνυμο και τα στοιχεία των συνδρομητών, αλλά ο αριθμός των συνδρομητών. Άρα, σας δίνω ένα παράδειγμα. Νομίζω όμως ότι όταν κάνουμε την κατ’ άρθρον συζήτηση θα τα απαντήσουμε και όπου πραγματικά κάποιες από τις προτάσεις μπορούν να βελτιώσουν τα άρθρα και συνολικά το νομοσχέδιο, είμαστε «ανοιχτοί» ούτως ώστε, το νομοσχέδιο όπως εισαχθεί στην Ολομέλεια να είναι και με τις προτάσεις οι οποίες είναι για το καλό του Τύπου.

### Ως προς τους Φορείς ένα γενικό σχόλιο, αλλά και ουσιαστικό πέραν του ότι ουσιαστικά θα προσκαλέσουμε και θα ακούσουμε τον διπλάσιο αριθμό των προβλεπόμενων Φορέων. Είναι πάρα πολύ σημαντικό να κατανοήσουν όλα τα Κόμματα του Ελληνικού Κοινοβουλίου, αναφέρομαι περισσότερο στην «Πλεύση Ελευθερίας», τι συζητάμε, ποιο είναι το νομοσχέδιο, το οποίο συζητάμε στις Επιτροπές, στην Ολομέλεια για να κάνουμε μια καλή κουβέντα, ξεκινώντας από τον τίτλο, τα άρθρα. Δεν μιλάμε εν ευρεία έννοια για τον Τύπο, δεν μιλάμε, έχω ακούσει καλά, από τη δημόσια τηλεόραση σήμερα μέχρι το «τραγικό δυστύχημα των Τεμπών», τη «Γάζα», ο καθένας μπορεί να λέει ότι θέλει, δικαίωμά του, αλλά μιλάμε για τα Μητρώα Έντυπου και Ηλεκτρονικού Τύπου, τις προδιαγραφές δηλαδή, που έχουν τα δύο αυτά Μητρώα, τα οποία βάζουν κανόνες στον Έντυπο και στον Ηλεκτρονικό Τύπο για το πώς θα λειτουργούν, με βασικό όπλο που παίρνει ένα μέσο, όταν είναι στον Έντυπο και στον Ηλεκτρονικό Τύπο, την κρατική χρηματοδότηση ή τη διαφήμιση. Δεν μπορεί προφανώς, όπως καταλαβαίνετε, γιατί άκουσα «Και ποια αρχή ελέγχει τα μέσα, τα site, τις εφημερίδες;». Δε μπορεί κανένα κράτος, σε καμία δημοκρατία, να απαγορεύσει από ένα μέσο να κυκλοφορήσει ή να επιτρέψει να κυκλοφορεί. Δεν μιλάμε για αυτό, δεν είναι δική μας δουλειά αυτή. Εμείς έχουμε φτιάξει ένα Μητρώο από το 2022 και επειδή βλέπω εδώ και Κόμματα που κυβέρνησαν τον τόπο και πολύ πρόσφατα και άκουσα κάποιες επισημάνσεις, θα τα κάνουμε αυτά καλύτερα ως συζήτηση στην κατ’ άρθρον και επί του συνόλου στις επόμενες Επιτροπές, αφού ακούσουμε τους Φορείς, που για πρώτη φορά ήρθε μια κυβέρνηση και είπε: «Για να πάρει έστω και ένα ευρώ κάποιος από τον Έλληνα φορολογούμενο-αυτή είναι η φιλοσοφία του Μητρώου-πρέπει να πληροί κάποιες προδιαγραφές, 1, 2, 3, 4, 5, 10.».

### Ερχόμαστε λοιπόν και βλέπουμε ότι αυτό επειδή αποδίδει, από την εμπειρία αυτών των ετών και σε συνεργασία με τις ενώσεις δημοσιογράφων που είναι αυτές αρμόδιες να ακούσουμε και των μέσων δηλαδή, των εφημερίδων, έχουμε καλέσει όλες τις ενώσεις, των περιοδικών, όλες τις ενώσεις, των ιστοσελίδων, όλες τις ενώσεις και όλες τις δημοσιογραφικές ενώσεις, αυτοί είναι οι αρμόδιοι για να έχουμε και μια εικόνα για το τι συζητάμε. Ερχόμαστε και αυτές τις προϋποθέσεις τις κάνουμε, 11, 12, 13, και κάποιες άλλες τις αλλάζουμε, και είμαστε εδώ να δούμε και ποιες είναι οι καλύτερες δυνατές. Αυτό είναι το θέμα, έχει πολύ μεγάλη σημασία και για την οικονομία της συζήτησης και για να καταλαβαίνουν και αυτοί οι οποίοι μας βλέπουν ή στη συνέχεια διαβάζουν τι λέμε.

Εγώ θα μιλήσω, κύριε Πρόεδρε, μόνο για τα εκτός θέματος, τα οποία ακούστηκαν σήμερα και ελπίζω να μη χρειαστεί να επανέλθω, ειδικά στην Ολομέλεια, πάρα πολλές φορές. Φοβάμαι από τις τοποθετήσεις κάποιων κομμάτων ότι θα αναγκαστούμε να απαντάμε για ζητήματα εκτός νομοσχεδίου. Για μένα, όταν μιλάμε για σεβασμό στη Βουλή και στις διαδικασίες, το πρώτο που πρέπει να κάνουμε είναι να μιλάμε γι’ αυτό το οποίο έχουμε την τιμή να ερχόμαστε εδώ, είτε εκπροσωπώντας την εκτελεστική είτε τη νομοθετική εξουσία. Άκουσα ομιλίες που δεν είχαν καμία αναφορά στο θέμα της συζήτησης, το νομοσχέδιο δηλαδή που έχει εισαχθεί προς συζήτηση ή ελάχιστες αναφορές.

Εγώ δε λέω αν συμφωνούμε ή όχι με τις αναφορές, αυτό είναι προφανώς και η πεμπτουσία της δημοκρατίας μας, γι’ αυτό και ευχαρίστησα ακόμη και για την αρνητική κριτική ή την κριτική πάνω σε κάποια άρθρα ακόμα κι αν απαντάτε, θεωρώ εγώ. Πραγματικά όμως, αν μπορούμε να μιλάμε για σεβασμό και δε μπορούμε να μιλάμε γι’ αυτό το οποίο ερχόμαστε να μιλήσουμε, τότε αντιλαμβάνεστε ότι είμαστε εκτός τόπου και χρόνου.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** (ομιλεί εκτός μικροφώνου, δεν ακούγεται)

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Έχω κάθε δικαίωμα να σχολιάζω, επειδή μας κατηγορήσατε ότι δε σεβόμαστε τις διαδικασίες. Σας απαντώ, λοιπόν, ότι βασική αρχή σεβασμού, κύριε Τζανακόπουλε, είναι να μιλάμε εντός θέματος και να τοποθετούμαστε με προτάσεις, ακόμα και σκληρή κριτική, πάνω σε αυτό το οποίο ερχόμαστε να μιλήσουμε.

Ακούστηκαν πάρα πολλές τοποθετήσεις για το κράτος δικαίου και για τη θέση 108 και 88. Καμία μη κυβερνητική οργάνωση, καμία ένωση, δεν είναι υπεράνω κριτικής και ναι, η συγκεκριμένη μη κυβερνητική οργάνωση, στην οποία πολύ μεγάλο μέρος της Αντιπολίτευσης και ειδικά της Αριστεράς και της Κεντροαριστεράς την έχουν κάνει σημαία, βγάζει πορίσματα, τα οποία δεν ανταποκρίνονται στην πραγματικότητα.

Δε θα σας πω πολλά σημεία, τα έχω αναλύσει αναλυτικά.

**ΚΩΝΣΤΑΝΤΙΝΟΣ ΜΠΑΡΚΑΣ:** (ομιλεί εκτός μικροφώνου, δεν ακούγεται)

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Θα σας πω εγώ, ο καθένας έχει την άποψή του.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Κύριε Μπάρκα, μη διακόπτετε, ηρεμήστε.

**ΚΩΝΣΤΑΝΤΙΝΟΣ ΜΠΑΡΚΑΣ:** Ποιος το κρίνει αυτό;

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Εγώ μιλάω αυτό που πιστεύω εγώ.

Αν μου επιτρέπετε, έτσι;

**ΣΟΦΙΑ ΒΟΥΛΤΕΨΗ:** (ομιλεί εκτός μικροφώνου, δεν ακούγεται)

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Κυρία Βούλτεψη, λοιπόν, αφήστε το. Θα σας πω, εγώ μεταξύ άλλων ανακολουθιών, ανακριβειών που είχαν στη φετινή τους έκθεση «Οι Ρεπόρτερ Χωρίς Σύνορα», αν τους λέω σωστά τους κυρίους αυτούς που μας έχουν μαζί με την Μπουρκίνα Φάσο.

Δεν καταλαβαίνετε ότι όταν το αναπαράγετε αυτό, δε δυσφημείτε την Κυβέρνηση, δυσφημείτε τη χώρα που εκπροσωπείτε, αλλά δε σας νοιάζει καθόλου.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** Δε δυσφημούμε τη χώρα, εσάς δυσφημούμε.

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Σας νοιάζει μόνο να κάνετε αντιπολίτευση και γι’ αυτό οι δημοσκοπήσεις και οι κάλπες σας «επιβραβεύουν» για τη στάση σας αυτή.

Η Έκθεση, λοιπόν, λέει ότι έχει δυσχεράνει για τους δημοσιογράφους το πλαίσιο σχετικά με την απλή δυσφήμηση. Δεν ξέρω αν το ξέρετε, σε αυτή τη Βουλή έχει γίνει, σε αυτή την κοινοβουλευτική σύνθεση, έχουμε καταργήσει το αδίκημα της απλής δυσφήμισης.

Άρα και δεν είναι μόνο αυτό, λέει και άλλα για το πως διορίζεται η δημόσια τηλεόραση κ.τ.λ. κ.τ.λ.. Εμπιστεύεστε την έκθεση μιας μη κυβερνητικής οργάνωσης, η οποία λέει το εντελώς αντίθετο από την πραγματικότητα όπως ισχύει από την παρούσα σύνθεση του Κοινοβουλίου. Λέει κι άλλα πάρα πολύ ωραία, για το πως επιλέγεται η διοίκηση της δημόσιας τηλεόρασης, που για πρώτη φορά προκύπτει μετά από διαδικασία ΑΣΕΠ.

Γελάτε, κύριε Μπάρκα, αλλά επί των δικών σας ημερών, εσείς, η ΕΡΤ παρέπεμπε σε Βόρεια Κορέα, ενώ τώρα, για πρώτη φορά, έχει πρόεδρο και διευθύνοντα σύμβουλο από ανεξάρτητο διαγωνισμό ΑΣΕΠ.

**ΚΩΝΣΤΑΝΤΙΝΟΣ ΜΠΑΡΚΑΣ:** Είναι ντροπή αυτό, απαγορεύεται να γελάμε;

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Όταν ενοχλεί τον ομιλητή, ναι.

**ΚΩΝΣΤΑΝΤΙΝΟΣ ΜΠΑΡΚΑΣ:** Γελάμε με αυτά που λέτε.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Όταν ενοχλεί τον ομιλητή, ναι, απαγορεύεται να γελάτε.

**ΚΩΝΣΤΑΝΤΙΝΟΣ ΜΠΑΡΚΑΣ:** Απαγορεύεται, ε;

Το γράφει ο Κανονισμός της Βουλής;

Το διαβάσατε;

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Όταν διακόπτει τον ομιλητή, ναι.

**ΚΩΝΣΤΑΝΤΙΝΟΣ ΜΠΑΡΚΑΣ:** Πείτε μου, κύριε Πρόεδρε, ποιο άρθρο του Κανονισμού τον απαγορεύει τον γέλωτα.

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Ηρεμήστε, κύριε Μπάρκα.

Εγώ θα πω ένα πολύ μεγάλο ευχαριστώ, αν και έχετε διασπαστεί σε διάφορα κόμματα και θα σας το λέω και το εννοώ το ευχαριστώ, που υπάρχετε, όσο ακόμα θα υπάρχετε όλοι ή κάποιοι από εσάς, οι πολίτες θα το αποφασίσουν αυτό, δεν είμαστε εμείς αυτοί που αποφασίζουμε, στη Βουλή και μάλιστα και δέκα χρόνια μετά, ο κ. Τζανακόπουλος, οι εκπρόσωποι της «Πλεύση Ελευθερίας», με τους άλλους Βουλευτές που επέλεξε η κ. Κωνσταντοπούλου και βέβαια ο ΣΥΡΙΖΑ, ο κορμός που έμεινε, όσος έχει μείνει.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Είναι ντροπή αυτά που λέτε, για τα άλλα κόμματα.

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Γιατί;

Υπάρχουμε ο καθένας, θα είναι όσο θέλουν. Ηρεμήστε, ηρεμήστε.

**ΑΛΕΞΑΝΔΡΟΣ ΚΑΖΑΜΙΑΣ:** (Ομιλεί εκτός μικροφώνου, δεν ακούγεται)

**ΕΛΕΝΗ ΚΑΡΑΓΕΩΡΓΟΠΟΥΛΟΥ: (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** (Ομιλεί εκτός μικροφώνου, δεν ακούγεται)

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** (Ομιλεί εκτός μικροφώνου, δεν ακούγεται)

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Σας παρακαλώ πολύ, μη διακόπτε.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** (ομιλεί εκτός μικροφώνου, δεν ακούγεται)

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Γιατί σας ευχαριστούμε.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Συνάδελφε, σας παρακαλώ.

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Μάθετε να ακούτε, μην έχετε αλλεργία στην άλλη άποψη.

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ (Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»):** Μη μας εγκαλείται όμως ότι φεύγουμε εκτός θέματος νομοσχεδίου, όταν εσείς….

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Απαντάω και είπα…..

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ (Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»):**…και μάλιστα με τέτοιο τρόπο.

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Απαντάω στα εκτός θέματος, για να απαντήσουμε στα εντός θέματος τις υπόλοιπες ημέρες.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** Ο άνθρωπος αυτός είναι Υπουργός της Κυβέρνησης, είναι Υπουργός της Κυβέρνησης.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Συγνώμη, ένα λεπτό. Ένα λεπτό, κύριε Τζανακόπουλε, δεν διέκοψε ο Υπουργός τόσες ώρες ούτε έναν, ούτε για μία κουβέντα. Σας παρακαλώ πολύ τώρα, δεν έχει δικαίωμα να μιλήσει;

Συγγνώμη τώρα, τι κάνετε ακριβώς, δεν κατάλαβα;

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** Ήρθε εδώ να κάνει ειρωνείες επιπέδου πρώτου έτους συνδικαλισμού δαπίτη.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Σας παρακαλώ πολύ τώρα, δεν θα ανεχτώ, κύριε Τζανακόπουλε;

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** Πρώτου έτους συνδικαλισμός δαπίτη.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Σας παρακαλώ κύριε Τζανακόπουλε, ας μην μπούμε σε αυτή την κουβέντα, ας μην μπούμε.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** Δεν είναι υπουργική τοποθέτηση αυτή.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Δεν θα ανεχτώ άλλη διακοπή.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** Είναι ένας απλός ΔΑΠιτάκος ο κύριος.

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Να είστε καλά κύριε Τζανακόπουλε, σας ευχαριστώ πολύ.

Χαίρομαι να το ακούω αυτό από εσάς, σημαίνει ότι κάτι κάνουμε καλά.

Λοιπόν, ο κύριος Τζανακόπουλος, φεύγει, αλλά απευθυνόμενος σε αυτούς που έμειναν, μίλησε για την κοινοβουλευτική πλειοψηφία και για το τι είπα χθες και το τι είπα σήμερα. Είτε δεν άκουσε, είτε έκανε ότι δεν άκουσε, αδιάφορο είναι, η απάντηση είναι για τους πολίτες και δεν είναι για ένα Κόμμα, όπως είναι η Νέα Αριστερά, ή Κόμματα τα οποία συνειδητά διαστρεβλώνουν την πραγματικότητα, ότι για εμάς ο αριθμός που έχει σημασία και το είπα και χθες, είναι καταγεγραμμένο και στην γραπτή αποδελτίωση και στη ραδιοφωνική συνέντευξη και σήμερα, ο αριθμός που έχει σημασία είναι το 155.

Επειδή διαπιστώνουμε από χθες μέχρι σήμερα από ειδικούς συνταγματολόγους που έχουμε κάθε λόγο να σεβόμαστε ότι υπάρχουν διαφορετικές προσεγγίσεις περί του 149, 151. Για εμάς αυτό, είναι ένα πολύ σοβαρό, αλλά τεχνικό θέμα και δεν θέλουμε να μπούμε σε αυτή τη διαδικασία, δεχόμαστε και δεν θα μπούμε στη διαδικασία - και το είπε και ο Πρόεδρος της Βουλής - να ρωτήσουμε το επιστημονικό συμβούλιο της Βουλής, εμείς παίρνουμε τον πήχη στο 151.

Γιατί;

Δεν είναι εδώ ο κύριος Τζανακόπουλος, είναι οι πρώην σύντροφοί του, που ήταν μαζί στο ΣΥΡΙΖΑ.

Γιατί εμείς σε αντίθεση με άλλες κυβερνήσεις, δεν πρόκειται ποτέ να σταθούμε στην εξουσία, όπως έκανε ο κ. Τσίπρας έξι μήνες με μία κοινοβουλευτική πλειοψηφία (αλά καρτ) à la carte. Δηλαδή, τους 140, πόσους είχε ο ΣΥΡΙΖΑ, 145, σε κάποιες ψηφοφορίες με κάποιους ανεξάρτητους βουλευτές από το πρώην κόμμα που συγκυβερνούσε, κάποιες ψηφοφορίες με οριακές πλειοψηφίες, κάποιες πλειοψηφίες κάτω από 150, κάποιες πλειοψηφίες με κάποιους βουλευτές από το τότε «Το Ποτάμι».

Εμείς έχουμε μια κοινοβουλευτική πλειοψηφία 155, πιστεύουμε πολύ ότι αυτή είναι μια πολύ σημαντική δύναμη για εμάς, οι βουλευτές μας, οι εκπρόσωποι των πολιτών όπως τους εξέλεξαν, οπότε δεν μπαίνουμε σε αυτή τη διαδικασία και σας το είπα αυτό και χθες και σας το λέω και σήμερα. Και αν ποτέ τεθεί θέμα πήχη, 149, 151, ότι - και να πουν, ότι - και να πει η μία ή η άλλη άποψη, για εμάς είναι το 151. Λεπτομέρειες για το νομοσχέδιο, όπως ανέλυσα και στην αρχική μου εισήγηση, θα απαντήσουμε στην κατ’ άρθρο συζήτηση και προφανώς και συνολικά για το νομοσχέδιο.

Ευχαριστώ πολύ.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Ευχαριστούμε πάρα πολύ, κύριε Υπουργέ.

Στο σημείο αυτό ολοκληρώθηκε η συνεδρίαση. Επαναλαμβάνω το πρόγραμμα. Αύριο Πέμπτη 12 Ιουνίου και ώρα 16.00 στην Αίθουσα Γερουσίας, δηλαδή εδώ που είμαστε σήμερα και την Παρασκευή 13 Ιουνίου και ώρα 10.00 για τη συζήτηση επί των άρθρων και την Τρίτη 17 Ιουνίου και ώρα 16.00 για τη β΄ ανάγνωση.

Επίσης, αύριο έχουμε τη διάσκεψη των Προέδρων και θα αποφασίσουμε αύριο για το πότε θα συζητηθεί στην Ολομέλεια.

Καλό απόγευμα σε όλους.

Σας ευχαριστώ όλους και όλες θερμά.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αθανασίου Χαράλαμπος, Αντωνίου Μαρία, Βεσυρόπουλος Απόστολος, Βούλτεψη Σοφία, Δημοσχάκης Αναστάσιος (Τάσος), Ζεμπίλης Αθανάσιος, Καιρίδης Δημήτριος, Καππάτος Παναγής, Κεδίκογλου Συμεών (Σίμος), Κελέτσης Σταύρος, Κεφάλα Μαρία – Αλεξάνδρα, Κοτρωνιάς Γεώργιος, Κούβελας Δημήτριος, Κτιστάκης Ελευθέριος, Κωνσταντινίδης Ευστάθιος, Κωτσός Γεώργιος, Λαζαρίδης Μακάριος, Μακρή Ζωή (Ζέττα), Μάνη - Παπαδημητρίου Άννα, Μαντάς Περικλής, Μαρκογιαννάκης Αλέξανδρος, Μηταράκης Παναγιώτης (Νότης), Μπαρτζώκας Αναστάσιος, Νικολακόπουλος Ανδρέας, Οικονόμου Βασίλειος, Πλεύρης Αθανάσιος (Θάνος), Ράπτη Ζωή, Τριαντόπουλος Χρήστος, Υψηλάντης Βασίλειος – Νικόλαος, Φόρτωμας Φίλιππος, Χαρακόπουλος Μάξιμος, Δουδωνής Παναγιώτης, Μπιάγκης Δημήτριος, Λιακούλη Ευαγγελία, Μουλκιώτης Γεώργιος, Πάνας Απόστολος, Ακρίτα Έλενα, Μπάρκας Κωνσταντίνος, Ξανθόπουλος Θεόφιλος, Παπαηλιού Γεώργιος, Τσαπανίδου Παρθένα (Πόπη), Ψυχογιός Γεώργιος, Δελής Ιωάννης, Κανέλλη Γαρυφαλλιά (Λιάνα), Κομνηνάκα Μαρία, Μεταξάς Κωνσταντίνος - Βασίλειος, Γραμμένος Βασίλειος, Χήτας Κωνσταντίνος, Ηλιόπουλος Αθανάσιος (Νάσος), Τζανακόπουλος Δημήτριος, Ρούντας Γεώργιος, Καραγεωργοπούλου Ελένη, Κωνσταντοπούλου Ζωή, Χαλκιάς Αθανάσιος, Βαλτογιάννης Διονύσιος, Σαρακιώτης Ιωάννης και Χρηστίδου Ραλλία.

Τέλος και περί ώρα 17.40΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΑΝΑΣΤΑΣΙΟΣ ΜΠΑΡΤΖΩΚΑΣ ΑΛΕΞΑΝΔΡΟΣ ΜΑΡΚΟΓΙΑΝΝΑΚΗΣ**